
KOMEDIE  PAA  KRONBORG 


Af  „Komedie  paa  Kronborg"  udkommer  samtidigt  en  svensk 
Udgave  {Alb.  Bonnier,  Stockholm)  og  en  tysk  (Fr.  Wilh. 
Grunoiv,  Leipzig). 

KJØBENHAVN 


GYLDENDALSKE     BOGHANDELS     FORLAG 

FR.      BAGGES     BOGTRYKKERI 

1903 


Det  var  den  17.  Juni  1586  —  Enhver  kan 
læse  sig  Datoen  til  i  Krøniken  —  at  det 
Gesandtskab,  Kong  Frederik  den  Anden 
havde  skikket  til  Dronning  Elisabeth,  vendte 
tilbage  til  Danmark. 

Orlogsskibet,  der  havde  hjemført  Henrik 
Ramel  og  hans  Følge,  stod  ved  Middagstid 
Sundet  ind,  strøg  sine  Topseil  til  Salut  for 
Kronborg  og  kastede  bak  Sønden  for  Slottet, 
ud  for  den  lange  Pælebro. 

Her  var  altid  Folk:  Tolderens  Hjælpere 
og  Bysvende,  Prangere  og  Skippere,  Piger 

og  Kjællinger,  Peblinge  og  andre  Nys- 
gjerrige. 

Ude  fra  Orlogsskibet  med  de  tre  Mers 
hørtes  en  Søfløite,  en  Esping  blev  firet  af 
og  roedes  indefter,  og  i  den  reiste  En  sig 
op  forude  og  tracterede  paa  samme  Tid  en 
Pibe  og  en  Tromme  —  det  lød  hel  lystigt 
over  Vandet. 

—  „Mon  den  Nar  derude  troer,  vi  her 
til  Lands  er  saa  langt  tilbage  i  Almanaken, 
at  vi  endnu  har  Fastelavn!"  udbrød  en  op- 
løben Pebling  og  vrikkede  sig  frem  med 
de  hullede  Albuer  forat  se  bedre. 

„Abstine  manus,  Jens  Tunbo!"  svarede 
en  mager  Person,  hvem  den  sorte  Kappe 
hang  paa  som  paa  et  Fugleskræmsel. 
„Pueris  decet  modestia  —  imprimis  coram 
magistro!'' 

Peblingen  hilste  ydmygeligt  og  gjorde  sig 
saa  lille  som  muligt,  for  Den,  som  han  i 
sin  uvittige  Skyndsomhed  havde  skubbet 
til,  og  som  nu  irettesatte  ham  paa  Latin, 
var  ingen  Anden  end  Høreren  ved  den 
latinske  Skole,  vellærde  Magister  Iver 
Kramme. 


Som  Fartøiet  nu  kom  nærmere,  saae 
man,  at  det  foruden  Baadsfolkene  rummede 
syv  Fremmede;  et  Par  af  dem  bar  Huer, 
de  Andre  Hatte,  men  Alle  svingede  de 
Hovedtøiet  og  raabte:  „Cheer!  Cheerl'' 
og  som  Hattene  svingedes,  faldt  Solen  paa 
en  lang,  rødfarvet  Heirefjer  i  den  ene  af 
dem. 

—  „Hvad  er  det  for  Kumpaner!"  lød 
det. 

„Det  er  Moscoviter!" 

„Ei,  Snak,  Moscoviter  har  lange  Skjægge!" 

„End  Spanioler  da?" 

„Nei,  det  er  Englændere!" 

Han,  der  stod  i  Stævnen,  klædt  i  lever- 
brun Vams  og  lavendelblaa  Hoser,  holdt 
nu  op  at  gjøre  Musik,  da  Espingen  var 
helt  inde  ved  Broen,  og  samtidig  fik  de 
Helsingørs  Folk  Øie  paa  en  stor  Kurv  med 
underlig  Føring,  der  stod  midt  i  Fartøiet;  i 
den  var  der  Bjørnehuder  og  Løveskind, 
Hjelme  med  brogede  Fjerbuske,  en  kongelig 
Krone,  blanke  Slagsværd  og  Belter  med 
store  Bjelder. 

—  „Det  er  Instrumentister,  engelske  In- 

strumentister,"  sagde  Høreren  forklarende. 
„Hans  Naade  Kongen  har  sagtens  igjen 
forskrevet  en  Bande  til  at  forlyste  ham 
med  Musik  og  Dans  og  til  at  agere  Ko- 
medie for  ham." 

„Ei,  er  det  Komedianter!"  udbrød  Peb- 
lingen og  gjorde  store  Øine. 

„Certe!  certe!''  svarede  Høreren. 

Da  det  Ord  „Instrumentister"  nævntes, 
saae  han  i  den  leverbrune  Vams  op,  nik- 
kede og  lo.  —  „Forstaaer  Nogen  af  Jer, 
Godtfolk,  hvad  jeg  siger?"  spurgte  han  paa 
Engelsk. 

Det  Spørgsmaal  var  der  nu  Adskillige, 
som  smilte  ved,  thi  ikke  blot  færdedes 
engelske  Søfolk  næsten  daglig  i  Helsingør, 
saa  alle  de,  der  skulde  handle  med  dem, 
var  nødt  til  at  kunne  deres  Sprog,  men  der 
var  heller  ikke  faa  Englændere  fast  bosid- 
dende i  Staden. 

„Tal  kun  frit!"  raabte  En.  „Vi  skal  nok 
forstaa  Meningen!" 

„Vel,  saa  hør  godt  efter!"  svarede  Eng- 
lænderen, slog  en  Hvirvel  paa  Trommen 
og  begyndte: 

„Vi,  engelske  Instrumentister  og  Acteu- 
rer,  tiører  til  den  berømmelige  Jarl  af  Lei- 
cester's  vel  bekjendte  Bande,  hvis  Ry  er 
naaet  saa  viden  om,  at  det  har  behaget 
den  stormægtige  Konge  af  Danmark"  — 
her  løftede  han  Hatten  høit  i  Veiret  —  „at 
tage  os  i  sin  Tjeneste.  Ham  skal  vi  op- 
varte, med  Instrumentalmusik  og  Sang,  med 
Dans,  interludes  og  j'igs,  alt  efter  bedste 
Evne,  men  naar  Hans  Majestæts  Tjeneste 
tillader    det,    og  Stedets  lovlige  Øvrighed" 

—  her  lettede  han  paa  Hatten  —  „vil  unde 
os  Lov  dertil,  agter  vi  ogsaa  imellem  at 
divertere  denne  Søstads  hæderlige  Borger- 
skab med  vore  Kunster  for  en  billig  Penge. 
Jeg  er  William  Kemp  —  berømt  lige  fra 
Sussex  til  Northumberland  for  mit  Spil, 
som  I  alt  har  faaet  en  Prøve  paa,  og  for 
min  Morrisdans,  som  Ingen  i  det  britiske 
Rige  eller  paa  Continentet  kan  gjøre  mig 
efter.     Han   der   med   den   røde   Heirefjer 

—  let  paa  Hatten,  Thomas!  —  hedder 
Thomas  Bull  og  kan  synge  Discant  omkap 
med  Fanden  selv;  men  ham  kjender  I  vel, 
for  han  har  jo  nylig  været  her.     Han  der. 

med  den  spidse  Hue  og  et  Ansigt  saa  glat 
som  en  Jomfrus,  hedder  ogsaa  Thomas  — 
Thomas  Pope  —  og  naar  han  og  George 
Bryan  —  det  er  ham,  der  staaer  med  Gigen 
i  Haanden  og  endnu  er  bleg  af  Søsygen  — 
naar  de  To  spiller  Tyran  eller  Nar,  Her- 
cules eller  Kambyses,  saa  er  der  ikke  den 
Mand  til,  som  ikke  enten  maa  le  eller 
græde.  De  tre  Andre  agterude  er  ogsaa 
store  Kunstnere,  hver  paa  sin  Vis  —  men 
lad   os   nu  komme  iland  og  rette  Benene." 

William  Kemp  slog  igjen  en  Hvirvel, 
saare  lang  og  saare  kunstig,  sprang  op  paa 
Broen  og  fik  sin  Tromme  rakt  efter  sig; 
Peblingen  var  saa  heldig  at  komme  til  at 
hjælpe  med  at  tage  imod  Trommen,  og 
Høreren  stod  helt  henne  ved  Trappen,  saa 
han  kunde  se  lige  ned  i  Baaden  og  faae 
rigtig  Rede  paa  Kurvens  Indhold. 

Thomas  BuU  —  han  med  den  røde  Heire- 
fjer  i  Hatten  —  raabte  nu: 

„Er  der  Nogen  af  Jer,  Godtfolk,  der  taler 
Engelsk,  og  som  for  kristen  I^ærligheds 
Skyld  og  for  rimelig  Betaling  vil  tage  en 
af  vore   Kamerater  i  Kost  og  Pleie?    Han 

er  kommen  til  Skade  ombord  og  kan  fore- 
løbig ikke  agere." 

Nu  først  saae  man,  at  der  agterude  i 
Baaden  sad  en  ung  Mand  med  et  noget 
blegt  Aasyn  og  med  det  ene  Ben  hvilende 
oppe  paa  Toften. 

Den  ene  af  de  Helsingørs  Folk  saae  til 
den  anden,  og  der  blev  et  Øiebliks  Taus- 
hed,  men  saa  lød  det  paa  flydende  Engelsk 
fra  Høreren  Iver  Kramme: 

„Jeg  er  ikke  uvillig  til  at  tage  jer'  Kame- 
rat til  Huse,  og  om  Betalingen  kommer  vi 
vel  nok  overens." 

„Godt!  Saa  følger  Will  med  Jer,"  sva- 
rede Thomas  Bull.  „Lad  mig  hjælpe  Dig, 
min  Gut!" 

Han  og  George  Bryan  løftede  den  Kvæ- 
stede op  og  hjalp  ham  fra  Baaden  ind  paa 
Broen;  Høreren  stod  og  tog  imod  ham, 
rakte  ham  begge  Hænder  og  missede  vel- 
villigt med  sine  smaa  Øine. 

„Tak  for  det!"  sagde  den  Fremmede 
med  fast,  klangfuld  Røst.  „Nu  træder  jeg 
da  med  een  Fod  paa  Danmarks  Grund  — 

det  maa  jeg  nok  nøies  med  for  en  Tid!  — 
Men  hvor  er  mit  Tøi?" 

„Bryd  Dig  ikke  om  det!  Jeg  bringer 
siden  din  Tversæk  og  din  Luth  hen  i  dit 
Logis,"  svarede  BuU.  „Men  vi  maa  vel 
skiftes  til  at  bære  Dig  derhen,  Will?" 

„Nei,  I  har  nok  at  tage  Vare  paa  fore- 
løbig," sagde  Denne.  „Kan  jeg  blot  lægge 
en  Arm  om  Skulderen  paa  to  gode  Mænd, 
og  er  der  ikke  alt  for  langt  at  gaa,  saa 
vinder  jeg  vel  nok  til  Veiende.  Lad  mig 
kun  staa  et  Øieblik  her  og  hvile  mig  opad 
Pælen!" 

Instrumentisterne  og  deres  Tøi  kom  iland, 
og  Espingen  roede  derefter  skyndsomst 
tilbage  til  Orlogsskibet,  som  igjen  vandt  Seil 
og  fortsatte  sin  Kurs  til  Kjøbenhavn. 

Mere  end  een  af  Pigerne  nede  paa  Broen 
—  og  af  Konerne  med  —  syntes,  at  den 
tilskadekomne  unge  Mand,  som  han  stod 
der,  var  ualmindelig  —  ja,  ikke  egentlig 
smuk  maaske,  men  bemærkelig,  fangende 
Blik  og  Tanker.  Hans  Klædedragt  gjorde 
det  ikke,  for  den  var  med  Undtagelse  af 
den  brede,  hvide  Lærredskrave  hel  sort  — 

sort,  spidspullet  Hat  med  smal  Skygge, 
sort  Trøie  og  sorte  Hoser  —  men  han  bar 
den  godt,  den  passed  til  hans  slanke, 
spændstige  Skikkelse.  Nei,  det,  der  drog 
Kvindernes  Blik,  var  hans  Aasyn,  der  var 
ligere  en  Adelsmands  end  en  simpel  Instru- 
mentists.  Panden  høi  —  usædvanlig  høi 
—  Næsen  let  og  fint  krummet,  og  Øinene, 
de  klare,  brune  Øine,  laa  ret  dybt  inde 
under  kraftige  Bryn  og  saae  sig  roligt,  in- 
teresseret om.  Skjægget,  et  Mundskjæg, 
der  var  børstet  spredt  til  Siden  og  opad, 
var  kun  tyndt  endnu  —  han  var  vel  en 
Snes  Aar  gammel. 

—  „Hvad  hedder  det  Slot  der?"  spurgte 
den  Fremmede  —  Will  havde  jo  Thomas 
Bull  kaldt  ham. 

„Det  er  Kronborg,"  svarede  Iver  Kramme. 
„Forhen  hed  det  Krogen,  men  siden  Hans 
Naade  Kongen  har  ladet  det  helt  ombygge 
og  herligt  udstaffere,  saa  hedder  det  Kron- 
borg." 

„Et  prægtigt  Slot!"  vedblev  Will.  — 
„Men  I  taler  jo  Engelsk  som  en  Indfødt  — 
hvor  kommer  det?" 

„Min  Moder  var  engelsk  født." 

„El,  saa  er  vi  jo  halve  Landsmænd!  — 
Men  lad  mig  nu  prøve  paa  at  komme  af- 
sted! —  Farvel,  Kamerater,  og  paa  Gjen- 
syn!" 

Iver  Kramme  vinkede  ad  Peblingen  Jens 
Tunbo,  Will  lagde  den  ene  Arm  om  Skul- 
deren paa  ham,  den  anden  om  Høreren, 
og  saa  gik  det  Fod  for  Fod,  ind  ad  Broen, 
op  gjennem  Byen. 

Først  gjennem  den  store  Strandport,  et 
helt  Stenhus  i  to  Stokværk,  hvor  By- 
svende —  gul  og  rød  var  Dragten  —  stod 
Vagt  med  lange  Partisaner,  saa  forbi  Apo- 
theket,  op  gjennem  det  snevre  Brostræde 
og  ind  i  Set.  Annæ  Gade. 

Af  og  til  maatte  de  standse  og  hvile 
nogle  Øieblikke,  for  det  smertede  øiensyn- 
ligt  Will,  hver  Gang  den  syge  Fod  rørte 
Jorden,  og  hans  to  Støtter,  der  maatte  gaa 
hver  paa  sin  Side  af  de  store,  flade  Borg- 
mestersten midt  i  Gaden,  var  idelig  ved  at 
snuble  over  den  toppede  Brolægning  og 
stønnede  under  Byrden  —  det  var  hedt  i 
Veiret. 

Saa  kom  der  nysgjerrige  Ansigter  til  Syne 
bag  de  smaa,  flaskegrønne  Ruder  mellem 
Gyldenlak  og  Balsamin,  og  nysgjerrige  An- 
sigter i  mørke  Luger  og  aabne  Halvdøre; 
rundt  omkring  glanedes  der  ud  fra  Bislag 
og  Karnapper,  fra  Boder  og  hængende 
Kviste,  fra  alle  de  lystige,  tilfældig  opkli- 
nede Udbygninger,  der  var  som  en  broget, 
fremmed  Teltleir  foran  den  egentlige  Hus- 
række, Bindingsværks  Husrækken  med 
udskaarne  Bjælkehoveder  og  Dørkarme, 
med  stive  Indskrifter  og  Vandrendernes 
Dragegab,  med  spidse,  røde  Tage  og  med 
mosgrønt  Straatag  iblandt. 

Inden  de  var  naaet  til  Hjørnet  af  Heste- 
møllestræde, vidste  det  halve  Helsingør, 
baade  at  Iver  Kramme  havde  hentet  en 
Gjæst,  og  hvad  det  var  for  en  Gjæst. 


Her  er  mit  domicilium/'  sagde  Høreren, 
da  de  endelig  standsede  udenfor  Klo- 
sterets vestre  Længe.  „Nu  gjælder  det  blot 
om  at  komme  op  ad  Trappen,  den  er 
noget  steil." 

Will  saae  op. 

Der  laa  det  gamle  Karmeliterkloster  for 
ham  —  den  Dag  idag  jo  en  af  Danmarks 
skjønneste  middelalderlige  Bygninger  — 
løftende  sig  med  tunge,  brunrøde  Munke- 
sten, med  lette,  slanke  Spidsbuer,  med  kam- 

takkede  Gavle  og  med  en  Række  Linde- 
træer foran,  hvis  Kroner  rakte  op  til  det 
øvre  Stokværks  smaa,   firkantede  Vinduer. 

Saa  gik  de  ind,  et  Par  Trin  ned,  over 
slidte,  graa  Ligsten,  og  saa  henad  den  vestre, 
kappehvælvede  Omgang,  over  det  gulrøde 
Murstensgulv,  paa  hvilket  Solskinnet,  brudt 
mellem  Fraterhavens  Abild  og  Roser,  der 
skyggede  for  de  aabne  Arcader,  tegnede 
sine  gyldne,  uroligt  flimrende  Pletter. 

Op  ad  Stentrappen  maatte  Will  bæres  — 
han  var  hel  bleg  af  Smerte  og  Anstrengelse 
nu  —  og  saa  stod  de  da  endelig  for  Iver 
Krammes  Dør;  Jens  Tunbo  slog  den  op, 
og  Will  blev  ledet  over  Tærskelen  til  sit 
nye  Hjem. 

Midt  i  Stuen  sad  der  en  ung  Kvinde, 
hvid  og  rød  som  Melk  og  Blod,  blond  og 
buttet  og  med  klare,  blaa  Jomfruøine,  der 
tydelig  nok  endnu  aldrig  havde  lyst  i  El- 
skov over  nogen  Mand.  Hun  reiste  sig, 
neied  tugtigt  og  gav  Will  Haanden. 

„Det  er  min  Søster,  Christence,"  sagde 
Iver  Kramme,  „hun  taler  Engelsk  som  jeg." 
Derefter   gav    han    hende  kortelig  Besked 

om  deres  nye  Husfælle  og  bød  hende  be- 
rede et  Leie  til  ham  i  det  indre  Kammer. 
Det  var  hurtigt  istand,  og  snart  laa  "Will 
afklædt  i  Sengen  —  Iver  Kramme  satte  sig 
paa  Kanten  af  den. 

—  „Velkommen  i  Klosteret!"  sagde  han 
godlidende. 

„I  Klosteret!"  udbrød  Will  og  reiste  sig 
uvilkaarlig  halvt  op.  „Har  I  end  Klostre 
i  Danmark?" 

„Nei,  forstaa  mig  ret,"  svarede  Iver 
Kramme,  „det  har  været  et  Kloster  — 
Hvidebrødrekloster  —  men  nu,  siden  den 
rene  Lære  fra  Wittenberg  er  indført,  og  alt 
Papisteri  forbudet  her  i  Landet,  nu  er  det 
et  hospitium  for  Gamle  og  Svage,  alene 
med  Undtagelse  af  denne  vestre  Fløi,  der 
er  Skole  —  at  sige  underneden,  thi  her- 
oppe boer  Rector  og  en  Hører  til  foruden 
mig," 

„Og  eders  smukke  Søster  styrer  Huset 
for  Jer?" 

„Er  Christence  smuk?  Aa,  ja,  maaske, 
men  styre  Huset  for  mig  gjør  hun  da.  — 
Hvordan  er  I  ellers  kommen  til  Skade?" 

„Ombord.  For  to  Dage  siden  under  en 
Storm  blev  jeg  slaaet  om  af  en  Bom,  da 
vi  laverede,  men  om  et  Ben  er  brudt,  eller 
Foden  kun  forstuvet,  det  veed  jeg  ikke." 

„Det  vil  snart  give  sig,"  svarede  Iver 
Kramme.  „Jeg  har  alt  skikket  Jens  hen 
til  Hans  Bartskjær;  han  er  en  paalidelig 
Medicus,  synderlig,  naar  det  ikke  gaaer  for 
langt  ud  paa  Aftenen." 

Og  Hans  Bartskjær  kom  ogsaa  lidt  efter. 
Det  var  en  før  Mand,  med  rødt  Ansigt  og 
i  sorte  Klæder;  Kaarde  havde  han  ved 
Siden  og  i  Haanden  en  sølvknappet 
Stok. 

Han  havde  skyndt  sig  hid  det  bedste, 
han  kunde,  og  var  overvættes  hed  og  for- 
pustet, men  da  han  havde  tømt  et  Stob 
01  —  der  var  ikke  Vin  i  Huset  —  fik  han 
Veiret  igjen  og  gav  sig  til  at  examinere 
Patienten. 

„Nur  Geduld,  Geduld!"  begyndte  han. 
„Patientia,  das  heisst  Geduld,  und  weil  ein 
Kranker  immer  patientia  haben  muss,  wird 
er  ja  auch  patiens  genannt.  —  Kein  Wund- 
fieber?    Gar    keine    auswendige    Blessure? 

Das  war  Schade!  —  Aber  hier  thut's  weh? 
Schon!  Dann  ist  doch  allerdings  fibula  ge- 
brochen,  aber  das  wird  wieder  zusammen 
wachsen,  und  sollte  es  nicht  hiibsch  glatt 
und  geråde  zusammen  wachsen,  dann 
brechen  wir  abermals  die  fibula,  ganz  tuto 
und  jucunde,  und  passen  die  Stiicke  sauber 
zusammen.  Solhe  das  Alles  nicht  helfen, 
und  schlagt  sich  caries  dazu,  dann  konnen 
wir  ja  immer  eine  kleine  hiibsche  amputa- 
tio  vornehmen,  aber  vorlaufig  ist  das  durch- 
aus  nicht  nothwendig:  nur  Einreiben  mit 
spiritu  saponario  und  eine  Bandage  fest 
angelegt  —  werde  aber  Fraulein  Christence 
dariiber  Bescheid  sagen." 

Saa  lagde  Mester  Hans  et  Bind  om 
Will's  Ben,  drak  endnu  et  halvt  Stob  01, 
tog  sin  Hat  og  sin  sølvknappede  Stok  og 
gik  videre  til  den  næste  Patient  —  han 
havde  stor  Praxis  og  kunde  taale  meget 
01  om  Sommeren. 

—  Ud  paa  Eftermiddagen  kom  Thomas 
Bull  med  Will's  Ransel  og  Luth.  Han  var 
kommen  til  at  bo  hos  en  Landsmandinde, 
fortalte    han,    en    Enke,    der    hed   Gertrud 

Clayton,  hvem  han  kjendte  fra  sit  tidligere 
Ophold  her;  William  Kemp  var  til  Huse 
noget  udenfor  Byen,  ude  i  Forstaden  Lap- 
pen, og  de  Andre  havde  ogsaa  Alle  fundet 
anstændigt  Logis  til  rimelig  Pris. 

Saa  sagde  Bull  Farvel,  og  efter  en  tidlig 
Nadver  faldt  Will  i  en  rolig  Søvn  —  det 
var  hans  første  Nat  i  Helsingør. 


Næste  Morgen  tidlig  bragte  Christence 
Husets  Gjæst  salt  Sild  og  01  og  Brød, 
saae  til  Bandagen  og  lagde  Puderne  tilrette 
under  ham.  Will  søgte  at  faae  en  Samtale 
igang  med  hende,  men  det  mislykkedes, 
for  hun  svarede  kun  paa,  hvad  han  spurgte 
om,  og  det  saa  kort  som  muligt  —  hun 
var  ikke  vant  til  at  tale  med  Fremmede. 
Saa   laa  Will  og  halvblundede  det  meste 

af  Formiddagen.  Slog  han  Øinene  op, 
kunde  han  se  ud  i  Fraterhaven,  Klosterets 
gamle  Kirkegaard,  der  paa  de  tre  Sider 
omgaves  af  brunrøde  Fløie  med  aabne  Bue- 
gange forneden  og  smaa,  blyfattede  Vinduer 
foroven;  den  fjerde  Fløi  var  Klosterkirken. 
Set.  Mariæ  Kirke.  Der  var  Frugttræer  der- 
nede i  Fraterhaven,  Roser  og  Hyld;  eet 
Stykke  var  en  lille  Urtehave,  og  eet  Stykke 
laa  hen,  som  det  vilde,  tilgroet  med  vilde 
Blomster  mellem  de  skjørnede  Gravsten. 

Vinduet  stod  aabent,  og  af  og  til  mærked 
han  Hyldeblomsternes  stærke  Duft,  den 
gjorde  døsig. 

Saa  vaktes  han  imellem  ved  Støi  under- 
neden, fra  Skolen;  snart  sang  Peblingene 
en  Psalme,  snart  scanderede  de  latinske 
Vers  i  Kor,  og  af  og  til  lød  der  Skrigen 
og  Hylen  som  af  vilde  Dyr. 

Mester  Hans  gjorde  Visit  og  mente  frem- 
deles, at  en  amputatio  „vorlaufig"  var  ganske 
ufornøden;  Christence  saae  jevnlig  ind  i 
Kammeret,  om  den  Syge  trængte  til  Noget, 
satte  friske  Blomster  paa  Bordet  ved  hans 

Seng  —  saa  var  Dagen  gaaet,  og  det  blev 
Aften. 

Iver  Kramme  slog  sig  ned  paa  en  Stol 
for  Sengen  og  begyndte  at  fritte  Will  ud. 

Hvad  han  egentlig  hed? 

Will. 

Men  det  var  jo  kun  Fornavn? 

Nei,  det  var  for  ham  baade  For-  og 
Efternavn  —  „i  alt  Fald  her  i  Danmark", 
lagde  han  til. 

Og  han  var  Instrumentist? 

Ja,  han  kunde  da  tractere  en  Luth  og 
synge  noget  til. 

Om  han  ogsaa  var  optraadt  som  Skue- 
spiller? 

Ikke  synderlig,  men  han  skulde  jo  have 
ageret  her,  om  ikke  den  Ulykke  var  hæn- 
det ham  med  Benet. 

Hvad  han  da  tidligere  havde  havt  at  gjøre 
med? 

Med  Mangt  og  Meget! 

Iver  Kramme  saae  rent  ud  skuffet  hen 
paa  Will,  men  han  lo  kun  og  spurgte: 

„Kan  I  spille  paa  Fløite?" 

Nei,  det  kunde  Iver  Kramme  ikke. 

„Troer  I  da,  jeg  er  lettere  at  spille  paa 
end  en  Fløite?" 

Saa  holdt  Iver  Kramme  omsider  op  med 
at  fritte,  de  kom  til  at  tale  om  Skuespil  i 
al  Almindelighed,  og  da  Will  spurgte,  om 
de  Danske  ogsaa  opførte  Komedier,  blev 
Iver  Kramme  hel  veltalende. 

Jo,  det  gjorde  de  rigtignok,  baade  paa 
Latin  og  paa  Dansk,  og  de  havde  tilmed 
indfødte  Poeter,  endog  her  fra  Staden.  For 
blot  at  nævne  een  Helsingørsk  Poet:  der 
var  Hans  Kristensen  Sthen,  som  for  en 
Snes  Aar  siden  var  Kapellan  og  Skolemester 
her;  han  havde  skrevet  et  stort  Skuespil, 
der  hed  „Kort  Vending",  og  Handlingen  i 
det  gjengav  Iver  Kramme  saa  vidtløftigen, 
at  hans  eneste  Tilhører  mere  end  een  Gang 
gabede. 

—  „Men  det  er  jo  intet  ret  Skuespil," 
sagde  Will,  da  Iver  Kramme  endelig  var 
færdig.  „Det  er  jo  kun  Moral  eller  Philo- 
sophi,  hvad  I  vil  kalde  det,  sat  ud  i 
Dialog!" 

„Men  Moral  maa  der  dog  vel  være  i  et- 
hvert Skuespil,"  indvendte  Iver  Kramme. 

„Maaske  —  og  maaske  ikke!" 

—  „Jeg  har  ellers  selv  engang  ageret 
med  i  en  artig  Komedie,"  vedblev  den 
skuespilinteresserede  Hører. 

„Har  I?" 

„Ja,  det  var,  da  jeg  laa  ved  Universitetet 
i  Kjøbenhavn.  Da  blev  der  i  Anledning  af 
Prinsens  Daab  ageret  paa  Kjøbenhavns  Slot 
to  Dage  i  Rad  af  studiosis.  Skuepladsen 
var  i  Slotsgaarden,  og  rundt  i  alle  Vinduer 
sad  foruden  Hans  Naade  Kongen  og  Dron- 
ningen mange  hoi  -  fyrstelige  Herrer  og 
Rigens  Raad  og  Adelspersoner  af  begge 
Kjøn.     Vi  opførte  „David  og  Goliath"." 

„Var  saa  I   David  eller  Goliath?" 

„Jeg  var  en  af  de  menige  Jøder,"  sva- 
rede Iver  Kramme  beskedent.  „Men  I  kan 
tænke  Jer:  da  vi  styrtede  ind  paa  den  Hob, 
der  forestillede  Philistrene,  saa  vilde  de 
intet  fly,  som  foreskrevet  var,  men  saasom 
det  tyktes  dem  skammeligt  at  smøre  Haser 
i  saa  mange  fornemme  Folks  Paasyn,  vendte 
de  Skarpen  til  og  sloges  med  os,  ikke 
kvantsvis,  men  for  Alvor." 

„Og  Philistrene  holdt  Marken?" 

„Nei,  Gud  ske  Tak,  tilsidst  fik  dog  Is- 
rael Seir,  men  der  var  falden  Een  paa 
Stedet,  som  aldrig  mere  reiste  sig,  og  To 
døde  siden  af  deres  Saar." 

„Gaaer  det  altid  saa  haardt  til  ved  eders 
Komedier  her  i  Landet?"  spurgte  Will 
smilende. 

„Nei,  ikke  altid.  Som  nu  for  to  Aar 
siden,  da  Prinsen  blev  hyldet  i  Viborg, 
da  agerede  Peblingene  der  et  artigt  Skue- 
spil for  ham  og  Hans  Naade  Kongen,  et, 
som  Præsten  derovre,  vellærde  Mester 
Hieronymus  Justesen  Ranch  havde  sammen- 
skrevet. Det  hed  „Kong  Salomons  Hyl- 
ding",  og  ved  det  skete  der  ingen  Exces- 
ser, saa  vidt  jeg  veed  af." 

„Er  det  da  kun  Præster  og  Skolemestere, 
der  skriver  Komedier  i  Danmark?" 

„Mestendels.  Andre  fattes  som  oftest 
den  Erudition,  som  for  en  Poet  er  det 
Fornemste.  —  Det  maa  ellers  være  skjønt 
nok,"  vedblev  Iver  Kramme,  „at  se  en 
Komedie,  man  selv  har  skrevet,  vel  ageret 
for  et  fornemt  Auditorium!" 

„Gaaer  eders  Ønsker  i  den  Retning?" 

Iver  Kramme  nikkede.  „Det  giver  Repu- 
tation, og  det  kan  stundom  ogsaa  give  en 
fyldt  Pung  —  „Kunst  bringt  Gunst",  som 
de  Tyske  sagde  i  Wittenberg!  Mester 
Hieronymus  i  Viborg  fik  ti  Rosenobler  i 
Herreskjænk  af  Kongen,  og  den  unge  Prins 
drak  ham  selv  til  i  spansk  Vin  af  et  skjønt 
Bæger." 

„Hvad  kan  man  saa  ønske  sig  mere!" 
sagde  Will. 

„Nei,  det  har  I  sandfærdig  Ret  i!"  sva- 
rede Iver  Kramme. 

Under  saadan  og  anden  kortvillig  Snak 
og  Tale  gik  Aftenen  hastigt,  Christence 
bragte  endnu  en  Kveldsdrik,  og  Iver  Kramme 
bød  kort  efter  Godnat. 


Will  kjedede  sig. 
Det  hang  vel  sammen  med,  at  Benet 
var  bedre;  Hævelsen  faldt,  Smerterne  var 
forbi,  og  Mester  Hans  syntes  nu  —  ikke  uden 
en  vis  Skuffelse  —  helt  at  have  opgivet 
enhver  Tanke  om  amputatio,  ja,  der  var 
end  ikke  mere  Tale  om  at  brække  fibiila 
en  Gang  til  „tuto  und  jucnnde''. 

Forgjæves  søgte  Will  at  indlede  en  Sam- 
tale med  Christence.  Hun  var  idel  Omhu 
for  ham,  skaffede  fersk  Fisk,  Syre  og  Sa- 
lat, og  hentede  jevnlig  selv  en  Kande  Dan- 
ziger  til  ham  hos  Ølkonen,  men  hun  var 
stadig  lige  faamælt,  lige  tilbageholdende  — 
hun  havde  for  ham  hverken  Sjæl  eller 
Legeme. 

Iver  Kramme  kom  stadig  hjem  med  Nyt, 
saa  fra  Skibsbroen,  saa  fra  Byen. 

Een  Dag  var  en  spansk  Galiot,  fuldt  la- 
stet med  kostelig  Alicantevin  til  Kongens 
Kjælder,  landløbet  paa  Lappegrunden,  og 
der  havde  været  en  Morian  ombord  med 
brogede  Silkeklæder  om  Hovedet.  En  an- 
den Dag  var  den  arge  Troldkone,  som 
havde  forvoldt,  at  Didrik  Remmesniders 
Hustru  var  paakommen  den  slemme  Kolde- 
syge, endelig  bleven  greben  og  var  bleven 
strakt  paa  Stige  og  brændt  med  hedt  Bæk- 
ken, hvorefter  hun  strax  godvilligt  havde 
bekjendt  sin  store  Ondskab.  Men  den 
Slags  Nyt  interesserede  ikke  Will,  og  i 
Længden  morede  det  ham  heller  ikke  Af- 
ten efter  Aften  at  drøfte  Komedien  paa 
Kjøbenhavns  Slot  eller  „Kong  Salomons 
Hylding". 

—  En  Morgen,  just  som  Iver  Kramme 
skulde  ned  i  Skolen,  spurgte  Will  ham, 
om  han  ikke  havde  en  eller  anden  engelsk 
Historiebog  at  laane  ham  til  Tidskort. 

Nei,  det  havde  Iver  Kramme  sandelig 
ikke;  danske  Bøger  havde  han,  og  latinske, 
andre  ikke. 

„Giv  mig  en  latinsk  da,"  bad  Will. 

„Kan  I  Latin!"  udbrød  Iver  Kramme  "im- 
poneret og  spilede  de  smaa  Øine  op.  „Lad 
os  da  herefter  tale  Latin  sammen!" 

„Nei,"  lo  Will,  „tale  Sproget  gjør  jeg 
ikke,  men  læse  en  latinsk  Autor,  det  kan 
jeg  nok  —  fly  mig  kun  en!" 

Iver  Kramme  gik  hen  til  sin  Boghylde, 
tog  en  Foliant  frem  og  gav  den  til  Will. 

„Det  er  den  danske  Krønike  paa  Latin," 
sagde  han,  „sammenskreven  af  Saxo,  cog- 
nomine  Grammaticus,  og  prentet  i  Paris 
Anno  1514  efter  Christi  Byrd.  Der  har  1 
Læsning  for  lange  Tider!" 

Men  Will  bladede  kun  i  den,  læste  en 
Side  eller  to  og  erklærede  saa  ved  Mid- 
dagstid, at  var  der  intet  andet  Mærkvær- 
digt skeet  i  Danmark  end  det,  der  stod  i 
den  Krønike,  saa  havde  Danmark  ingen 
Historie. 

Han  fik  sin  Luth  hen  paa  Sengen,  stemte 
den  og  begyndte  at  gjøre  nogle  Greb,  men 
et  Øieblik  efter  lagde  han  den  mismodig 
bort,  dreiede  sig  ind  mod  Væggen  og  blun- 
dede. 


Jeg  vil  ikke  ligge  længer  nu!"  sagde 
Will  en  Dag.  „Nu  maa  jeg  kunne  be- 
gynde at  gaa!" 

Op  af  Sengen  kom  han,  og  i  Klæderne 
kom  han,  men  det  var  ham  ikke  muligt  blot 
at  støtte  paa  Benet,  han  maatte  strax  sætte 
sig. 

Christence  foreslog  ham  imidlertid,  da 
han  dog  var  kommen  op,  at  flytte  ind  i 
den  store  Stue  og  lægge  Benet  op  paa 
Slagbænken  —   det    maatte    være    en    Ad- 

spredelse  for  ham  at  se  ud  derfra,  mente 
hun. 

Og  en  Afvexling  var  det  jo  i  ah  Fald. 
Mehem  Lindekronerne  saae  han  over  til 
Husene  paa  den  anden  Side;  foran  dem 
var  der  et  Par  ganske  smaa  Urtegaarde 
med  Plankeværk  om,  og  i  en  af  dem  stod 
der  et  stort  Kirsebærtræ  med  megen  Frugt. 
Naar  han  reiste  sig  halvt  op,  kunde  han 
ogsaa  se,  hvem  der  gik  forbi:  Peblingene 
stimede  til  og  fra  Skolen,  støiende  og 
mundkaade.  Borgerfolk  og  Krigsfolk  kom 
forbi.  Piger  hentede  01  i  store  Kander,  og 
en  fremmed  Skipper,  der  var  gaaet  feil  i 
Byen,  standsede  og  spurgte  om  Vei  til 
Stadens  Kjælder. 

En  særlig  Morskab  havde  han  ogsaa  af 
at  se  Peblingen  Jens  Tunbo,  der  to  Gange 
om  Ugen  fik  sin  Mad  i  Hørerens  Hus  for 
kristelig  Barmhjertigheds  Skyld,  benytte 
Middagstiden,  da  Alle  hvilede,  til  at  klatre 
over  Plankeværket  ind  i  den  lille  Urte- 
gaard,  hvor  Kirsebærtræet  stod,  og  der 
plukke  af  Bærrene,  endskjøndt  de  endnu 
var  ganske  umodne.    Will  truede  smilende 

Komedie  paa  Kronborg.  3 

ad  ham  oppe  fra  Vinduet,  og  Jens  var  og- 
saa  aabenbart  forberedt  paa  det  Værste, 
da  han  næste  Gang  traadte  ind  til  Iver 
Kramme;  men  Will  nikkede  beroligende  til 
ham  og  lod  ham  ved  sit  Minespil  forstaa, 
at  han  Intet  havde  røbet. 


Det  var  Søndag  Morgen. 
Klokkeklangen  fyldte  den  stille,  varme 
Sommerluft,  Christence  gik  til  Høimesse  i 
Set.  Olai  Kirke  med  sine  Hænder  foldede 
over  den  store,  sorte  Psalmebog,  og  nede 
paa  Gaden  var  der  fuldt  af  pyntede  Kirke- 
gjængere. 

Saa  blev  Alt  stille,  men  lidt  efter  brusede 
Orgeltonerne  fra  den  gamle  Klosterkirke, 
hvor  der  holdtes  Gudstjeneste  for  Tyskere 
og  Hollændere,  ind  gjennem  de  aabne  Vin- 
duer —  for  Will  var  det  en  Stund,  som 
han  selv  sad  i  Kirken  og  holdt  sin  Andagt. 

Men   den   Andagt    blev    ikke    lang.     Der 

lød  en  høi  Latter  og  en  stærk  Røst  nede 
fra  Buegangen,  der  hørtes  Trin  paa  Trap- 
pen, Døren  blev  slaaet  op  —  det  var  Wil- 
liam Kemp  og  Thomas  Bull,  der  kom  forat 
se  til  deres  Kamerat. 

De  havde  meget  at  fortælle  —  navnlig 
Kemp  —  og  først  og  fremmest  naturligvis 
om  deres  egne  Præstationer. 

Daglig  agerede  de  —  i  Reglen  efter 
Taflet  —  for  Kongen  og  alle  Hofsinderne 
oppe  paa  Kronborg,  og  Slottet  selv,  med 
de  mægtige  Fløie  og  Bastioner,  der  hvilede 
paa  et  helt  Net  af  underjordiske  Hvæl- 
vinger og  Løngange,  det  var  allerede  en 
Reise  værd,  sagde  de.  Riddersalen  med 
det  kunstfærdig  dønnikede  Loft,  med  Tron- 
stolen og  alle  de  kostelige,  vævede  Ta- 
peter kunde  de  ikke  noksom  berømme,  og 
over  Mangel  paa  Bifald  kunde  de  ikke 
klage:  Kongen  selv  havde  igaar  forlangt 
Kemp's  Morrisdans  gjentaget,  han  havde 
leet  hjerteligen,  da  Bryan  og  Pope  gav 
den  Scene  mellem  Apothekeren  og  Aflads- 
kræmmeren,  og  han  havde  lydeligen  givet 
sin    Tilfredshed    tilkjende,     da     Kemp     og 

Bull   sluttede   Forestillingen   med   en  lystig 

Jig- 

—  „Det   er  en   Konge,   der  er   værd   at 

tjene!"  sagde  han.  „Han  drikker  rød  Vin 
og  blank  Vin  omkap  med  enhver  af  sine 
gode  Mænd,  og  ved  Siden  af  den  naturlige 
Majestæt,  der  er  over  hele  hans  Person, 
har  han  noget  saa  Mildt  over  sig,  at  man 
kunde  fristes  til  at  holde  ham  for  sin  Lige- 
mand." 

Nu  kom  Iver  Kramme  fra  Kirke  og  satte 
sig  strax  hen  til  de  Fremmede.  Han  lod 
ivrig  efter  at  komme  i  Snak  med  dem  og 
sendte  ufortøvet  Jens  Tunbo  hen  at  hente 
en  Kande  Sæk  i  Raadhuskjælderen,  men 
formanede  ham  alvorligt  til  ikke  at  tolde  af 
Kanden  underveis. 

Den  gode  Sæk  gjorde  dem  snart  Alle 
lystige,  men  Kemp  førte  dog  stadig  Ordet, 
og  det  var  kun  med  Nød  og  neppe,  at 
Iver  Kramme  omsider  kunde  faae  fortalt, 
hvorlunde  ogsaa  han  engang  havde  ageret, 
nemlig  i  „David  og  Goliath"  paa  Kjøben- 
havns Slot. 

—  „Det  er   en   herlig  Vin!"    sagde  Will. 

„Vin  er  en  god,  selskabelig  Ting,  den 
løser  Tungebaandene  og  gjør  Folk  ærlige." 

Nu  gav  Kemp  sig  til  at  prise  Helsingør 
og  tilstod  aabent,  at  han  end  ikke  hjemme 
i  Gammel-England  havde  drukket  bedre 
end  her. 

„Sæk  og  rhinsk  Vin,  Romanie  og  Mal- 
vasier",  sagde  han,  „Alt  bæres  jo  herhid 
over  Havet  —  Helsingør  er  en  Perle  af 
en  By!" 

Det  gav  Iver  Kramme  Anledning  til  at 
fortælle,  hvordan  Søren  Norbye  i  sin  Tid 
paa  Keiser  Caroli  Quinti  Spørgsmaal,  om 
der  ogsaa  var  Vinbjerge  i  Danmark,  havde 
svaret:  ,Ja,  eet:  Helsingør",  og  det  gav 
atter,  ganske  naturligt.  Anledning  til,  at  de 
drak  end  flittigere  af  den  store  Kande, 
saa  Kemp  blev  helt  overstadig  og  sang  en 
Vise,  der  ikke  just  var  gjort  til  at  høres  af 
Jomfruøren.  Bull  var  mere  taus;  han  sad  af 
og  til  i  sine  egne  Tanker  og  var  langt  borte. 

Omsider  brød  Gjæsterne  op  —  de  skulde 
forberede  sig  til  at  agere  om  Aftenen  — 
men  Iver  Kramme  blev  endnu  siddende  en 
Stund  hos  Will,  meget  snaksom. 

Talte  først  om,  hvor  vanskeligt  det  maatte 
være  stadig  at  skaffe  nye  Scener  til  at 
spille  for  Kongen,  og  snakkede  saa  om 
Will's  to  Kamerater;  Kemp  syntes  han 
bedst  om:  han  maatte  aabenbart  være  en 
stor  Skuespiller. 

Ja,  en  morsom  Clown  var  han,  indrøm- 
mede Will,  men  ingen  ret  Skuespiller,  for 
selv  om  han  vidste  sin  Rolle  perfect,  holdt 
han  sig  aldrig  til  det,  som  i  den  stod  skre- 
vet, men  satte  til  af  sit  eget.  „Og  det  er 
ganske  utilladeligt",  sagde  Will.  Nei,  han 
satte  i  det  hele  mere  Pris  paa  Bull,  baade 
som  Instrumentist  og  som  Ven;  men  der  var 
sagtens  Noget,  der  trykkede  Bull  for  Tiden, 
thi  saa  stille  og  faamælt  som  idag  pleiede 
han  aldrig  at  være. 

Efterhaanden  blev  Iver  Kramme  døsig, 
og  skjøndt  han  havde  sat  sig  for  at  gjøre 
et  lidet  Løb  ned  til  Skibsbroen  og  se,  om 
det  store,  lybske  Skib  alt  var  lettet  og 
staaet  Sydpaa,  blev  han  dog  hjemme. 

„Det  er  for  langt  ud  paa  Eftermiddagen 
nu,  og  for  hedt",  sagde  han  undskyldende. 
„Eftermiddagen    er    Dagens  posteriora,    og 

posteriora  er  gemeenlig  varm,  af  den 
ene  eller  anden  Grund  —  bliver  derfor 
hjemme." 

Saa   lagde   han    sig   paa   Slagbænken    og 
faldt  strax  i  Søvn  —  han  snorkede  stærkt. 


^^^;^-^m^mumi 


Noget  efter  hørtes  der  tunge  Trin  paa 
Trappen,  Pusten  og  Stønnen;  Døren 
blev  slaaet  op,  og  i  Aabningen  viste  sig  en 
Skikkelse,  som  Will  ikke  før  havde  seet. 

Det  var  en  Mand  til  Aars,  høi  og  sær- 
deles svær,  med  en  Bug,  som  Benene 
syntes  for  tynde  til  at  bære;  Ansigtet  var 
oppustet  og  rødt,  Øinene  smaa,  Skjægget 
rødt  med  graa  Haar  iblandt.  Hans  Dragt 
var  luvslidt.  Skoene  paa  de  overvættes 
store  Fødder  var  hullede  om  Snuderne,  og 
hullet  var  Læderskeden  om  den  drabelige 
Degen,  som  slæbte  efter  ham,  naar  han 
ikke  havde  Haanden  paa  Fæstet. 

Iver  Kramme  foer  op  af  Søvne  og  gned 
sine  Øine. 

—  „Iver,  Iver",  begyndte  den  Fremmede 
med  dybt,  noget  tykt  Mæle,  „Du  er  jo  ru- 
set!  Og  det  paa  en  hellig  Søndag!  Jeg 
lugter  Sæk  i  Huset  —  nei,  besmit  ikke 
dine  Læber  med  en  Løgn,  for  jeg  saae 
selv  ovre  fra  min  fattige  Dør,  at  den  ele- 
menske  Skjelm,  Jens,  kom  springende  op 
ad  Set.  Annæ  Gade  før  med  en  stor  Kande, 
som  han  bar  herind  i  Klosteret.  Iver, 
Iver,  Du  min  høitelskede  Brodersøn,  Du 
min  eneste  Slægtning,  der  sidder  og  drik- 
ker spansk  Vin  med  fremmede  Mands- 
personer, imens  jeg  maa  tørste  som  den 
rige  Mand  i  Evangeliet!" 

Iver  Kramme  havde  nu  faaet  Søvnen 
gnedet  af  Øinene  og  skyndte  sig  at  sige: 

„Sid  ned,  Farbroder!  Lider  I  vel?" 

„Ja,  jeg  er  karsk  og  veltilpas  forsaavidt," 
lød  Svaret,  „men  min  Pung  har  al  min 
Sygdom.  01  taaler  jeg  kun  slet  —  und- 
tagen Brunsviger  Mumme,  og  det  vil  Øl- 
konen  intet  mere  borge  mig  —  Djævelen 
splitte   hendes   Tarme   ad!    Jeg   maa   nøies 

med  surt  Tyndtøl  om  Hverdagene  og  et 
Bæger  Pøit  om  Helligdagene,  endskjøndt 
det  fylder  min  Sjæl  og  Lever  med  Ild  og 
Svovl.  —  Er  ellers  al  den  Sæk,  Du  lod 
hente,  uddrukket?" 

„Der  kan  vel  blive  Raad  for  et  Krus 
til,"  svarede  Iver  Kramme  med  et  Suk,  gik 
ud  i  Stegerset  og  gav  Christence  Besked 
om  igjen  at  skikke  Bud  til  Raadhuskjælde- 
ren. 

„Iver,  Iver,  Du  er  din  salig  Fader  — 
Gud  glæde  ham  i  sin  Himmel!  —  op  ad 
Dage!  Han  beviste  mig  ogsaa  altid  stor 
Rundhed  og  kunde  heller  aldrig  se  mig 
komme  ind  ad  Døren,  før  han  lod  det 
Bedste  sætte  frem!  —  Er  det  den  engelske 
Instrumentist,  Du  har  til  Huse?" 

Iver  Kramme,  der  helt  havde  glemt  Will, 
forestillede  nu  sin  Farbroder  for  ham  som 
„Hr.  Johan",  og  Hr.  Johan  begyndte  strax 
at  tiltale  ham  paa  Engelsk. 

„I  taler  ogsaa  Engelsk!"  sagde  Will. 

„Jeg  taler  alle  Sprog:  Dansk  og  Engelsk, 
Moscovitisk,  Svensk  og  Tysk,"  svarede 
Hr.  Johan. 

„I  har  da  reist  meget?" 

J6g^  Jeg  har  været  den  halve  Verden 
om!  Jeg  har  ladet  mig  bruge  baade  til 
Lands  og  til  Vands  i  Kongelig  Majestæts 
Tjeneste,  og  hvem  der  altid  var  forrest,  det 
var  min  Degen  og  jeg  —  den  er  da  ogsaa 
saa  takket  som  et  Savblad!  Jeg  var  med  i 
Ditmarsken,  da  vi  berendte  Meldorp  og 
Heide,  og  jeg  har  beseilet  den  middel- 
landske  Sø,  baade  i  Storm  og  i  Magsveir, 
lige  til  de  Morianers  Land  ret  Sønden  for 
Tyrkiet.  Vilde  jeg  fortælle  blot  Halvdelen 
af,  hvad  jeg  har  oplevet,  og  drikke  en 
Slurk  iblandt  for  ikke  at  blive  tør  i  Hal- 
sen, saa  forslog  tre  Kander  ikke  —  ja, 
ikke  et  Anker!  —  Mon  ellers  den  Sæk 
kommer  snart,  jeg  veed  da,  den  skal  ikke 
hentes  fra  de  canariske  Bilande!" 

Lidt  efter  kom  Christence  ind  med  et 
Krus;  Farbroderen  vilde  trække  hende  ned 
paa  sit  Skjød,  men  hun  snoede  sig  ud  af 
hans  Arm  og  gik  hastig  ud  igjen. 

—  „Det  gjorde  godt!"  sagde  Hr.  Johan 
og  smækkede  med  Læberne,  da  han  havde 
tømt    det    første   Bæger   i   eet  Drag.     „Det 

er  som  Medicin  for  mig,  ren  Medicin!  Nu 
er  al  den  Sugen  og  Klemmelse,  jeg  havde 
for  Hjertekulen,  som  blæst  væk.  Skade 
kun,  at  den  Medicin  er  min  egen  fattige 
Pung  for  dyr!" 

Og  saa  strakte  han  skrævende  Benene 
fra  sig  og  lagde  sig  tilbage  i  Stolen. 

Will  smilte  af  og  til  af  Hr.  Johans  En- 
gelsk, der  ikke  just  var  korrekt,  og  syntes 
i  det  hele  at  more  sig  over  hans  Tale, 
men  selv  sagde  han  ikke  Meget,  kom  blot 
imellem  med  et  Spørgsmaal,  naar  Samtalen 
var  ved  at  gaa  istaa. 

Alt  som  Vinen  svandt,  blev  Hr,  Johan 
mere  og  mere  høitalende.  Det  var  mest 
om  sine  Krigsbedrifter,  han  berettede;  om 
hvordan  han  ved  Laholm  stredes  i  selve 
Hr.  Peder  Skrams  Paasyn,  og  hvordan 
han  for  Meldorp  havde  undlivet  fem  — 
eller  var  det  sex?  Hukommelsen  slog  ham 
stundom  feil  —  sex  Ditmarskere  med  egen 
Haand.  Og  Ditmarskerne,  de  var  alle  saa 
store  som  Moscoviter,  og  de  forstod  den 
Kunst  at  gjøre  sig  haarde   baade  mod  Bly 

og  Staal,  saa  det  var  ingen  almindelig  Slagt- 
ning, den. 

Pludselig  blev  imidlertid  Hr.  Johan  noget 
elegisk  stemt. 

„Iver,  Iver,"  sagde  han  med  Graad  i 
Halsen,  „at  Du,  som  jeg  i  mine  Velmagts- 
dage har  kostet  saa  mange,  mange  Penge 
paa,  da  din  Fader  faldt  fra,  at  Du  skal 
være  bleven  slig  bukkeskjægget  og  vanvoxen 
Skolemester  og  ingen  Krigskarl!  Du  seer 
ud  som  eri  vindtørret  Sild  uden  Rogn,  Iver 
—  jo,  Du  gjør!  —  og  Du  ligner  ogsaa 
grangivelig  en  pjusket  Krage,  der  fælder! 
Det  kommer  af,  at  Du  fører  Riset  i  Stedet 
for  en  ærlig  Degen,  Iver,  og  at  Du  aldrig 
har  været  i  en  Bataille  —  fy  Dig  an. 
Iver!" 

„Da  har  jeg  da  ellers  ogsaa  holdt  mig 
som  en  brav  Stridsmand  for  Hr.  Peder 
Skrams  Øine,"  indvendte  Iver  Kramme  be- 
skedent, „og  der  vankede  baade  braadne 
Pander  og  aabne  Saar." 

„Du!  —  Hvor  var  det?" 

„Det  var  paa  Kjøbenhavns  Slot,  da  vi 
agerede  „David  og  Goliath","  skyndte  Iver 

Kramme  sig  at  svare,  „og  jeg  var  en  af 
de  menige  Jøder." 

„Mummespil!"  udbrød  Hr.  Joiian  foragte- 
ligt. „Ja,  det  har  Du  jo  altid  været  en  Nar 
efter.  Komediespil  om  Tobias  og  Susanne 
og  de  hellige  tre  Konger  —  jeg  giver  ikke 
en  Kande  —  ikke  et  Krus  for  den  Daar- 
lighed!  Var  det  endda  en  ret  Fægteskole 
eller  en  ærlig  Bjørnehidsning,  som  jeg  har 
været  med  til  saa  mange  af  i  England,  det 
er  da  et  Skuespil,  der  er  værd  at  se!  — 
Godtaar!" 

Alt  som  Hr.  Johan  drak,  blev  han  imid- 
lertid mere  og  mere  sørgmodig  —  tilsidst 
græd  han. 

„Ingen  har  Omhu  for  mig,  gamle,  ud- 
levede Krigsmand,"  klynkede  han;  „jeg  har 
ingen  Saaler  i  Skoene  og  ikke  en  Styver 
i  Lommen,  og  den  Smule,  man  har,  den 
stjæler  de  fra  En.  Jeg  er  som  den  fattige 
Mand  i  Evangeliet,  der  kun  havde  eet 
Lam:  jeg  har  kun  et  fattigt  Kirsebærtræ, 
og  det  plustrer  de  —  jeg  har  seet  Spor 
under  Træet.  Vidste  jeg  kun,  hvem  den 
sacramentale   Erkespidsbub    er,    der   vover 

sig  ind  i  min  Urtegaard,  han  skulde  blive 
spiddet  paa  min  Degen  som  en  Frø  paa  et 
Heirenæb!  —  Ak,  Iver,  Iver,  jeg  har  og- 
saa  imellem  haarde  aandelige  Anfægtelser! 
Man  har  jo  ikke  altid  levet,  som  man 
burde;  alle  de  Mennesker,  jeg  har  undlivet 
til  Lands  og  til  Vands  i  Feidens  Tid,  de 
staaer  tidt  om  Natten  digt  for  min  Seng  og 
begjærer  deres  Liv  tilbage  af  mig,  og  galne, 
sorte  Hunde  seer  jeg  for  min  Dør,  naar 
jeg  gaaer  hjem  om  Aftenen  —  Hunde  lider 
jeg  intet!  Iver,  Iver,  jeg  er  ikke  bedre  end 
et  Mørkhedens  Barn:  jeg  veed  ikke  mere, 
hvordan  en  Kirke  seer  ud  indeni!  Men 
lov  mig  alligevel,  at  naar  din  gamle,  ærlige 
Farbroder  er  død  —  død  i  Fattigdom,  som 
han  har  levet  —  at  Du  saa  vil  sørge  for, 
at  han  stedes  til  Jorden,  som  det  sømmer 
sig  en  Krigsmand:  Peblingene  skal  synge 
over  mig  —  Jens  Tunbo  med,  for  han  har 
en  god,  stærk  Røst,  den  Skjelm  —  Klok- 
kerne skal  ringe,  baade  fra  Set.  Olai  og 
fra  Set.  Mariæ  Kirken  —  en  hel  Time  — 
og  min  Degen  skal  ligge  paa  Kistelaaget." 
—    Det    var    efterhaanden    bleven    halv- 

mørkt  inde  i  Kammeret,  den  spanske  Sæk 
var  forlængst  uddrukken,  og  Hr.  Johan 
gled  længer  og  længer  ned  i  Sædet;  af  og 
til  græd  han,  af  og  til  bandede  han  og 
sang  en  Stump  af  en  uhøvisk  Vise  —  til- 
sidst  faldt  Hovedet  ned  over  Brystet,  og 
han  sov  ind. 

Iver  Kramme  fik  ham  ikke  uden  Møie 
vækket,  tog  ham  under  Armene  og  lod- 
sede ham  ned  ad  Trappen,  over  Gaden  og 
hjem. 

Da  han  kom  tilbage,  rystede  han  paa 
Hovedet  og  sagde  sukkende  til  Will: 

„Det  er  et  stort  Kors,  maa  I  tro,  med 
min  gode  Farbroder,  og  der  gaaer  mange 
gode  Dalere  med  om  Aaret  til  at  fylde 
ham  med  Sæk  og  Mumme!" 

„Men  er  I  da  nødt  til  at  fylde  ham?" 
spurgte  Will. 

„Han  er  min  salig  Faders  eneste  Bro- 
der," svarede  Iver  Kramme,  „og  desuden" 

—  her  saae  han  sig  forsigtig  om,  som 
frygtede   han,    at  Nogen   skulde    høre   ham 

—  „desuden  har  han  Midler,  endskjøndt 
han    altid    klager;    hvorfra    han    har    dem, 

Komedie  paa  Kronborg.  4 

veed  man  ikke  ret  —  han  har  sagtens  er- 
hvervet dem  i  Feidens  Tid  —  men  Chri- 
stence  og  jeg  har  Fortrøstning  og  stihiende 
Forjættelse  paa  at  arve  hans  jordiske  Efter- 
ladenskaber. Det  maa  ei  heller  glemmes, 
at  da  min  Fader  saa  ynkeligt  omkom  og 
hartad  Intet  efterlod  sig,  da  var  det  min 
gode  Farbroder  Johan,  der  holdt  mig  til 
Studeringerne,  først  herhjemme  og  siden 
i  Wittenberg.  Men  et  stort  Kors  er  det  at 
have  ham  boende  saa  tæt  op  ad  sig.  — 
God  rolig  Nat!" 


Det  var  Set.  Hansdag. 
Peblingene  havde  fri  og  tumlede  sig 
paa  Grønnehave  og  ved  Stranden,  Iver 
Kramme  var  ude  at  spørge  Nyt  baade  For- 
middag og  Eftermiddag,  Ingen  kom  paa 
Besøg,  hverken  Jens  Tunbo,  Mester  Hans 
eller  „Hr.  Johan",  og  Will  sad  mismodig 
ved  Vinduet,  legede  af  og  til  paa  sin  Luth 
og  nynned  et  Vers  af  den  gamle  Sang  om 
Robin  Hood,  men  holdt  saa  op  igjen. 

Christence    var   ogsaa  ude  en  Stund  og 
kom  først  hjem  hen  paa  Eftermiddagen. 

Hun   havde  med  sig  en  stor  Urtekost  af 
vilde  Blomster,  og  dem  fordelte  hun  rundt 

omkring  i  Krus  og  Bægere,  men  et  Par 
grønne  Skud  tog  hun  fra  og  satte  op  over 
Tavoletten  mellem  Vinduerne. 

—  „Hvorfor  gjør  I  det,  Jomfru?"  spurgte 
Will. 

„Det  er  Set.  Hansurter,"  svarede  hun. 
„Grønnes  de  fremdeles,  da  lever  jeg  Aaret 
ud,  visner  de,  er  jeg  død  inden  næste  Set. 
Hans." 

„Saa  grønnes  de  sikkert!"  sagde  Will. 

Mod  Aften  kom  Iver  Kramme  tilbage  og 
berettede  efter  Sædvane  troligt,  hvad  Nyt 
han  havde  spurgt.  Der  var  visse  Tidender, 
desværre,  at  en  Flaade  var  stukket  i  Søen 
fra  Nederlandene  og  underveis  hertil  forat 
give  Besværingerne  over  Sundtoldens  Op- 
krævelse  større  Eftertryk;  en  ung  Karl 
havde  om  Natten  i  en  Rus  dræbt  en  af 
Bysvendene  og  sad  nu  hægtet  i  stærkt 
Fængsel  og  haard  Forvaring,  og  Hans 
Naade  Kongen  vilde  bryde  op  forat  drage 
til  Frederiksborg  og  der  forlyste  sig  med 
Jagten. 

—  „Ja,  Jagt  er  en  kongelig  Glæde,"  sagde 


53 


Will.  „Speide  Hjortens  Spor  inde  i  den 
grønne  Skov  og  sende  den  det  dræbende 
Bly,  saa  den  styrter  ved  Egens  Rod  — 
jeg  kjender  ikke  bedre  Lyst  end  den!" 

„Men  Jagt  er  jo  kun  for  høikongelige 
Personer  og  for  de  Lensmænd,  hvem  Hans 
Naade  Kongen  tilsteder  at  jage  paa  hans 
Vildtbaner!"  udbrød  Iver  Kramme  hel  for- 
skrækket.    „Har  I  da  nogensinde  — " 

„Kun  en  enkelt  Gang  eller  to,"  svarede 
Will  undvigende,  „og  I  kan  være  rolig:  jeg 
jager  ikke  oftere!" 

I  Kammeret  til  Gaarden  sad  Christence 
og  spandt  paa  sin  Rok;  Døren  ind  til  de 
Andre  stod  aaben. 

Iver  Kramme  begyndte  nu  at  snakke  løs 
om  sin  Yndlingsmaterie:  om  Skuespil.  Om 
de  engelske  Instrumentister,  som  nu  sagtens 
skulde  følge  Kongen  til  Frederiksborg;  om 
hvor  svært  det  dog  vist  maatte  være  dem 
stadig  at  finde  noget  Nyt  at  opvarte  med, 
og  andet  deslige. 

Will  svarede  ikke  synderligt  hertil,  hans 
Tanker  var  andensteds. 

Efter  en  Stund  kom  det  saa  ud,  at  Iver 

Kramme  havde  liggende  en  Komedie  —  en 
synderlig  moralsk  Komedie  —  om  Kain  og 
Abel,  og  den  var  han  ikke  uvillig  til  at 
berette  Handlingens  Gang  i.  Han  fik  ogsaa 
godt  begyndt  —  med  Kains  og  Abels  første 
Barndom  —  men  Christence  havde  imens 
givet  sig  til  at  synge  ved  Rokken,  først 
sagte,  egentlig  kun  nynnende,  efterhaanden 
stærkere,  rent  og  fuldtonende. 

—  „Hold  dog  op  at  tale,  saa  længe  eders 
Søster  synger!"  bad  Will.  „Hun  har  jo 
en  herlig  Røst!  —  Og  en  skjøn  Melodi  er 
det,"  sagde  han  lidt  efter.  „Den  naaer 
Øret  som  en  blid  Aftenvind,  der  aander 
gjennem  et  Bed  Violer,  imens  Maaneskinnet 
sover  paa  Grønsværen." 

„Er  I  en  Elsker  af  Musik?" 

„Om  jeg  holder  af  Musik!  I  kunde  lige 
saa  gjerne  spørge,  om  jeg  holder  af  Kvin- 
der og  af  hvad,  som  skjønt  overhovedet 
er!  Den,  der  ikke  har  Musik  i  Sjælen, 
Den,  som  ikke  røres  ved  Toner,  han  rum- 
mer Falskhed  og  Svig!" 

„Mener  I  virkelig?" 

„Ja,  sikkert!" 

„Da  gjør  jeg  intet  synderligt  ud  af  In- 
strumental- eller  Vocalmusik,"  bemærkede 
Iver  Kramme.  „Den  skjønneste  Vellyd,  jeg 
kjender,  er  correct  Latin,  flydende  talet, 
men  lugter  jeg  blot  galt  Latin,  saa  sætter 
det  sig  i  Næsen  paa  mig  og  stemmer  for 
Veiret." 

Christence  havde  holdt  op  at  synge,  ikke 
fordi  Visen  var  til  Ende,  men  fordi  hun 
maatte  reise  sig  og  sætte  nyt  Hør  om  Rok- 
kens Hoved. 

—  „Hvor  jer'  Søster  dog  synger  smukt!" 
sagde  Will.  „Det  gaaer  til  Hjertet,  end- 
skjøndt  jeg  ikke  forstaaer  Ordene  —  hvad 
handler  Visen  om?" 

„Det  er  den  gamle  Vise  om  Ridder  Stig 
Hvide,"  svarede  Iver  Kramme  ligegyldigt. 
„Den  handler  om  Ridderen,  der  rister 
Runer  og  vil  kaste  dem  i  Skjødet  paa  liden 
Kirstin  for  ved  dem  at  tvinge  sig  hendes 
Elskov  til,  men  han  kaster  feil,  saa  Runerne 
falder  i  Skjødet  paa  Frøken  Regisse,  og  saa 
er  det  hende,  der  bliver  optændt  af  Elskov 

til  ham.  —  Det  Hele  er  kun  daarlig  papi- 
stisk Overtro!" 

„Men  det  er  jo  en  herlig  Vise!"  udbrød 
Will.  „Runerne,  han  rister,  det  vil  jo  sige 
Vers,  Poesi,  og  Poesiens  Magt,  den  er  uden 
Grænser;  den  kommer  som  et  farende  Veir, 
som  en  Ild  fra  Himlen,  der  tænder,  hvor 
den  falder.  Derfor  er  det  ogsaa  det  Høieste, 
det  Største,  at  skabe  Poesi  —  riste  Runer, 
der  tvinger  Sind  og  Sans!" 

„Jeg  skriver  ellers  ogsaa  Vers,"  bemær- 
kede Iver  Kramme,  „men  jeg  har  aldrig 
tænkt  paa  Sligt.  At  skrive  Vers  er  for  mig 
som  at  øve  Regnekunst:  der  skal  adderes 
Stavelse  til  Stavelse,  indtil  man  faaer 
ud  den  summa  af  pedes,  som  Verset 
kræver." 

—  „Hvor  det  er  sindrigt!"  vedblev  Will, 
halvt  for  sig  selv  og  uden  at  agte  paa  Iver 
Krammes  populaire  Metrik.  „Ridderen  vil 
binde  den  Ene  med  sine  Runer,  men  de 
falder  i  den  Andens  Skjød,  og  saa  er  det 
hende,  som  bliver  bunden:  Poeten  er  end 
ikke  selv  Herre  over  de  Magter,  han 
maner    frem!    —  Jomfru   Christence,   syng 

den  Vise  end  en  Gang,   I  glæder  mig  der- 
med!" 

Og  Christence  sang  alle  Versene,  bedre, 
inderligere  endnu  end  før,  og  Will  maatte 
den  Aften  tilstaa,  at  Sjæl,  det  manglede 
Christence  ikke. 


Will  vaagnede  usædvanlig  tidligt  næste 
Morgen. 

Han  havde  sovet  uroligt,  drømt  om  Ru- 
nerne, der  faldt  i  Favnen  paa  den  Urette 
—  og  vel  dog  den  Rette  —  og  med  Digt- 
ningens hele,  ubegrænsede  Magt  tog  hende 
fangen. 

Inde  hos  ham  var  endnu  hel  mørkt  — 
der  var  tæt  stænget  —  men  høi,  lys  Dag 
maatte  det  dog  være,  for  i  det  lille  Kammer 

ved  Siden  af  —  Christences  Sengekammer, 
livortil  Døren  halvt  var  sprungen  op  — 
stod  der  en  smal,  skarp  Væg  af  gylden 
Sol,  der  faldt  ind  gjennem  en  Aabning  mel- 
lem Skodderne. 

Will  laa  med  halvaabne  Øine,  ganske 
stille  og  halv  blundende  endnu.  Men  da 
saae  han  et  Syn,  der  gjorde  ham  hel 
vaagen. 

Christence  stod  med  halvblottet  Overkrop 
og  redte  sit  lange,  blonde  Haar.  Han  skim- 
ted  kun  vagt  Omridsene  af  hendes  Skik- 
kelse i  Mørket,  men  hvad  der  kom  ind  i 
Solvæggen,  det  lued  og  skinned,  som  var 
det  Lyset  selv. 

Snart  var  det  hendes  Arm,  det  ene  Øie- 
blik  løftet  over  Hovedet  i  kjæk,  rhytmisk 
Bue,  det  næste  sænket,  strakt,  som  blev 
den  veg  og  villieløs;  snart  var  det  den 
runde  Skulders  bløde  Fald  med  svagt  blaa- 
nende   Aarer  i  levende  Marmor,  og  tilsidst 

—  hun  gjorde  en  Vending,   Linet  gled  ned 

—  tilsidst  var  det  selve  hendes  unge  Barm, 
der  fanged  Solens  Kys,  hvid  som  en  Svanes 
svulmende  Bringe,  hvidere  end  Noget,  der 

var  til.  —  Men  var  det  en  Draabe  Blod,  der 
farved  det  venstre  Brysts  kuplede  Hellig- 
dom! —  Nei,  et  Modermærke  var  det, 
en  liden,  rund  Purpurplet,  rødere,  langt 
rødere  end  Blod,  dryppet  paa  nyfalden  Sne. 

Will  turde  neppe  drage  sin  Aande  af 
Frygt  for  at  forskjertse  Synet,  men  plud- 
selig var  det,  som  aned  hun,  at  Øine  hviled 
paa  hende:  hun  gled  om  bag  Døren,  spei- 
ded  ind  til  ham  og  beroligedes  ved  nu  at 
se  ham  ligge,  som  han  sov;  men  Døren 
drog  hun  dog  sagte  til  sig  og  lukked  den 
imellem  dem. 

Der  var  som  Musik,  som  himmelske 
Giger  og  Fløiter  i  Kammeret  omkring  Will. 

Nu  havde  Christence  for  ham  baade  Sjæl 
og  Legem. 

Underlig  glad,  næsten  hoitidsfuld  var  han 
hele  Morgenen,  som  havde  han  havt  en 
Aabenbaring,  en  Skjønhedens  Aabenbaring; 
han  havde  seet,  hvad  ingen  Mand  før  ham 
havde  skuet,  han  havde  en  Hemmelighed, 
hvis  Sødhed  var,  at  Ingen  delte  den. 

—    Op    ad    Dagen    kom    Bull;    der    var 

Noget,  han  endelig  maatte  betro  Will. 
Enken  Clayton,  hos  hvem  han  var  til  Huse, 
havde  en  Datter,  Elisabeth,  der  boede  for 
sig  selv  ude  i  Byen,  og  til  hende  havde 
han  alt  forrige  Gang,  han  var  her,  fattet 
en  heftig  Elskov:  hun  maatte,  hun  skulde 
blive  hans,  og  hun  havde  ogsaa  forhen  sagt 
ham  og  bekræftet  med  hellig  Ed,  at  han 
var  hende  kjærere  end  nogen  Anden.  Men 
medens  han  havde  været  hjemme  i  Lon- 
don, var  hun  bleven  trolovet  med  en  her 
bosat  Landsmand  ved  Navn  Boltum  — 
Pesten  ramme  ham!  —  og  den  Forbindelse 
vilde  Moderen  ikke  maatte  brydes,  og  om 
Elisabeth  selv  vilde  det,  det  vidste  han 
heller  ikke  ret. 

Will  mente  da,  at  Bull  maatte  være  en 
daarlig  Gut,  om  han  ikke  evnede  at  seile 
slig  helsingørsk  Kræmmer  agterud,  enddog 
han  var  en  engelsk  Mand. 

Ja,  det  haabed  Bull  jo  ogsaa  selv,  han 
kunde,  men  han  var  alligevel  hel  fortvivlet 
ved  Tanken  om  nu  at  skulle  følge  Kongen 
til  Frederiksborg  og  blive  der  maaske  flere 
Uger. 

„Var  det  blot  mig!"  sagde  Will.  Jeg 
sidder  her  som  en  lænket  Fange  —  Dan- 
mark er  bleven  mig  et  Fængsel!" 

„Og  for  mig  er  der  ingen  Verden  uden- 
for Helsingør!"  svarede  Bull  sørgmodigt. 
Lidt  efter  gik  han. 

—  „Kjender  I  Elisabeth  Clayton?"  spurgte 
Will  om  Aftenen  Iver  Kramme. 

„Eisabe  Engelskkvinde?  Nei,  kun  af  An- 
seelse —  hun  er  ikke  af  de  Kvinder,  en 
ærlig  Mand  har  Omgjængelse  med!" 

„Eisabe  —  er  det  Elisabeth  paa  eders 
Maal?" 

„Ja,  saa  kalder  vi  hende." 

„Elisabeth,  min  Dronnings  Navn  —  det 
er  det  skjønneste  af  alle  Navne!" 

„Finder  I  det?"  spurgte  Christence  med 
et  Smil.  „Jeg  hedder  ellers  ogsaa  Eli- 
sabeth —  Christence  Elisabeth  er  jeg 
døbt." 

„Saa  skal  I  hedde  Elisabeth  i  min  Mund, 
Jomfru  —  I  fortjener  det  skjønneste  Navn!" 

Will  sad  en  liden  Stund  taus  og  sendte 
fra   Siden   sit  Blik  op  paa  Christence;  hun 


63 


mærked  det  uden  at  se  det,  rødmed  og 
tog  Rokken  frem. 

Da  kom  det  med  eet  som  en  Indskydelse 
over  Will  at  spørge  hende,  om  hun  nogen- 
tid havde  elsket,  men  da  han  alt  havde 
Spørgsmaalet  paa  Læberne,  brød  han  allige- 
vel af  og  sagde  i  Stedet  for  til  Iver 
Kramme: 

„I  er  ikke  gift  og  ikke  trolovet  —  har 
I  aldrig  været  betagen  af  Elskov?" 

Iver  Kramme,  der  sad  og  tænkte  paa 
Slutningen  af  sin  „Kain  og  Abel",  blev  hel 
forskrækket  over  det  uformodede  Spørgs- 
maal  og  svared  tøvende: 

„Mine  Studeringer  først  og  siden  mit 
Embede  har  ikke  tilladt  mig  at  tænke  syn- 
derlig paa  Sligt.  —  Jeg  kjender  ellers  en 
Enkekone  her  i  Staden,"  vedblev  han 
hviskende,  „en  dydelig  og  gudfrygtig  Kvinde, 
vel  conserveret  og  ikke  uden  Midler  — 
det  er  Jochum  Hansen  hans  Efterleverske, 
og  faaer  jeg  engang  Christence  fra  Haan- 
den,  saa  kunde  det  vel  være,  jeg  besluttede 
at  opgive  min  enlige  Stand." 

Will  lo.     „Hvor  gammel  er  I?" 

„Jeg  bliver  syvogtyve  Aar,  om  Gud  ellers 
lader  mig  opleve  næste  Mikkelsdag." 

„Man  skulde  tro,  I  var  halvfjers,  saa 
klogt  I  taler!" 

„Jeg  troer  ogsaa  nok,  jeg  altid  har  været 
noget  forud  for  min  Alder  i  Forstand,"  sva- 
rede Iver  Kramme  synligt  smigret. 

„Men  I  veed  jo  slet  ikke,  hvad  Elskov 
er!"  udbrød  Will.  „Elskov  har  Intet  med 
den  kolde  Hjerne  at  gjøre,  den  fødes  af 
Kvindeskjønhed  og  Kvinderøster,  og  strøm- 
mer frit  med  Elementerne.  Den  er  stær- 
kere end  nogen  anden  jordisk  Magt  og  føler 
dog  mere  fint  end  Sneglens  spæde  Horn!" 

„Har  I,  saa  ung  I  er,  alt  tænkt  paa  Ægte- 
skab?" spurgte  Iver  Kramme. 

Der  gik  som  en  Sky  over  Will's  Aasyn. 

„At  blive  gift  er  en  Gift  for  unge  Mænd," 
svarede  han  alvorligt.  „Ungdomselskov  har 
ikke  Rod  i  Hjertet  men  i  Øiet,  og  den 
første,  hede  Attraa  kan  hurtig  ligge  Lig, 
imens  en  ny  Lidenskab  tager  Arv  efter  den! 
—  Gift  I  Jer  ei  heller  for  hastigt.  Jomfru 
„Elisabeth",  men  bliv  i  Klostret,  her  er 
trygt  at  bo!" 

Ved  de  Ord  traadte  Christence  Rokkens 
Hjul  hastigere  end  før,  bøied  sit  Hoved  og 
vendte  det  halvt  bort. 

„I  Ægteskab  fødes  der  Børn,"  vedblev 
Will,  „de  fødes  ogsaa  udenfor,  men  fuld- 
baaret  Digt  fødes  kun  af  Elskov  —  og  det 
er  større!  —  Har  1  nogentid  digtet  til  eders 
Enkekone?" 

Iver  Kramme  nikkede.  „Ikke  just  til 
hende,  men  vel  om  hende.  Min  Affection 
for  hendes  dydelige  Person  har  lokket 
mange  Draaber  af  det  ibentræsfarvede  Flui- 
dum ud  af  min  hvide  Gaasefjer,  og  jeg  har 
spundet  fine  Traade  af  min  Tankes  Hørtot 
—  men  ikke  vilde  jeg  krænke  hendes  Bly- 
færdighed ved  at  lade  hende  selv  læse,  hvad 
jeg  skriver  om  hende." 

„Krænke  hende!"  raabte  Will.  „Troer 
I,  den  Kvinde  født  af  en  Kvinde  er  til, 
hvem  det  krænker  at  høre  en  Mand  prise 
hendes  Skjønhed!  Var  det  mig,  der  følte 
Elskov,  og  var  jeg  Poet  —  jeg  vilde  drage 
min  Elskede  ind  i  et  Spind  af  Digt  saa  fint 
og  tæt  som  Edderkoppens  Væv!  Himmel 
og  Jord   skulde   som    i  Regnbuen  mødes  i 

Komedie  paa  Kronborg.  5 

mine  Stropher,  og  Sløret  vilde  jeg  i  dem 
drage  fra  hendes  hele  Deilighed,  stolt  af 
at  vise  Verden,  at  den  hørte  mig  alene  til! 
Om  hendes  nøgne  Skuldre  vilde  jeg  kaste 
de  klingende  Rim,  slynge  et  kosteligt  Klæde 
af  Sprogets  fineste  Ord  om  Barmens  kyske 
Tvillinghøie,  og  saa  slutte  min  Sonnet  med 
som  Besegling  at  trykke  et  Kys  —  bræn- 
dende men  andægtigt  —  paa  den  Purpur- 
plet, som  kun  hun  og  jeg  kjender.  —  Se, 
saadan  vilde  jeg  digte!" 

Iver  Kramme  gabede,  men  Christence 
standsede  brat  Rokkens  Hjul;  Traaden 
brast  for  hende,  hun  gik  ind  i  sit  Senge- 
kammer og  skjød  Slaaen  for  —  Will  saae 
hende  ikke  mere  den  Aften. 


/^hristence  svared  neppe  Will  paa  hans 
V>  Godmorgen  næste  Dag,  og  da  han 
siden  i  undskyldende  og  angergiven  Tone 
begyndte:  „Jomfru  Elisabeth,  er  I  vred  end- 
nu?" svared  hun  kort:  „jtg  hedder  ikke 
Elisabeth!"  og  gik  hastig  ud  af  Stuen. 

Will  kunde  nu  forresten,  støttet  til  en 
Stok,  gaa  af  den  ene  Stue  og  i  den  anden, 
tænkte  ogsaa  paa  at  vove  sig  ned  ad  Trap- 
pen og  ud  i  fri  Luft  men  opgav  det  igjen 
og  satte  sig  ved  et  Bord  for  det  aabne 
Vindue.  Der  skrev  han  en  Del  —  ikke 
Breve  -  streged  ud  og  skrev  igjen,  men 
inden  Iver  Kramme  kom  op  fra  Skolen 
til    Middag,    havde    han    revet    Papiret  itu 

og  ladet  det  flyve  i  Smaastumper  for 
Vinden. 

—  Som  de  sad  og  spiste,  hørtes  der 
pludselig  Støi  i  Retning  af  Hestemølle- 
stræde. Iver  Kramme  foer  til  Vinduet, 
vendte  sig  ind  i  Stuen  og  raabte: 

„De  rider  her  om  ad!  Skynd  Jer  hid, 
og  se!" 

Sommersolen  lyste  over  brogede  Farver, 
over  Fløil  og  Silke,  luende  Kjeder  og  perle- 
stukne Skabrakker;  det  glimted  fra  blanke 
Harnisker  og  funklende  Spænder,  fra  gyldne 
Daggerter  og  gyldne  Sporer.  Musik  — 
Horn  og  Trompet,  Fløite  og  Pauker  — 
blanded  sig  med  drønende  Hovslag,  med 
Klirren  af  Sværd  og  klaprende  Bidsler, 
med  lystig  Vrinsken,  med  Latter  og  høi- 
røstet  Tale. 

Det  var  Kong  Frederik,  der  i  statelig 
Herrefærd  red  ad  Frederiksborg  til. 

Forrest  kom  to  Paukeslagere  —  som  alle 
Andre  til  Hest  —  saa  Edelknaberne  og  saa 
Kongen.  Han  red  en  kraftig,  skimlet  Hest, 
og  just  som  han  var  ud  for  Klosteret, 
dreied    han   sit    Hoved    og  saae  derop  — 

Iver  Kramme  bukkede  dybt  og  fik  et 
naadigt  Nik  til  Gjenhilsen. 

—  „Eders  Konge  er  en  Mand!"  sagde 
WiU.  „Han  sidder  som  støbt  i  Sadlen,  og 
han  bærer  sit  Hoved  frit  over  Pibekraven. 
—  Hvem  er  det,  han  nu  taler  med?" 

Kongen  havde  vendt  sig  om  og  vinked 
med  Haanden,  og  En  af  Følget  var  derefter 
reden  hen  paa  venstre  Side  af  ham. 

„Det  er  Preben  Gyldenstjerne,"  svarede 
Iver  Kramme. 

„Guildenstern?" 

„Nei,  Gyldenstjerne  —  Preben  Gylden- 
stjerne. Og  Den,  Hans  Naade  nu  taler 
med,  er  Jørgen  Rosenkrands  af  Rigens 
Raad  —  det  er  to  af  de  fornemste  Adels- 
personer  i  Landet." 

Musiken  tav,  Kongen  gav  sin  Hest  Spo- 
rerne, Alle  gjorde  det  samme,  og  et  Øie- 
blik  efter  var  den  sidste  Rytter  forsvunden 
om  Hjørnet. 

Men  ovre  paa  den  anden  Side  af  Gaden 
under  Kirsebærtræet  stod  Hr.  Johan  og 
strakte  Hals  efter  de  Bortdragende  —  han 
havde   bukket  og   bukket,   saa   han  svedte 

derved,  og  tørrede  nu  forpustet  sin  Pande 
med  Armen. 

Iver  Kramme  rystede  paa  Hovedet  ved 
at  se  ham.  —  „Min  gode  Farbroder  har  ikke 
været  inde  til  vort  i  samfældte  otte  Dage," 
sagde  han  betænkeligt.  „Det  er  aldrig 
hændet  for,  saa  vidt  jeg  mindes!" 

„Sørger  I  over  det?"  spurgte  Will. 

„Og  han  er  endda  kommen  ruset  hjem 
hver  Aften,"  vedblev  Iver  Kramme,  „end- 
dog  han,  efter  hvad  Jens  for  vist  beretter, 
hverken  har  været  hos  Ølkonen  eller  i 
Raadhuskjælderen.  Saa  er  det  vel  des- 
værre sandt,  hvad  de  fortalte  ved  Skibs- 
broen i  Overgaars!" 

„Hvilket?" 

„At  han  har  sin  daglige  Gang  paa 
Slottet." 

„Om  saa  var.  deri  er  vel  ingen  Ulykke?" 

„Jo,  der  er,"  indvendte  Iver  Kramme 
ivrigt.  „For  han  er  bleven  gode  Venner 
med  den  tykke  Dorthe  Fadebursterne  i 
Kongens  Kjøkken,  og  det  er  hende,  der 
tracterer  paa  ham." 

„Ei,  ei!" 

„Og  veed  I,  hvad  deraf  videre  kan  resul- 
tere?" 

„Nei!" 

„Om  hun  nu  faaer  ham  saa  vidt  i  sine 
Garn,  at  han  lover  hende  Ægteskab  —  saa 
arver  Christence  og  jeg  intet  den  gode  Far- 
broder, og  det  er  en  stor  Calamitet!" 

Iver  Kramme  rystede  atter  paa  Hovedet, 
sukkede  og  satte  sig  igjen  til  Bords,  men 
der  blev  ikke  talt  et  Ord  mere  under  Maal- 
tidet. 

Om  Aftenen  holdt  Christence  sig  for  sig 
selv  og  viste  sig  slet  ikke,  efterat  Nadveren 
var  frembaaren. 

—  „Kommer  ikke  jer'  Søster  ind  til  os 
Andre?"  spurgte  Will. 

„Hun  er  i  ondt  Lune,  hvorover  veed  jeg 
ikke,"  svarede  Iver  Kramme.  „Men  det 
er  mig  ellers  ikke  ukjært,  at  vi  er  ene, 
saasom  jeg  har  Noget  at  tale  secret  med 
Eder  om." 

„Jeg  ogsaa  med  Eder." 

„Hvad  er  det  om?" 

,Jo,  seer  I,"  sagde  Will,   „de  faa  Penge, 

jeg  bragte  med  mig  hjemmefra,  de  maa  vel 
nu  være  gaaet  med  til,  hvad  jeg  alt  skylder 
Jer,  og  skjøndt  min  Ven  Thomas  Bull  — 
og  for  den  Sags  Skyld  ogsaa  de  andre  gode 
Kamerater  —  har  tilbudt  at  betale  mit  Op- 
hold her,  saa  længe  jeg  Intet  selv  kan  for- 
tjene, saa  vil  jeg  dog  ikke  falde  Andre  til 
Byrde  mere  end  nødvendigt.  Er  derfor 
min  Agt,  saa  snart  jeg  nogenlunde  kan 
støtte  paa  min  Fod,  at  reise  tilbage  til  Eng- 
land igjen,  og  vilde  jeg  være  Eder  for- 
bunden, om  I  kunde  forhøre  om  en  pas- 
sende Skibsleilighed." 

„I  maa  ikke  reise!"  udbrød  Iver  Kramme. 
„I  skal  blive  hel  frisk  først,  og  saa  skal  I 
agere  sammen  med  de  andre  Instrumen- 
tister —  jeg  har  en  skjønne  Rolle  til  Jer!" 

„Der  bliver  Intet  af  i  lange  Tider,  det 
mærker  jeg  alt  for  vel,"  svarede  Will  sørg- 
modigt. 

„Gjør  heller  Intet.  I  kan  bo  uden  Veder- 
lag hos  mig,  saa  længe  I  lyster." 

„Det  kan  jeg  ikke  tage  imod!" 

„Jo,  I  kan!  —  I  kunde  jo  vise  mig  en 
Villighed  til  Gjengjæld." 

„Jeg!" 

„Ja!  —  I  veed,  jeg  har  liggende  en  Ko- 
medie om   „Kain  og  Abel"?" 

Jo,  det  vidste  Will. 

Og  nu  bekjendte  Iver  Kramme,  at  det 
var  hans  høieste  Ønske  at  faae  de  engelske 
Instrumentister  til  at  agere  Komedien  for 
Hans  Naade  Kongen  oppe  paa  Kronborg. 
Iver  Kramme  var  jo  nok  det  engelske 
Sprog  saa  temmelig  mægtig,  men  mente 
dog  ikke,  han  selv  evnede  at  oversætte 
den  —  foreslog  derfor  Will  at  gjøre  det  — 
om  han  ellers  troede,  han  kunde  finde  Rim 

—  og  bad  ham  forresten  interessere  sig  for 
at  faae  den  opført,  saa  skulde  hermed  hans 
Ophold  fuldtud  være  betalt  saa  længe,  ind- 
til han  ganske  var  kommen  sig. 

Will   mente    nok,   han   kunde  gjøre  Vers 

—  ogsaa  af  dem  med  Rim  i  —  og  skulde 
gjerne  paatage  sig  det  Forlangte,  og  saa 
snart  han  havde  givet  den  Erklæring,  gik 
Iver  Kramme  strax  hele  „Kain  og  Abel" 
igjennem  med  Will,  oversættende  Linie  for 
Linie  fra  Bladet. 

De  havde  en  stor  Kande  Danziger  01 
paa  Bordet  foran  sig,  og  da  Iver  Kramme 
omsider  var  kommen  til  Ende  med  sin 
Komedie,  var  Øllet  uddrukket,  og  Klokken 
halvgaaen  Elleve. 


Will  tog  fat  paa  sit  Arbeide  tidlig  næste 
Morgen,  satte  sig  i  Stuen  ud  til 
Klostergaarden  og  begyndte  at  oversætte 
Forspillet. 

Det  handlede  om,  hvorlunde  Kain  alt  i 
i  sin  Mindreaarighed  øvede  Skarnsstreger 
og  stjal  af  sin  Broder  Abels  Frugter,  og 
det  skulde  paa  en  subtil  Maade  indprente 
Tilskuerne  den  nyttige  Moral,  at  man  be- 
gynder med  de  smaa  Synder  for  at  ende 
med  de  store.  Will  forstod  jo  ikke  Dansk 
—  kun  enkelte  Ords  Betydning  havde  han 
lært  —  og  Iver  Kramme  havde  derfor 
skrevet  en  kort  Gjengivelse  af  de  enkelte 
Replikers  Indhold  paa  Engelsk  ude  i  Mar- 
ginen. 

Will  skrev,  og  det  gik  til  en  Begyndelse 
flydende  nok:   Ordene  kom  af  sig  selv,  og 

Rimene  faldt  ham  hel  let  i  Pennen.  Men 
morsomt  fandt  han  det  ikke,  og  saa  kom 
han  uheldigvis  til  at  se  ud  i  Fraterhaven 
Solen  skinned  dernede  mellem  Tjørn  og 
Hyld,  han  kunde  fornemme  Lavendlernes 
Duft  helt  op  til  sig  —  Roser  var  der  og- 
saa  —  og  Stæren  sad  og  gynged  paa  Abild- 
ens Gren  —  han  maatte  ud! 

Han  tog  sin  Hat,  krøb  ned  ad  Trappen 
og  kom  ud  i  Klostergaarden. 

Hvor  var  det  dog  herligt  igjen  engang 
at  aande  den  friske  Luft,  have  den  blaa 
Himmel  over  sig  og  strække  sig  paa  den 
bløde  Grønsvær! 

Han  laa  længe  dernede,  støttet  til  en 
hældende  Gravsten,  tænkte  paa  Mangt  og 
Meget  —  ikke  paa  „Kain  og  Abel"  —  og 
plukked  saa  en  Rose,  en  lys,  mosset  Rose, 
og  en  Dusk  Lavendler,  før  han  gik  op. 

I  Stuedøren  kom  han  imod  Christence. 
Hun  vilde  have  undveget  ham,  men  han 
tog  hendes  Arm  og  sagde: 

„Jomfru!  Forsmaa  ikke  denne  Urtekost 
—  jeg  har  været  nede  at  plukke  den  netop 
til  Jer!" 

Christence  havde  strax  ublidt  trukket 
sin  Arm  til  sig  og  lod  først,  som  hun  slet 
ikke  vilde  høre,  hvad  han  sagde,  men  hun 
betænkte  sig  dog  forsaavidt,  som  hun  lige- 
gyldigt tog  Blomsterne,  sagde  kort  Tak,  og 
saa  gik. 

Hun  var  aabenbart  stadig  lige  krænket. 

Efter  Middag  tog  Will  igjen  fat  paa  „Kain 
og  Abel".  Da  hørte  han  Christence  pusle 
i  Stuen  ved  Siden  af  og  saae  gjennem  den 
aabne  Dør,  at  hun  stod  henne  ved  Brode- 
rens Boghylde.  Hun  tog  en  af  de  store 
Bøger  ud,  lukked  den  op  og  slog  den  i, 
og  satte  den  forsigtigt  paa  Plads  igjen  — 
strax  efter  gik  hun. 

Will  reiste  sig  og  gik  ind  og  tog  den 
Bog,  hun  just  havde  sluppet.  Folianten 
længst  til  Venstre  —  det  var  den  samme 
latinske  Danmarks  Krønike,  som  Iver 
Kramme  alt  een  Gang  havde  givet  ham  i 
Hænde  —  og  som  han  nu  stod  med  Bogen,, 
sprang  den  op  af  sig  selv,  thi  imellem  dens 
Blade  laa  den  Rose  og  den  Dusk  Lavendler 
gjemt,  som  han  nys  havde  givet  Christence. 

Will  smilte,  og  uvilkaarligt  faldt  hans 
Øie  paa  de  Sider,  hvor  Bogen  var  slaaet 
op.  Han  læste,  først  halv  aandsfraværende, 
saa  ivrigere  og  ivrigere,  længer  og  længer 
frem,  og  atter  det  samme  om  igjen.  Til- 
sidst  gjorde  han  med  Rødkridt  et  Mærke 
i  Marginen  der,  hvor  han  havde  begyndt 
at  læse,  og  satte  igjen  Krøniken  hen  paa 
Hylden. 

—  „Hvor  langt  har  I  saa  vundet  frem?" 
spurgte  Iver  Kramme  ham  om  Aftenen  — 
han  tænkte  selvfølgelig  kun  paa  „Kain  og 
Abel".  —  „Naa,  dertil  —  ikke  længer!  Og 
I  troer  Meningen  overalt  er  ret  dræbt,  og 
I  har  det  rette  Antal  pedes?  I  kan  tælle 
efter  paa  Fingrene,  veed  I,  det  gjør  jeg 
altid." 

„Læs  først  her!"  sagde  Will,  slog  Krø- 
niken op  og  rakte  ham  den  —  Blomsterne 
faldt  ud  i  det  samme. 

„Men  hvad  er  dog  dette!"  udbrød  Iver 
Kramme  ærgerligt.  „Her  er  sat  Mærke  i 
Marginen  —  og  hvem  lægger  Roser  i  min 
gode  Bog  —  se,    der  er  kommen   en   styg 

Skjold  over  Texten!  —  Christence!  — 
Christence,  er  det  Dig,  der  har  gjort  mig 
det?" 

Christence  kom  ind  og  blev  rødere  end 
baade  Rosen  og  Pletten  tilsammen,  da  hun 
saae,  at  hendes  Løndom  var  røbet;  hun 
undskyldte  sig  dog  ikke,  tog  Blomsterne 
op  og  gik  hastig  ud. 

„Rødkridtstregen  har  jeg  sat,"  sagde 
Will,  „I  faaer  tilgive  mig,  men  læs  nu  blot 
—  derfra  og  dertil!" 

Iver  Kramme  begyndte  ogsaa  at  læse, 
men  da  han  havde  løbet  et  Par  Linier 
igjennem,  saae  han  op  fra  Bogen  og  sagde 
koldsindigt: 

„Det  er  jo  kun  Historien  om  den  galne 
Prins  Amlet  —  den  kjender  jeg  hel  vel!" 

„Men  den  er  bedre  Stof  til  et  Skuespil 
end  Historien  om  „Kain  og  Abel!"" 

„Den!    Hvad  mener  I  med  det?" 

„Men  seer  I  da  ikke,  hvad  for  en 
Tragedie,  der  ligger  gjemt  her!"  udbrød 
Will. 

„Tragedie?  —  Det  er  jo  lutter  hedensk 
Snak!" 

„Hedensk  eller  ikke  hedensk,  det  er  en 
herlig  Fortælling!  Prinsen,  der  stiller  sig 
afsindig  an  forat  hævne  sin  Fader  og  under 
Daarskabs  Skin  siger  de  dybsindigste  Ord, 
det  kan  jo  give  et  prægtigt  Skuespil!  Brug 
den  Historie,  som  den  er,  skriv  en  Tra- 
gedie over  den!" 

"J^g?  —  Nei!  Det  vilde  ogsaa  kun 
skikke  sig  slet  at  opvarte  Hans  Naade 
Kongen  med  en  Komedie  om  en  af  hans 
høie  Forfædre,  der  spillede  Taabe  —  nei, 
det  duer  ikke!" 

„Ja,  der  maa  lægges  Mere  deri,"  vedblev 
Will.  „Prinsen  maa  elske  —  Kjærlighed 
hører  til  i  ethvert  Skuespil  —  men  giv 
I  blot  den  danske  Prins  en  ulykkelig 
Kjærlighed  —  eller  en  Kjærlighed,  der 
volder  Ulykke  —  saa  skaber  I  en  stor 
Tragedie!" 

„Mener  I  virkelig?  Ja,  maaske  —  men 
jeg  vil  dog  hellere  holde  mig  til  „Kain  og 
Abel"." 

Saa  satte  Iver  Kramme  Saxo  ind  paa 
rette   Sted    paa   Hylden  —  saae    dog   først 

endnu  engang  med  Bedrøvelse  paa  det 
røde  Mærke  og  den  slemme  Skjold,  thi 
han  var  saare  nænsom  over  sine  Bøger  — 
og  saa  gav  han  og  Will  sig  til  at  arbeide 
videre  paa  Oversættelsen  af  Forspillet. 


Komedie  paa  Kronborg. 


Hr.  Johans  Kirsebær  var  nu  modne. 
Røde  og  gule  som  Paradisæbler  blin- 
kede   de    lystigt    mellem    Løvet;   Stære  og 
Spurve  holdt  aabenlyst  Gilde  paa  dem,  og 
Jens  Tunbo  i  Smug. 

Will  sad  ved  Vinduet  og  oversatte  og 
rimede;  da  saae  han  Hr.  Johan  komme  ud 
i  sin  Have. 

Den  Gamle  kigede  op  i  Kronen:  der 
hang  afpillede  Stene  og  grinede;  han  saae 
ned  omkring  Stammen:  der  laa  ogsaa  af- 
pillede Stene.  Saa  rystede  han  paa  Hove- 
det, stod  paa  Tæerne  og  saae  over  Planke- 
værket ud  i  Gaden,  først  til  Høire  og  saa 
til  Venstre,   som  vented  han,   at  Kirsebær- 

tyven  skulde  vise  sig,  men  der  kom  Ingen, 
og  han  gik  ind  igjen. 

Ved  Middagstid  stolprede  han  op  til 
Brodersønnen. 

„Iver,  Iver,"  begyndte  han,  „din  stakkels 
Farbroder  er  ikke  bedre  nu  end  en  uselig 
Fledforing  eller  Stavkarl  —  jeg  er  fattig  som 
Hjob,  men  dydig  som  Joseph!  Ak,  at  det 
skulde  komme  saa  vidt  med  mig!  —  Saae 
Du  ellers,  at  Hans  Naade  Kongen  forgan- 
gen Dag,  da  han  red  ad  Frederiksborg  til, 
nikkede  til  mig  og  slog  ud  med  sin  Haand? 
—  Ikke?  Jo,  det  gjorde  han.  Han  min- 
des endnu,  at  jeg,  da  vi  berendte  Meldorp, 
for  hans  Øine  undlivede  to  store  Ditmar- 
skere i  Enekamp  —  det  Syn  glemmer 
Hans  Naade  aldrig,  hvor  gammel  han  saa 
bliver!  —  Men  veed  Du  ellers,  hvad  jeg 
veed?" 

Nei,  det  vidste  Iver  Kramme  ikke  . 

„Der  er  een  Ting,  som  jeg  veed,  og 
Du  ikke,  og  der  er  den  Ting,  Du  veed, 
og  jeg  ikke." 

Iver  Kramme  erklærede,  at  han  ikke 
kunde  gjætte  Gaader  saa  tidlig  paa  Dagen. 

6* 

„Iver,  Iver,"  vedblev  den  Gamle,  „Du 
veed  ikke,  at  din  fattige  Farbroder  maa 
gaa  med  hullede  Sko,  men  det  veed  jeg; 
Du  derimod  veed  —  og  ikke  jeg,  des- 
værre —  om  din  Farbroder  igjen  skal 
kunne  gaa  som  en  ærlig  Krigsmand  med 
hele  Saaler!" 

„Vil  I  ikke  drikke  et  Krus  01?"  spurgte 
Iver  Kramme,  haabende  paa  den  Maade  at 
besværge  Stormen. 

„Nei,  jeg  taaler  intet  nogen  Drikke  for 
Tiden,"  lød  Svaret.  „Jeg  har  forsaget  Ver- 
den og  har  hverken  været  inde  til  Øl- 
konens  eller  i  Stadens  Kjælder  i  samfulde 
otte  Dage.  Jeg  falder  af,  jeg  er  saa  ind- 
skrumpen som  et  Løgæble  ved  Paasketid 
—  men  hele  Sko  paa  Fødderne  maa  jeg 
have,  og  vil  ikke  Du  undsætte  mig  med  et 
Par  Mark,  saa  lader  jeg  stille  Bækken  for 
Kirkedøren." 

„Jeg  har  et  Par  Sko,  som  kun  er  brugt 
til  Høitiderne  og  ganske  hele,"  sagde  Iver 
Kramme.  „Maaske  Farbroder  kunde  bruge 
dem?" 

Hr.  Johan  rystede  overlegent  paa  Hove- 

det.  „Iver,  Iver,  Du  taler,  som  Du  har 
Forstand  til!  Der  gaaer  jo  to,  tre  af  dine 
Skolemesterfødder  i  een  af  mine  Sko  — 
se  selv,  og  spot  intet  din  gamle,  fattige 
Farbroder,  som  af  sine  faa  Midler  har  holdt 
Dig  frem  til  Studeringer!" 

Iver  Kramme  sukkede,  hentede  en 
Pung  i  Hængeskabet  og  talte  to  Mark- 
stykker op  til  Farbroderen. 

Hr.  Johan  tog  dem,  puttede  dem  skynd- 
somst i  Buxefikken  og  sagde: 

„Tak,  som  byder,  Iver!  Nu  kan  jeg 
igjen  lade  mig  se  med  hele  Sko  —  at  sige 
uden  Spænder,  for  dem  bliver  der  ikke 
Raad  for.  —  Gud  befalet,  Børnlille!" 

Samtalen  var  bleven  ført  helt  og  holdent 
paa  Dansk,  men  Will  havde  alligevel  — 
takket  være  Hr.  Johans  ivrige  Gesticulation 
-  uafbrudt  kunnet  følge  Gangen  i  den,  og 
saa  snart  den  Gamle  var  vel  ude  af  Døren, 
lo  han  og  sagde: 

„Han  kjøber  Sæk  og  ikke  Sko  for  Pen- 
gene!" 

»Gid  det  var  saa  vel!"  svarede  Iver 
Kramme. 

„Hvi  saa?" 

„Jo,  for  saa  vidste  jeg,  at  han  ikke  fik 
sin  Drik  hos  Dorthe  paa  Slottet!" 

Will  gjorde  nu  forresten  Hr.  Johan  Uret. 

En  Timestid  efter  saae  han  nemHg  fra 
Vinduet  den  Gamle  komme  hjem  med  et 
Par  vældige  nye  Sko  i  Haanden.  Inde 
under  Bislaget  tog  han  dem  paa,  hængte 
de  gamle  op  paa  et  Søm  under  Tagskjæg- 
get  og  gav  sig  til  omhyggeligt  at  rense 
Grunden  under  Kirsebærtræet.  Hentede 
derefter  en  Rive  inde  i  Huset  og  rev  saa 
længe  omkring  Stammen,  indtil  Jordstykket 
var  saa  fint  og  blødt  som  et  Fløils  Teppe: 
det  svageste  Spor  kunde  sees  i  det,  om 
Nogen  skulde  driste  sig  derind. 

Saa  spændte  Hr.  Johan  sin  Degen  om- 
kring Livet  og  gik  ud  i  Byen  i  de  nye 
Sko. 


Hen  paa  Eftermiddagen,  da  Skolen  var 
forbi,  og  Alt  var  stille  i  Gaden,  saae  Will 
oppe  fra  Vinduet  Jens  Tunbo  nærme  sig 
forsigtigt  til  Hr.  Johans  Hus.  Peblingen 
var  alt  ved  at  skulle  klatre  over  Planke- 
værket, da  Will  raabte  ham  an,  og  ved 
Fagter  og  Pegen  gjorde  ham  opmærksom 
paa,  at  der  var  revet  under  Træet,  viste 
ham  Hr.  Johans  Sko,  der  hang  under  Tag- 
skjægget,  og  gjorde  ham  begribeligt,  at  han 
blot  skulde  drage  dem  paa  og  saa  først 
nærme  sig  Træet  med  den  forbudne  Frugt. 
Jens  lo  forstaaende  over  hele  Ansigtet, 
trak  i  de   hullede  Kjæmpesko   og  sørgede 


for  at  sætte  rigtig  tydelige  Spor  med  dem 
i  den  bløde  Grund.  Et  Øieblik  efter  sad 
han  oppe  i  Træet,  vel  gjemt  for  Alles  Øine, 
og  flittigt  arbeidede  han,  saa  Stenene  drys- 
sede ned. 

Men  utaknemmelig  var  Jens  Tunbo  ikke, 
thi  en  halv  Time  senere  bragte  han  i  al 
Hemmelighed  Will  en  hel  Hue  fuld  af  de 
skjønneste  Kirsebær. 

Iver  Kramme  var  nede  ved  Skibsbroen, 
Christence  var  i  sit  Sengekammer. 

„Jomfru!"  kaldte  Will.  „Jomfru  Elisa- 
beth!" vovede  han  at  sige,  og  Christence 
kom. 

Han  bød  hende  paa  Frugten;  hun  satte 
sig  ogsaa,  om  end  tøvende,  og  tog  et  Par 
Bær. 

„Dem  har  jeg  været  ude  at  plukke," 
sagde  Will  smilende. 

w  *  • 

„Ja,  jeg  har  endelig  ikke  plukket  dem 
selv,  men  jeg  har  en  usynlig  Trold,  der 
gaaer  mig  til  Haande  og  bringer  mig  Alt, 
hvad  jeg  begjærer.  —  Spis,  Jomfru,  jeg 
veed  da,  Bærrene  er  ikke  forgiftige!" 

„Ikke  som  de,  der  blev  skikket  til  Dy- 
veke, og  som  hun  fik  sin  Død  af?"  spurgte 
Christence  med  et  let  Smil. 

„Dyveke?" 

„Ja,  Kong  Christiern's  Frille.  Ordet 
gaaer,  at  hun  er  jordet  her,  enten  under 
den  graa  Sten  i  nordre  Korsgang  eller  og- 
saa  i  et  Hjørne  af  Klostergaarden,  men 
Ingen  veed  det  for  vist." 

„Hvad  voldte  da  hendes  Død?" 

„Det  hører  I  jo:  det  var  forgiftige  Kirse- 
bær." 

„Men  hvad  var  Aarsag  i,  at  man  sendte 
hende  dem?" 

„Det  var  vel  hendes  Elskovshandler, 
efter  hvad  man  siger." 

„Ja,  Elskov  er  enten  den  største  Lykke 
eller  den  største  Ulykke,  der  kan  times  et 
Menneske,"  sagde  Will.  —  „Eller  maaske 
snarere  noget  af  hvert,"  lagde  han  til. 
„Og  Elskov  er  altid  ung,  aldrig  gammel 
nok  til  at  vide,  hvad  Samvittighed  er,  og 
naar  en  ung  Mand  først  er  bunden  saa  — " 

„Er  I  det?"  spurgte  Christence. 

„Ja,  Jomfru  —  jeg  er  bunden!" 

Christence  saae  ned  —  op  turde  hun 
ikke  se  —  og  hun  rystede  noget  lidet  paa 
Haanden,  da  hun  rakte  efter  det  næste 
Bær  —  det  var  det  sidste,  der  var  tilbage. 

Uden  at  tænke  over  det,  tog  hun  Stilken 
af  det  i  Munden,  holdt  den  fast  mellem  sine 
Tænder  og  lod  Bærret  et  Par  Gange  vippe 
op  og  ned. 

Da  Will  saae  det,  sagde  han: 

„Elisabeth!  Nu  kommer  min  Læbe  som 
en  ydmyg  Pilgrim  og  beder  om  Aflad  for 
sin  Synd.  Det  er  min  Læbe,  der  har  syn- 
det, ikke  mit  Øie,  thi  Øiet  maa  se,  hvad 
Skjønt  der  møder  det  —  tilgiv  da  min 
dristige  Læbe!" 

Og  Will  plukkede  det  sidste  Kirsebær  af 
Christences  Læber,  deres  Munde  mødtes, 
og  det  er  ikke  godt  at  sige,  hvad  videre 
der  kunde  være  passeret,  om  ikke  Iver 
Kramme,  saare  heldigt  og  saare  ubeleiligt,  i 
det  samme  havde  ladet  sig  høre  paa  Trap- 
pen. 


Som  Will,  Iver  Kramme  og  Christence 
næste  Morgen  sad  ved  deres  01  og  Brød, 
kom  Hr.  Johan  stavrende  ind,  uden  Hat, 
uden  Degen,  og  hel  forvildet. 

Det  varede  en  Stund,  inden  Nogen  ret 
kunde  forstaa,  hvad  han  havde  paa  Hjerte, 
men  omsider  kom  det  frem,  at  da  han 
efterat  have  udsovet  vilde  se,  om  der  var 
Spor  af  Tyve  i  den  bløde  Bund  under 
Kirsebærtræet,  viste  det  sig,  at  Sporene  — 
for  Spor  var  der  —  maatte  være  hans 
egne,  hans  og  ingen  Andens.  Der  var  ikke 
Tvivl  mulig,  for  Ingen  i  Helsingør  passede 

Sko  med  ham.  Og  nu  var  han  knap  sig 
selv  mægtig  af  Frygt  og  Banghed,  thi  da 
han  vidste  med  sig  selv,  at  han  ikke  havde 
havt  sine  Ben  i  Haven,  efterat  han  havde 
revet  omkring  Træet,  maatte  han  jo  enten 
have  gaaet  i  Søvne  —  og  det  havde  han 
aldrig  gjort  før  —  eller  ogsaa  være  det, 
som  værre  var:  Dobbeltgjænger,  En,  med 
hvem  Satan  drev  sit  Spil  i  hans  egen  Lig- 
nelse, saadan  som  han  havde  hørt  om 
nede  i  Landene  ved  den  middellandske 
Sø. 

Iver  Kramme  rystede  betænkeligt  paa 
Hovedet  og  slog  Kors  for  sig,  men  Will 
spurgte  blot: 

„Var  I  da  ikke  ruset  iaftes,  da  I  kom 
hjem?" 

Ja,  hel  ædru  havde  Hr.  Johan  jo  ikke 
været. 

„Saa  har  I  ikke  gaaet  i  Søvne,"  sagde 
Will,  „ei  heller  har  den  Onde  drevet  sit 
Spil  med  Jer,  men  I  har  i  overstadig  Druk- 
kenskab stjaalet  jeres  egne  Kirsebær!" 

„Det  mindes  jeg  intet,"  sagde  Hr.  Johan 
noget  usikkert. 

„Men  mindes  I  da,  hvordan  I  ellers 
kom  hjem  —  hvem  I  mødte  underveis  og 
andet  deslige?" 

Nei,  det  gjorde  Hr.  Johan  ikke. 

„Der  seer  I  selv!" 

Hr.  Johan  sad  nogle  Øieblikke  og  tænkte 
sig  om.  Saa  gled  der  et  saligt  Smil  over 
hans  røde  Aasyn,  han  reiste  sig  op,  rakte 
Will  sin  Haand  og  sagde: 

„Tak  for  det,  unge  Mand!  I  har  lettet 
en  svar  Tvivl  fra  mit  Sind,  for  man  har  jo 
ikke  altid  levet  det  Liv,  man  burde,  og 
stundom  kommer  Anfægtelserne  over  En! 
—  Ja,  vist  var  jeg  ruset  iaftes,  og  nu  da  I 
siger  det,  troer  jeg  ogsaa,  jeg  kan  mindes, 
at  jeg  selv  klatrede  op  i  Træet  —  jo,  jeg 
gjorde!  Naar  jeg  har  faaet  et  Par  Kander 
af  Kongens  Romanie  i  Livet,  saa  er  jeg 
smidig  som  en  Lækat!  —  Gud  befalet. 
Børnlille!" 

Dermed  gik  den  Gamle,  og  strax  efter 
sagde  Will  til  Iver  Kramme: 

„Hør  nu!  Jeg  har  nøie  eftertænkt  hele 
Sagen,  men  det  gaaer  ikke  med  „Kain  og 
Abel",  som  den  er!" 

„Ikke?"  svarede  Iver  Kramme  nedstemt. 

„Nei!  Vi  maa  finde  paa  noget  Lystigt  at 
begynde  Stykket  med  —  det  Lystige  og 
det  Tragiske  maa  blandes  sammen!" 

„Mener  I  det  nødvendigt  at  indføre  en 
Djævel  eller  Djævelinde?" 

„Nei,  det  er  for  gammeldags!  —  Men 
det  skal  heller  ikke  være  bibelsk." 

„Ikke  bibelsk?" 

„Nei,  det  bruger  man  ikke  mere." 

„Skal  det  heller  ikke  være  et  Broder- 
mord?" spurgte  Iver  Kramme  ynkeligt. 

"Jo,  vist  saa!" 

„Og  den  subtile  Moral?" 

„Den  beholder  vi!  —  Seer  I:  Forspillet 
bliver  mellem  de  tvende  Brødre  som 
Børn.  Faderen  har  forbudt  dem  at 
plukke  af  sit  Kirsebærtræ,  og  forat  se,  om 
de  overholder  hans  Forbud,  river  han 
ganske  fint  omkring  Træet,  saa  at  man  let 
kan  se,  om  Nogen  er  traadt  hen  derunder 

—  forstaaer  I  det?   Men  den  onde  Broder 

—  han,  der  siden  bliver  Morderen  —  han 
drager  i  sin  store  Vanartighed  Faderens 
Sko  paa,  og  da  Faderen  siden  maaler  Spo- 

rene,  finder  han  sit  eget  Maal,  og  har  in- 
gen Mistanke  til  Sønnen.  —  Det  vil  komme 
Folk  til  at  le!" 

„Troer  I?" 

„Ja,  sikkert!  —  Og  det  hele  Forspil  skal 
ageres  som   Pantomime,  alene  med  Fagter 

—  det  vil  gjøre  mest  Virkning!" 

„Alene  med  Fagter?  —  Men  alle  de 
gode  Vers  med  de  mange,  mange  Rim!" 

„Om  I  engang  lader  Stykket  trykke,  kan 
I  jo  trykke  Versene  med!" 

„Ja,  det  kan  jeg  jo,"  svarede  Iver 
Kramme  noget  trøstet.  „Men  hvad  saa 
siden?" 

„Saa  gaaer  Komedien  ellers  sin  Gang, 
kun  at  det  ikke  er  Kain  og  Abel,  der 
agerer  den,  men  verdslige  Personer.  Den 
onde  Broder  —  han,  der  ikke  blev  revset 
i  Tide  —  han  dræber  sin  Broder  for  en 
Kvindes  Skyld:  det  er  altid  for  en  Kvindes 
Skyld,  en  Mand  bliver  dræbt!" 

„Nei  —  nei,  det  synes  jeg  ikke  om," 
erklærede  Iver  Kramme  bestemt.  „Saa  lad 
ham    heller  blive   dræbt   for   Penges  Skyld 

—  saa  blev  min  salig  Fader!" 

„Eders  Fader?" 

„Ja!  Han  var  en  vel  anseet  og  bemidlet 
Mand  her  i  Helsingør,  der  eied  sit  eget 
store  Stenhus  nede  i  Strandgåden.  Det 
solgte  han  til  Jens  Olufsen  i  Esrom,  og  en 
Morgen  gik  han  selv  til  ham  —  ganske 
ene,  kun  ledsaget  af  vor  store,  sortbrogede 
Hund  „Snelle",  der  var  ham  inderlig  hen- 
given. Og  i  Esrom  havde  han  ogsaa  væ- 
ret, og  Pengene  for  Huset  havde  han  faaet, 
thi  der  var  hans  Kvittants  for  dem  —  men 
Dagen  efter,  om  Aftenen  —  det  var  et 
Herrens  Veir  med  Storm  og  Torden  —  da 
fandt  Postrytteren  min  Fader  liggende  inde 
bag  en  Vedkast  i  Teglstrup  Hegn,  mellem 
Sortesø  og  Veien,  ynkeligen  myrdet.  En 
tyk,  blodig  Gren  laa  ved  hans  Side  —  den 
havde  de  slaget  ham  ihjel  med  —  og  Snelle 
var  ogsaa  undlivet:  den  har  sagtens  værget 
sin  gode  Herre  det  længste,  den  kunde  — 
og  alle  Pengene  var  røvet  min  Fader  fra 
—  det  var  et  tungt  Tab!" 

„Men  det  er  jo  ypperligt!"  udbrød  Will. 
„Hunden,  der  lader  sit  Liv  for  sin  Herre, 
det  kan   ikke  være   bedre!    Det   bruger  vi! 

George  Bryan  skal  spille  Hunden  —  han 
gjøer  saa  livagtigt  som  nogen  rigtig  Kjøter, 
og  vi  har  et  sort  Bjørneskind  med  fra  Eng- 
land, som  han  kan  trække  i.  Thomas  Bull 
skal  være  Broderen,  der  myrdes  —  baade 
for  en  Kvindes  Skyld  og  for  Penges  Skyld 
—  han  vil  blive  ret  tragisk!" 

Iver  Kramme  vred  sig  alligevel  ved  det. 
„Den  Komedie,"  klagede  han,  „den  er  jo 
ikke  min!" 

„Jo,  vist  er  det  eders!"  erklærede  Will. 
„Hvis  ellers?  Jeg  har  jo  ikke  gjort  Andet 
end  lave  den  noget  alamodisk!" 

„Det  er  endelig  sandt  nok,  det  har  I  jo 
heller  ikke.  —  Det  er  da  ogsaa  mig,  der 
selv  har  fortalt  Jer  om  min  salig  Faders 
ynkelige  Død.  Og  Brodermordet,  og  den 
skjønne  Moral,  det  er  — " 

„Ja,  det  er  eders  Altsammen  —  jeg 
fører  det  jo  kun  i  Pennen  for  Jer  paa 
Engelsk!" 

Fuldkommen  beroliget  gik  saa  Iver  Kram- 
me ned  i  Skolen  —  han  kom  forresten  en 
halv  Time  for  sent  den  Morgen  —  og  Will 
gik   ogsaa    ned,    gik    gjennem    den    nordre 

Komedie  paa  Kronborg.  7 

Korsgang,  over  „Dyvekes  Sten",    og    ud    i 
Klostergaarden. 

Der  lod  han  sig  bage  igjennem  af  Solen 
og  lyttede  glad  efter  Fuglesangen.  Han  lo 
formelig  høit  af  sit  eget  Indfald,  at  gjøre 
Forspillet  til  en  lystig  Pantomime  og  saa- 
ledes  fri  sig  for  at  skrive  de  mange  Vers, 
faldt  saa  i  Tanker  —  Tanker  om  Hjemmet 
—  tænkte  dernæst  paa,  hvor  Christence 
havde  været  skjøn  hin  Morgen,  og  hvor 
smukt  hendes  Sang  lød  —  tænkte  ogsaa 
paa,  at  Historien  om  Prins  Hamlet  —  eller 
Amlet,  stod  der  nok  i  Krøniken  —  kunde 
givet  et  langt  bedre  Skuespil  end  Iver 
Krammes  Brodermord  —  og  saa,  saa  blun- 
ded  han  lidt  iblandt  og  gik  forst  op  igjen 
ved  Middagstid. 

Om  Eftermiddagen  kom  Bull.  Han  og 
de  andre  Instrumentister  var  igjen  vendt 
tilbage  med  Kongen  fra  Frederiksborg,  men 
Bull  var  yderst  nedtrykt,  thi  mens  han  var 
borte,  havde  hans  Elisabeths  Fæstemand, 
denne  skidne  Boltum,   aabenbart  været  om 

sig,  og  Elisabeth  syntes  nu  hel  koldsindig 
imod  Bull. 

—  „Slaa  den  Elskov  ud  af  Hovedet!" 
raadede  Will.     „Den  gjør  Dig  jo  galen!" 

Christence  kom  ind  med  en  Drik  til 
dem,  hendes  og  Will's  Øine  mødtes.  Bull 
saae  det,  og  da  hun  igjen  var  ude,  sagde 
han: 

„Du  præker  godt  for  Andre  —  Du  er  jo 
selv  slagen!" 

,Jeg!"  lo  Will.  „Intet  mindre!  Kun  lidt 
Tant  og  Gjækkeri :  et  Haandtryk,  en 
Blomst  og  gode  Ord  —  jeg  giver  ikke 
Mere,  end  jeg  har!" 

„Og  hun?"  spurgte  Bull. 

„Christence?  Hun  har  det  som  jeg!" 
svarede  Will. 


Will  begyndte  nu  at  færdes  ude,  ikke 
blot  i  Fratergaarden,  men  ogsaa  i  de 
nærmeste  Bydele;  et  Par  Gange  om  Dagen 
var  han  en  lille  Runde,  det  gik  langsomt, 
men  det  gik  dog. 

Forresten  var  hans  Sind  som  Veiret  i 
April:  han  kunde  skjemte  med  Christence 
og  være  kaad  som  et  stort  Barn,  og  han 
kunde  lide  under  det  sorteste  Mismod. 
Dette  Sidste  var  navnlig  Tilfældet  en  Dag, 
da  der  med  en  Skipper  fra  Gravesend  var 
bragt  ham  et  Brev,  formodentlig  fra  Hjem- 
met; det  henfaldt  han  i  stærkt  Tungsind 
over,  sad  længe  i  dybe  Tanker  efter  Læs- 

ningen  og  rev  tilsidst  Brevskabet  i  mange 
smaa  Stykker,  men  fra  hvem  de  Tidender 
var,  eller  hvad  de  gik  ud  paa,  derom  sagde 
han  ikke  sine  Husfolk  Noget. 

Ellers  arbeidede  han  troligt  paa  Over- 
sættelsen af  Komedien  —  han  og  Iver 
Kramme  var  enedes  om  at  kalde  den  „Aga- 
thon  og  Kakophron  eller  det  gruelige  Bro- 
dermord" —  og  den  blev  da  ogsaa  omsider 
hel  færdig. 

Det  pantomimiske  Forspil  voldte  jo  in- 
gen Vanskeligheder,  og  efter  nogen  Betæn- 
kelighed var  Iver  Kramme  ogsaa  tilsidst 
gaaet  ind  paa,  at  begge  Brødrene  skulde 
elske  den  samme  Kvinde,  Eucharis,  men 
hun  elskede  ene  Agathon,  den  gode  Bro- 
der. Begge  Brødrene  fik  efter  Faderens 
Død  deres  Arvepart  udbetalt,  men  Kako- 
phron, den  onde  Broder,  forødte  strax  sine 
Midler  ved  Drik  og  Dobbel.  Saa  var  det, 
at  Agathon  drog  ud  paa  en  lang  Reise, 
alene  ledsaget  af  sin  tro  Hund,  og  forinden 
tog  han  en  bevæget  Afsked  med  Eucharis; 
men  henfaren  til  et  fremmed  Land  indhen- 
tedes   han    i   en   Skov   af   Kakophron,    der 


102 


ihjelslog  først  Hunden  og  saa  ham,  hvor- 
paa  han  udplyndrede  den  Døde  for  Alt, 
hvad  han  førte  med  sig.  Derefter  kom  saa, 
hvad  Iver  Kramme  ansaae  for  det  Vigtigste 
af  hele  Komedien:  den  moralske  Slutning. 
Kakophron  blev  greben  af  tvende  Bysvende 
og  ført  i  Lænker  til  Retterstedet,  og  Dom- 
meren holdt  en  lang  Parentation  til  ham 
om  Synden,  der  begynder  i  Barndommen 
med  det  Smaa  og  ender  i  Manddommen 
med  det  Store,  hvorefter  Kakophron  faldt 
paa  sine  Knæ,  frimodigt  bekjendte  sin  An- 
ger og  saa  blev  rettet  med  et  Sværd. 

Stor  havde  imidlertid  Iver  Kramme's 
Forfærdelse  været,  da  Will,  ret  som  han 
omtrent  var  færdig  med  de  sidste  Rim  i 
Dommerens  Tale,  pludselig  havde  lagt  Pen- 
nen og  sagt: 

„Det  var  dog  langt  bedre  at  gjøre  Brød- 
rene til  gamle  Mænd  —  kongelige  Personer 
—  og  saa  lade  den  Myrdedes  Søn  hævne 
sin  Fader  —  først  stille  sig  va'nvittig  an,  at 
Ingen  skulde  mærke  Uraad,  og  saa  dræbe 
Morderen!" 

Iver  Kramme  havde  hertil,  hel  ærgerlig, 
svaret: 

„Det  er  Altsammen  Christences  Skyld! 
Havde  ikke  hun  saa  ubetænksomt  lagt  de 
Blomster  i  Saxonis  Krønike,  saa  havde 
hverken  min  gode  Bog  faaet  den  slemme 
røde  Plet,  eller  I  vendt  jeres  Tanker  til  den 
taabelige  Prins  Amlet!  —  Nei,  Kongemord 
er  en  formastelig  Ting,  selv  i  et  Skuespil!" 

Og  saa  var  det  da  bleven  ved  „Agathon 
og  Kakophron  eller  det  gruelige  Broder- 
mord." 


Christence  gav  sig  nu  gjerne  Et  eller 
Andet  at  forrette  i  Stuen  inde  hos  Will, 
helst  naar  Broderen  var  nede  i  Skolen 
eller  ude  i  Staden,  og  begyndte  Will  ikke 
strax  at  indlede  en  Samtale  med  hende, 
var  hun  heller  ikke  bange  for  at  være  Den, 
der  sagde  det  første  Ord. 

En  Dag,  som  hun  stod  for  Tavoletten  og 
ganske  langsomt  tørrede  Støvet  bort,  rakte 
hun  pludselig  Haanden  op  og  tog  Set. 
Hansurten  ned  —  den  var  visnet. 

„Den  har  manglet  Sol,"  sagde  hun. 
„Saa  lever  jeg  heller  ikke  til  næste  Set. 
Hans  —  jeg   mangler  maaske  ogsaa  Sol!" 

„I  troer  da  ikke  paa  Sligt!"  udbrød  Will. 

—  „Jomfruer  skal  heller  ikke  gaa  for  me- 
get i  Solen!" 

„Hvi  saa?" 

„Fordi  —  ja,  det  forstaaer  I  ikke,  men 
Solens  Skin  kan  ogsaa  være  for  stærkt,  for 
frugtbart  —  I  har  det  tryggest  her  i  Klosteret ! " 

„Kan  hænde  —  men  her  kunde  vel 
ellers  ogsaa  være  farligt  for  en  Jomfru!" 

„Her?" 

„Ja  —  Dør  om  Dør  med  en  fremmed 
Mand,"  sagde  hun  med  et  Smil. 

„Det  har  ingen  Fare,"  svarede  Will. 
„Ræven  gjør  aldrig  Skade  i  den  Gaard, 
der  er  næst  op  til  hans  Grav!" 

„Er  I  da  en  Ræv,  og  jeg  en  Gaas?" 

„I  er  en  skjøn  Jomfru!"  sagde  Will, 
lagde  Armen  om  Christences  Liv  og  kys- 
sed  hende  uhindret  flere  Gange. 

Og  saa  havde  Christence  glemt,  at  Set. 
Hansurten  var  visnet  for  hende. 

—  Kemp,  Pope  og  Bryan  kom  alle  Tre 
paa  Besøg  i  Klosteret;  Bull  var  ikke  med. 

—  „Han  er  maanesyg,"  sagde  Kemp. 

De  fortalte,  at  Kongen  havde  tilladt  dem 
førstkommende  Søndag  efter  Middag  at 
give  en  Forestilling  i  Raadhusgaarden  for 
egen  Regning,  og  nu  da  Will  jo  dog  kunde 
bevæge  sig  nogenlunde  frit,  vilde  de  ende- 
lig have  ham  til  at  spille  med.  Men  Will 
undslog  sig  bestemt:  han  kunde  ikke  ret 
længe  ad  Gangen  taale  at  staa  op,  og  kunde 
han  ikke  agere  oppe  paa  Slottet  for  Kon- 
gen, vilde  han  heller  ikke  træde  op  i  Raad- 
husgaarden for  Borgerskabet.  —  „Nei,  her 
i  Helsingør  er  jeg  en  privat  Person,"  sagde 
han,  „her  maa  jeg  lade  de  Andre  agere  og 
spiller  ingen  Rolle  —  men  der  kommer 
vel  nok  den  Tid,  da  ogsaa  jeg  kan  træde 
op!" 

Iver  Kramme,  som  var  kommen  hjem 
fra  Skibsbroen,  fik  nu  Will  trukket  til  Side 
og  bad  ham  smedde,  mens  Jernet  var 
varmt  og  spørge  sine  Kamerater,  om  de 
ikke  vilde  indstudere  „Agathon  og  Kako- 
phron". 

Det  gjorde  Will  da  ogsaa,  og  efter  nogen 
Forhandling  blev  det  af  ham  foreslaaet,  at 
de   Alle  —   Iver   Kramme   med   —   skulde 

mødes  den  følgende  Mandag  Aften  i  Raad- 
huskjælderen,  naar  Forestillingen  paa  Slottet 
var  forbi;  der  skulde  saa  Iver  Kramme 
tractere  paa  Instrumentisterne,  mens  Will 
læste  Komedien  høit,  og  siden  skulde  Rol- 
lerne fordeles. 

Med  det  Forslag  var  baade  Iver  Kramme 
og  Instrumentisterne  vel  tilfredse,  og  det 
blev  endeligen  vedtaget. 


Saa  kom  Søndag. 
Der  var  sikkert  mindre  Andagt  den 
Dag  end  ellers  baade  i  Set.  Olai  og  i  Set.  Ma- 
riæ  Kirke,  thi  de  Flestes  Tanker  var  ved 
den  forestaaende  publique  Komedie  i  Raad- 
husgaarden.  Og  det  var  ikke  blot  Jens 
Tunbo  og  andre  letsindige  Peblinge,  der 
saa  vel  under  Psalmesangen  som  under 
Prædikenen  var  langt  borte,  nei,  selv  Iver 
Kramme  greb  sig  i  midt  under  Sognepræ- 
stens indtrængende  Tiltale  at  tænke  paa 
Kemp  og  Pope  og  Interludes  og  Dans. 
Lige   efter  Middag   gik   Iver  Kramme   til 

Raadhuset  med  Christence  —  han  vilde  se 
i  Tide  at  faae  en  god  Plads.  Will  blev 
hjemme:  han  havde  ikke  Lyst  at  se  sine 
Kamerater,  sagde  han,  naar  han  ikke  selv 
kunde  være  med. 

Henimod  Femtiden  kom  saa  Iver  Kram- 
me og  Christence  tilbage,  og  Iver  Kramme 
havde  Meget  at  fortælle.  Instrumentisterne 
havde  ageret  i  det  ene  Hjørne  af  Raadhus- 
gaarden  paa  en  Forhøining,  et  Bræddegulv 
lagt  over  tomme  Tønder  —  det  var  om- 
trent, som  da  de  spillede  „David  og  Go- 
liath"  paa  Kjøbenhavns  Slot,  sagde  han. 
Pope's  og  Bryan's  Instrumentalmusik  gjorde 
han  intet  ud  af,  og  Kemp's  Morrisdans, 
hvor  han  ringlede  med  alle  Bjelderne  og 
spillede  paa  Fløite  og  Tromme  tillige,  var 
Noget,  som  vel  kunde  more  den  gemene 
Hob,  men  ikke  fornemme  og  studerede 
Personer,  der  forlangte  Andet  og  Mere  end 
den  blotte  Lystighed.  Derimod  var  han 
saare  vel  tilfreds  med  den  Komedie  om 
Bissekræmmeren  og  Apothekeren,  som  de 
havde  givet  til  Slutning,  ikke  saa  meget 
dog  for  Stykkets  Skyld,    som  fordi    han   af 

dettes  Udførelse  klarligen  kunde  se,  at 
Banden  meget  vel  vilde  kunne  besætte  og 
forestille  hans  Komedie,  den,  han  selvfølge- 
lig hele  Tiden  havde  siddet  og  tænkt  paa. 

Saa  oplivet  var  Iver  Kramme,  at  han 
efter  Nadveren  foreslog  Will  og  Christence, 
at  de  alle  Tre  skulde  foretage  en  Aften- 
vandring, nordpaa  ned  til  Stranden;  der 
havde  Will  jo  endnu  ikke  været,  og  naar 
de  gik  ganske  langsomt  og  hvilede  sig  der- 
nede, kunde  han  vel  nok  vinde  med.  Will 
havde  heller  ikke  Noget  herimod  at  ind- 
vende, og  saa  gik  de. 

Inde  i  Gaderne  havde  Iver  Kramme  nok 
at  gjøre  med  først  at  hilse  paa  Alle,  de 
mødte  —  han  kjendte  det  hele  Helsingør, 
og  det  hele  Helsingør  kjendte  ham  —  og 
saa  bagefter  forklare  Will,  hvem  det  var: 
det  var  Tolderen,  og  det  var  den  rige  Je- 
remias Brygger;  der  inde,  under  Bislaget 
foran  Apotheket,  stod  Hans  Bartskjær  i 
Samtale  med  Apothekeren  Peither  Pester, 
og  den  Mand,  der  gik  saa  alene  ud  for 
Enden  af  Kongensgade,  var  Stadens  Boddel. 
—  „Og  det  Par,  vi   ret   nu   kom  forbi,  var 

Eisabe  Engelskkvinde  og  hendes  Fæste- 
mand, Boltum,"  sagde  han.  „De  saae  tem- 
melig forliebte  ud!" 

„Stakkels  Bull!"  svarede  saa  Will. 

I  det  samme  blev  hele  Iver  Kramme's 
smalle  Ansigt  eet  Smil,  og  de  smaa  Øine 
forsvandt  fuldstændigt,  imens  han  over- 
vættes venligt  hilste  paa  en  forbigaaende 
Kvinde.  —  „Saae  I  hende?"  hviskede  han 
til  Will.  „Det  var  Jochum  Hansen  hans 
Efterleverske,  I  veed!"  Og  Iver  Kramme 
var  ganske  rød  i  Hovedet  ved  blot  at 
nævne  Navnet. 

Ude  paa  Grønnehave  blev  Iver  Kramme 
ualmindelig  veltalende.  Først  fortalte  han 
om  det  kunstige  Fyrværk,  som  her  med 
stor  Pral  og  Bekostning  var  bleven  af- 
brændt ved  Kronborgs  Indvielse;  der  havde 
været  fremstillet  et  Castel  med  fire  Posteier 
og  en  Tyrk  paa  hver  Postei,  og  var  deraf 
udgaaet  over  sex  Tusinde  Skud  med  Fyr- 
bolte, Sværmere  og  Raketter.  Siden  for- 
talte han  om  Lappestenen,  som  her  havde 
ligget;  den  var  saa  stor  som  et  helt  Hus, 
forklarede  han,  og  den  havde  Kongen  ladet 

flytte  fra  sit  Sted,  endskjøndt  Ingen  havde 
troet,  at  Sligt  var  gjørligt.  Først  var  den 
ikkun  bleven  draget  et  kort  Stykke  hen, 
men  siden  var  den  lagt  som  et  fundamen- 
tum  under  Kronborgs  sydøstre  Bastion, 
„saa  at  samme  nu  kan  siges  at  hvile  som 
paa  et  ret  Fjeld,"  sagde  han,  „alt  imens  det 
øvrige  Slot  hviler  paa  Casematterne,  der 
er  vildsomme  og  mørke  som  Muldvarpens 
dunkle  Gange." 

Nede  ved  Stranden,  hvor  der  stod  et 
gammelt,  hældende  Piletræ,  satte  de  sig  i 
Sandet  og  forlystede  sig  en  Stund  med  i 
den  stille  Aften  at  se  ud  over  Sundet. 

—  „Hvad  er  det  for  et  Land  derovre?" 
spurgte  Will. 

„Det  er  jo  Skaane,"  svarede  Iver  Kramme. 
„Hvem  regjerer  der?" 
„Det  gjør  Kongen  af  Danmark." 
„Ogsaa   der?"   udbrød  Will.     „Saa   maa 
det    i    Sandhed    være    dobbelt    herligt    for 
eders  Konge   at  sidde   paa  sit  stolte  Kron- 
borg, der  danner  som  en  Laas  for  Sundet, 
og  se  over  til  sit  eget  Rige  hinsides  Van- 
det! —  Hvad  hedder  den  By  derovre?" 

„Helsingborg." 

„Den  er  jo  ikke  længer  borte  fra  os, 
end  Hero  var  fra  Leander!  —  Og  de  Klip- 
per nordpaa,  hvad  er  det?" 

„Det  er  Kuliebjerget,  hvor  Fyrkurven 
brænder  om  Nætterne  fra  Høst  til  Vaar 
forat  vise  de  Søfarende  Vei  ind  til  Sun- 
det. —  Ja,  det  er  ikke  Lyst  at  færdes  paa 
Søen  ved  Vintertid,  besynderligen  om  Næt- 
terne! Naar  det  er  stort  Veir  og  hastig 
Storm,  og  Skibe  forgaa  med  Tavl  og  Top, 
saa  glædes  En  ved  at  ligge  trygt  i  sin  lune 
Seng,  ret  som  man  glædes  ved  at  vide 
Døren  vel  stænget,  naar  man  i  Mørket 
hører  Ufred  paa  Gaden." 

Nu  kom  der  et  stort  Skib  for  fulde  Seil 
nordfra. 

„Giv  kun  Agt,"  sagde  Iver  Kramme, 
„han  maa  stryge  sit  Topseil  for  Kron- 
borg!" 

„Maa  engelske  Skibe  ogsaa  det?"  spurgte 
Will. 

,Ja,  det  maa  alle,  som  her  beseiler  Kon- 
gen af  Danmarks  Strømme,"  svarede  Iver 
Kramme,  ikke  uden  Selvfølelse. 

Komedie  paa  Kronborg.  8 

Christence  havde  underveis  samlet  en 
stor  Urtekost  af  vilde  Blomster;  der  var 
Ranunkler  og  Tusindfryd,  røde  Gjøgeurter 
og  mange  flere,  hun  kjendte  dem  alle,  og 
Will  nævnede  deres  Navne  paa  sit  Maal. 

„I  holder  ogsaa  af  Blomster?"  sagde 
Christence  til  ham. 

„Som  af  Musik!"  svarede  Will.  „Men 
endnu  har  jeg  aldrig  fundet  en  skjøn 
Blomst,  som  ikke  havde  stjaalet  baade 
Farve  og  Duft  fra  det,  som  er  endnu 
skjønnere:  fra  en  Kvinde!" 

Christence  bandt  en  Krans  af  Blomsterne, 
sad  med  den  paa  sit  Skjød  og  saae  paa 
den,  som  om  hun  overtænkte,  hvad  hun 
skulde  gjøre  med  den;  kasted  den  saa 
pludselig  ud  over  Vandet  —  den  drev 
langsomt  fra  Land. 

—  „Eders  Blomster  ligner  nu  fast  Hove- 
det af  en  Kvinde,  der  flyder  paa  Bølgerne," 
sagde  Will  til  Christence,  da  Kransen  var 
saa  langt  ude,  at  man  knap  kunde  skjelne 
den. 

„Eller  en  Havfrue,"  foreslog  Wer  Kramme. 

„Troer  I  paa  dem?"  spurgte  Will. 

Og  saa  fortalte  Iver  Kramme  om  Hav- 
fruen fra  Samsø,  der  havde  vist  sig  for 
Bonden  og  paalagt  ham  at  drage  til  Kon- 
gen og  melde,  at  der  vilde  blive  født  ham 
en  Søn.  „Hvilket  ogsaa  skete,"  fortsatte 
Iver  Kramme,  „og  er  samme  unge  Prins 
den  udvalgte  Tronfølger,  for  hvem  Mester 
Hieronymus  Justesens  Komedie  blev  ageret 
i  Viborg,  I  veed." 

Solen  var  nu  forlængst  gaaet  til  Bjerge, 
Maanen  var  oppe,  og  i  dens  Skin  flød  det 
med  Sølv  over  Havet;  Kronborg  kneiste 
som  en  sort  Kolos,  men  ud  fra  dens  Mørke 
gløded  de  oplyste  Vinduer  som  aarvaagne 
Drageøine,  og  imellem  hørtes  der  en  en- 
kelt fjern  Tone  af  Pauker  og  Trompeter. 

—  „Gjør  mig  en  Glæde,  Jomfru  Chri- 
stence,"  bad  Will.  „Jomfru  Elisabeth," 
føied  han  sagte  til.  „Syng  den  gamle  Sang, 
den  om  Runerne,  der  blev  kastet  til  den 
Ene,  men  faldt  over  den  Anden  —  det 
er   en  Høisang  om   Digtningens  Almagt!" 

Og  Chris;ence  sang  —  alle  Versene  — 
aldrig  havde  hendes  Røst  lydt  bedre. 

Men  Iver  Kramme  gabede  og  begyndte 
at  finde  det  kjøligt  nede  ved  Stranden,  — 
„Lad  os  gaa  hjem  til  Vort,"  sagde  han,  og 
de  brød  op. 

Henne  ved  Klosteret   traf  de  Hr.  Johan. 

Han  stod  skrævende  midt  i  Gaden  for 
sin  Dør,  havde  trukket  sin  Degen,  skjøndt 
Ingen  var  i  Nærheden,  og  slog  med  den  i 
Brostenene,  saa  det  gav  Gnister.  —  „Bort 
med  Dig,  Du  galne  Hund!"  raabte  han. 
„Bort  fra  min  Dør,  eller  jeg  slaaer  Dig 
ihjel!" 

Iver  Kramme  rystede  paa  Hovedet. 
„Min  gode  Farbroder  er  ruset,"  sagde  han, 
„saa  seer  han  altid  galne  Hunde.  —  Nu 
har  han  sagtens  igjen  været  inde  til  Dorthe 
paa  Slottet!  —  Ja,  lad  os  blot  gaa  ind!" 


Mandag  Aften  —  nu  skulde  „Agathon  og 
Kakophron"  læses  høit  for  Instrumen- 
tisterne  i  Raadhuskjælderen. 

Da  Klokken  var  Syv  slagen,  havde  Iver 
Kramme  ingen  Ro  paa  sig  hjemme,  og  det 
hjalp  ikke,  at  Will  forklarede  ham,  at  hans 
Kamerater  ikke  kunde  komme  fra  Slottet 
før  henad  Otte:  han  vilde  afsted,  og  Will 
maatte  med. 

Saa  kom  de  da  til  Raadhuset  og  gik  ned 
ad  den  steile,  trinslidte  Stentrappe,  over 
hvilken   en  søvnig  Hornlygte  brændte  Dag 

og  Nat.  Vindunst  og  Øldunst  —  en  fugtig, 
baade  vammelsød  og  syrnet  Luft  —  slog 
dem  imøde;  høirøstet  Tale,  Latter  og  Raaben 
lød  dernede  fra. 

I  Kjælderen  var  allerede  fuldt  af  Folk, 
Drikken  flød  over  Borde,  og  alle  Tunge- 
maal  hørtes. 

Hans  Bartskjær  og  Apothekeren  sad  i 
et  Hjørne  og  spillede  Femkort  med  flamske 
Kort;  Apothekeren,  der  var  en  forsigtig 
Mand,  havde  stillet  en  tom  Kande  paa 
Bænken  mellem  sig  og  sin  Medspiller,  thi 
Hans  Bartskjær  kom  just  fra  en  Patient 
med  smitsom  Feber,  og  skjøndt  den  brave 
Medicus  forsikrede,  at  han  var  „mit  juni- 
pero  durchgerochen  wie  ein  geraucherter 
Hering",  kunde  Apothekeren  dog  ikke  lide 
at  have  ham  for  nær  paa  Livet  af  sig. 

Et  Par  af  Kongens  Folk  holdt  sig  for  sig 
selv  ved  et  lidet  Bord,  legede  Vartavl  og 
kastede  Terningerne  med  et  Bæger,  men 
henne  om  det  store  runde  Bord  under 
Midten  af  Hvælvingen  sad  i  broget  Blan- 
ding Skippere  af  de  forskjelligste  Nationer 
—  Hollandsk  og  Engelsk,  Tysk  og  Spansk 

lød  imellem  hinanden.  Den  Ene  forstod  i 
Reglen  ikke  den  Anden,  men  en  tyk  Neder- 
lænder med  rund  Skindhue,  og  en  mager 
Englænder  med  spidspullet  Hat  var  kom- 
men i  Snak  sammen,  og  saa  godt  forstod 
de  dog  hinanden,  at  de  i  skjøn  Enighed 
kunde  bande  Sundtolden  baade  paa  Engelsk 
og  Hollandsk. 

Kjældersvenden  havde  nok  at  gjøre  uaf- 
brudt; snart  bragte  han  et  Krus  Sæk  eller 
sød  Muskatvin,  snart  en  Kande  Rostocker 
01  eller  Brunsvigsk  Mumme.  Tæt  blev 
der  drukket  overalt,  og  det  eneste,  Gjæ- 
sterne  spiste  til  deres  Drik,  var  et  Par 
kogte  Krabber,  som  de  kjøbte  af  Drengen, 
der  gik  fra  Bord  til  Bord  med  sin  Kurv. 

Iver  Kramme  og  Will  fandt  en  ledig  Plads 
og  drak,  forat  forslaa  Tiden,  et  Bæger  rhinsk 
Vin,  men  Iver  Kramme  var  svært  utaal- 
modig  —  kom  da  de  Instrumentister 
aldrig! 

Nu  hørtes  der  Støi  paa  Trappen  —  det 
var  vel  dem!  —  Nei,  det  var  kun  de  Bor- 
gere, der  havde  Vagt  den  Nat,  og  som  nu 
kom    ned    forat   faae   sig   en  Kveldsdrik,  at 


120 


de  siden  kunde  holde  sig  des  lystigere  og 
mere  aarvaagne  paa  deres  Runde;  tætte, 
støtte  Karle  var  det,  med  Degen  og  lange 
Bøsserør,  dem  de  stillede  op  til  Skjænken, 
imens  de  gjorde  sig  glade  en  føie  Stund 
med  deres  Bysbørn. 

En  Tromme  og  en  Pibe  lod  sig  høre 
oppefra  —  endelig!  Og  i  høitidelig,  lystig 
Proces  marscherede  Instrumentisterne  med 
Kemp  i  Spidsen  Kjælderen  rundt  under  fuld 
Musik.  Samtale,  Spil  og  Drik  standsede 
et  Øieblik,  men  da  de  senest  Ankomne  var 
blevne  bænkede  hos  Will  og  Iver  Kramme, 
og  da  de  holdt  op  med  deres  Musik,  be- 
gyndte den  almindelige  Støi  strax  igjen: 
Kander  klaprede,  og  Bægre  klirrede.  Ter- 
ninger raslede,  og  Raab  skingrede  gjennem 
Rummet. 

Iver  Kramme  bestilte  strax  to  store  Kan- 
der Sæk  —  Instrumentisterne  var  over- 
vættes tørre  i  Halsen  efter  Forestillingen, 
sagde  de  —  og  han  havde  ogsaa  en  ube- 
stemt Fornemmelse  af,  at  hans  Komedie  vilde 
tage  sig  bedst  ud,  naar  de,  der  skulde  høre 
den,  havde  faaet  et  Bæger  eller  to  til  Livs. 


121 


Bedst  som  de  sad  og  drak  samdrægtigen, 
viste  pludselig  Hr.  Johan  sig. 

„Iver,  Iver,"  udbrød  han,  „jeg  lugtede 
din  Sæk  helt  op  paa  Slottet,  og  ikke  vilde 
jeg  drikke  anden  Drik,  naar  min  eneste 
Brodersøn  tracterer!  —  Gjør  Plads  paa 
Bænken  der  for  en  ærlig  gammel  Krigs- 
mand!" 

„Sid  her,  Rødvinsnæse!"  sagde  saa  Bryan 
og  flyttede  sig  lidt. 

„I  har  da  mere  end  een  Skibsladning 
Bordeaux  i  Livet!"  fortsatte  Pope. 

„Og  Haaret  hænger  paa  Jer  som  Hør  paa 
et  Rokkehoved!"  sagde  Robert  Percy. 

„Veed  I,  hvad  I  ligner?"  spurgte  Kemp. 
„I  ligner  for  Gud  og  Hvermand  en  flæk- 
ket Ræddike,  som  man  har  skaaret 
Fjæs  i!" 

De  Andre  lo,  og  Hr.  Johan  betænkte  sig 
et  Øieblik  paa,  om  han  skulde  lade  for- 
nærmet og  slaa  paa  sin  Degen  eller  le  med, 
men  han  valgte  resolut  det  Sidste,  satte  sig 
ned  og  skyllede  strax  et  Bæger  i  sig. 

Saa  fik  han  fortalt  om  dengang,  han  var 
med    at    berende   Meldorp,    og  nu   var  det 

bleven  ni  store  Ditmarskere,  han  der 
havde  nedlagt;  siden  fortalte  han  ogsaa  om 
en  deilig  Tyrkinde,  der  havde  skjænket 
ham  sin  Elskov  paa  det  Eiland  Rhodos,  og 
om  hvorlunde  han  mandeligen  havde  kjæm- 
pet  for  salig  Hr.  Peder  Skrams  Øine,  hvil- 
ket atter  —  selvfølgelig  —  gav  Iver  Kramme 
Anledning  til  i  al  Beskedenhed  at  minde 
om,  at  det  havde  han  ogsaa  gjort,  som 
en  af  de  menige  Jøder  paa  Kjøbenhavns 
Slot. 

Man  blev  lystigere  og  lystigere,  Kemp 
sang  en  Vise,  Pope  spillede  et  Stykke  paa 
Luth,  og  da  Slutteren,  som  et  Øieblik  stod 
hos,  leilighedsvis  fortalte,  at  den  unge  Karl, 
der  havde  dræbt  en  af  Bysvendene,  og 
som  sad  i  Mørkekjælderen  her  næstved, 
skulde  rettes  til  Morgen,  blev  Iver  Kramme 
goddædig  og  sendte  den  arme  Synder  en 
Kande  Pøit  til  Valet. 

Den  nederlandske  Skipper  med  den  runde 
Skindhue  var  omsider  bleven  træt  af  at 
bande  Sundtolden  og  havde  ubuden  sat  sig 
hen  ved  Siden  af  Hr.  Johan.  Han  fortalte 
ustandseligt    om    sine   mærkværdige   Hæn- 

delser  paa  Søen  og  løi  —  som  Kemp  ud- 
trykte sig  —  en  tremerset  Pinasse  fuld  i 
Timen,  men  Hr.  Johan  stak  ikke  op  og 
berettede  om  endnu  utroligere  Tildragelser, 
og  da  han  tilsidst,  efter  en  længere  For- 
tælling, paa  Hollænderens  undrende  Spørgs- 
maal:  „Men  hvordan  salverede  I  Jer  da  ud 
af  den  Historie?"  uden  Betænkning  sva- 
rede: „Vi  gik  under  med  Mand  og  Mus, 
Gud  og  Kongelig  Majestæt  til  Villie  og 
Ære!"  da  strøg  Hollænderen  sit  Topseil 
for  ham,  tog  den  lodne  Kabuds  af,  tømte 
sit  Krus  og  gik. 

Iver  Kramme  sad  imens  som  en  æggesyg 
Høne,  tænkte  paa  al  den  dyre  Sæk,  der 
gik  med  til  ingen  Nytte,  og  spurgte  af  og 
til  Will,  om  han  ikke  mente,  det  nu  var 
Tid  at  begynde  paa  at  læse  Stykket  op, 
men  Will  svarede  stadig,  at  de  maatte  da 
vente,  til  der  var  bleven  færre  Gjæster  og 
mere  Rolighed  i  Kjælderen,  og  det  maatte 
Iver  Kramme,  om  end  sukkende,  indrømme 
Rigtigheden  af. 

Hvordan  det  nu  egentlig  gik  til  eller  ikke, 
vidste  Ingen  bagefter  ret  Besked  med,  men 

pludselig  blev  der  Ufred  i  Raadhuskjælde- 
ren.  Det  begyndte  nok  med,  at  Apothe- 
keren  og  Mester  Hans  blev  usamdrægtige 
om  Spillet;  Apothekeren  skjældte  Hans 
Bartskjær  paa  Dansk  for  en  Sosnider  og 
en  Skidthund,  og  Hans  Bartskjær  blev  ham 
ikke  Svar  skyldig  paa  Tysk.  Saa  smed 
Apothekeren  ham  de  flamske  Kort  i  Hove- 
det, og  Mester  Hans,  der  ellers  om  Dagen 
var  den  sagtmodigste  Mand  i  hele  Stengade, 
fægted  i  Luften  med  sin  sølvknappede  Stok 
og  raabte  overlydt:  „Solchem  infamen 
Theriaksfresser  und  Pflasterstreicher  soli 
kein  Quartier  gegeben  werden  —  komm 
an.  Poltron!" 

Nu  lagde  Andre  sig  imellem  og  tog  Parti, 
der  blev  stødt  til  en  Bænk  og  spildt  af  et 
Bæger,  og  i  næste  Nu  var  hele  Raadhus- 
kjælderen  som  en  Slagmark:  Kander  og 
Krus  susede  gjennem  Luften,  Borde  og 
Bænke  væltedes,  der  blev  trukket  blank, 
hylet  og  raabt,  og  omsider  kom  da  endelig 
Vægterne  og  Bysvendene.  De  fleste  af 
Gjæsterne  undløb  i  Tide,  et  Par  blev  til 
Trods    for    al    Protest    sat    ind    i    Mørke- 

kjælderen  til  Synderen,  der  skulde  rettes, 
og  saa  blev  der  igjen  Fred  og  Rolighed. 

Iver  Kramme,  som  under  Spektaklet 
havde  garderet  sig  bag  Skjænken,  satte  sig 
atter  paa  sin  forrige  Plads,  og  Hr.  Johan, 
hvem  Ingen  havde  lagt  Mærke  til,  kom, 
pustende  og  stønnende,  krybende  frem  under 
Bordet. 

„Saae  I,  hvor  jeg  sloges?"  sagde  han. 
—  „Ikke?  Jo,  jeg  kom  i  Haargreb  med  to 
nederlandske  Skippere  og  een  Spaniol,  men 
jeg  stod  mig!  Jeg  er  en  gam.mel  Krigs- 
mand, født  under  en  lykkelig  Stjerne,  da 
Mars  dominerede!" 

„Eller  retirerede!"  sagde  Kemp  og  gned 
et  lystigt  Stykke  paa  Gigen. 

Will  sad  imens  paa  Kanten  af  Bordet 
med  det  ene  Ben  trukket  op  under  sig,  og 
da  Kemp  var  færdig  med  sin  Gavotte, 
spillede  han  som  i  Tanker  paa  Pope's  Luth 
og  nynnede  sagte  dertil. 

„Hvad  er  det  for  en  Sang?"  spurgte  Bull. 

„Det  er  en  Melodi,  jeg  har  lært  her  i 
Helsingør,"  svarede  Will.  „Visen  handler 
om  Poesiens  Magt." 

„Jeg  hører  lige  saa  gjerne  Fanden  selv, 
som  jeg  hører  Giglere  og  Luthenslagere," 
erklærede  Hr.  Johan  med  tykt  Mæle;  „jeg 
faaer  kun  Klemmelse  for  Hjertekulen  og 
andre  aandelige  Anfægtelser  af  den  Kvin- 
keleren.  Alle  de  Mennesker,  jeg  har  und- 
livet i  Feidens  Tid,  de  staaer  for  mig  og 
begjærer  deres  Liv  af  mig,  og  hvis  Kanarie- 
sæk  med  Sukker  i  er  en  Synd,  saa  har 
jeg  ogsaa  syndet  svært  i  Fredens  Dage.  — 
Ak,  jeg  veed  ikke  mere,  hvordan  en  Kirke 
seer  ud  indeni,  jeg  er  ikke  bedre  end  et 
Mørkhedens  Barn!" 

Hr.  Johan  var  nu  paa  sit  sidste  Stadium 
af  Drukkenskab,  han  græd,  og  lidt  efter 
gled  han  langsomt  ned  ad  Bænken,  indtil 
hans  Bug  kom  i  Klemme  mellem  den  og 
Bordet;  saa  sank  hans  Hoved  ned  paa 
Brystet,  og  han  snorksov. 

—  „I  drikker  stærkt  her  i  Danmark," 
sagde  Will.  —  „Men  lad  os  nu  læse 
Komedien!" 

Og  Will  læste  hele  „Det  gruelige  Broder- 
mord", hans  Kamerater  erklærede  sig 
villige  til  at  spille  det,  skjondt  de  rigtignok 

fandt  det  noget  langt,  og  Rollerne  fordeltes: 
Kemp  skulde  være  Faderen,  Bull  Agathon, 
Bryan  Kakophron,  Pope  Eucharis  og  Percy 
først  Hunden  og  siden  Dommeren. 

Men  Bull,  som  daarligt  taalte  Sæk,  var 
bleven  hel  omtaaget  og  sagde  til  Will,  at 
skulde  han  spille  Agathon,  saa  skulde  hans 
Elskede  ikke  hedde  Eucharis  men  Elisa- 
beth, det  forlangte  han  bestemt.  Siden  blev 
han  ganske  vild  og  raabte,  at  han  skulde 
ud  at  slaa  Boltum  ihjel,  og  saa  maatte  de 
holde  paa  ham  og  fik  ham  kun  med  Møie 
stillet  tilfreds. 

Det  var  langt  over  Midnat,  da  man  brød 
op,  og  paa  Hjemveien  var  det  Will,  der 
maatte  støtte  Iver  Kramme. 


Kongen  var  draget  til  Kjøbenhavn,  og 
Kongen  vilde  blive  tre  Dage  borte  — 
saa  maatte  Instrumentisterne  imens  bruge 
Tiden  til  at  indstudere  den  nye  Komedie. 
To  fuldstændige  Prøver  skulde  de  have  i 
Riddersalen,  hvor  Tribunen  var  reist,  og  Will 
havde  paataget  sig  at  instruere  sine  Kame- 
rater. 


Nu  stod  han  og  Iver  Kramme  efter  Mid- 
dag rede  forat  gaa  til  Kronborg,  til  den 
første  Prøve,  og  Christence  stak  en  frisk 
Blomst  i  Hatten  paa  Will. 

„Tak,  Jomfru!"  sagde  han.  „Veed  I, 
hvad  Navn  Elskerinden  i  eders  Broders 
Komedie  har  faaet?  —  Hun  hedder  som  I!" 

„Christence?" 

„Nei,  I  veed  da,  at  I  for  mig  hedder 
Elisabeth!  —  Farvel,  Jomfru,  til  den  sidste 
Prøve  skal  I  være  med!" 

—  Udfor  Kronborg  mødte  de  Hr.  Johan. 
Han  parlamenterede  med  dem  om  Forlov 
til  ogsaa  at  komme  med  op  at  se  Kome- 
dien gaa  an  —  ikke  fordi  han,  som  han 
selv  tilstod,  brød  sig  det  mindste  om  den 
Slags  taabelige  Mummespil,  hvori  der  ikke 
forekom  en  ærlig  Fægteskole,  end  mindre 
en  ordentlig  Bjørnehidsning,  men  ene  og 
alene  af  kjærlig  Deltagelse  for  Broder- 
sønnen. Will  forklarede  ham  imidlertid,  at 
det  var  strengt  forbudt  alle  Uvedkommende 
at  være  med;  det  maatte  han  omsider  bøie 
sig  for,  og  saa  gik  han  ned  i  Stegerset  til 
Dorthe  Fadeburspige,  imens  de  Andre  gik 
op  i  Riddersalen. 

Der  traf  de  Kemp,  Bryan,  Pope,  Percy 
og  de  Andre,  kun  Bull  var  endnu  ikke 
kommen. 

Will  saae  sig  om  i  den  prægtige  Sal:  der 
var  nok  at  se. 

Midt    paa    den    ene    Langvæg    stod   Tri- 

Komedie  paa  Kronborg. 

bunen,  hvor  Instrumentisterne  optraadte, 
og  ligeoverfor  stod  Tronstolen,  hvis  Him- 
mel var  skjønt  udstafferet  med  rød  og  hvid 
Silke  og  med  Guldislæt,  men  Salens  for- 
nemste Pryd  var  dog  Tapeterne  med  de 
1 1 1  danske  Konger,  som  Hans  Knieper 
havde  tegnet,  og  som  var  blevne  vævede 
i  Slangerup. 

—  „Det  er  jo  Eders  Konge!"  udbrød 
Will,  henvendt  til  Iver  Kramme,  og  pegede 
paa  et  af  Tapeterne.  „Jeg  kjender  ham  vel 
igjen  fra  den  Dag,  han  red  forbi  Klo- 
steret!" 

Iver  Kramme  gik  ogsaa  interesseret 
rundt  og  saae  sig  om  —  pludselig  vinkede 
han  ad  Will. 

„Seer  I,  hvis  Contrafei,  vi  her  har?" 
spurgte  han  og  pegede  paa  et  af  Tape- 
terne. „Læs  kun  Indskriften,  det  er  eders 
Amlet!" 

„Er  det  muligt!"  raabte  Will.  „Troer  I, 
det  ligner?  Har  han  virkelig  seet  saadan 
ud?" 

„Jeg  skal  ikke  kunne  sige  det  for  vist," 
svarede  Iver  Kramme. 

Will  var  traadt  hen  i  en  af  Vindues- 
fordybningerne  mod  Øst  og  saae  ud. 

—  „Vel  forstaaer  jeg  nu,  at  Kronborg 
har  maattet  lægges  som  en  Vagt  her/' 
sagde  han,  „thi  det  skjønne  Sund  er  som 
en  letsindig  Kvinde,  der  rækker  Enhver 
sin  friske  Mund  og  aabner  Favnen  for 
Fjende  som  for  Ven.  —  Ja,  her  paa  Kron- 
borg, her  ved  Sundet,  har  Prins  Hamlet 
levet!" 

„Ei,  Snak!"  indvendte  Iver  Kramme, 
„han  levede  jo  i  Jylland  —  det  kan  I  læse 
Jer  til  i  Krøniken!" 

„Jylland  kjender  jeg  ikke,"  vedblev  Will, 
„men  nu  kjender  jeg  Kronborg,  og  her 
tænker  jeg  mig  Skuepladsen  for  den  danske 
Prins:  her  forstiller  han  sig,  her  elsker 
han,  og  her  hævner  han  sin  Faders  Død!" 

Nu  kom  endelig  Bull. 

Kemp  gav  ondt  af  sig,  fordi  man  havde 
maattet  vente  paa  ham,  og  Bryan  sagde  om 
ham,  at  han  saae  livagtig  ud  som  Agathon, 
der  alt  var  myrdet,  men  Will  klappede  i 
Hænderne  og  fik  Instrumentisterne  til  at 
begynde  paa  Forspillet. 

9* 

Pantomimen  gik  rigtig  godt.  Midt  paa 
Tribunen  stod  et  Orangetræ  i  en  Ballie, 
som  var  hentet  op  fra  Slotsgaarden  —  det 
var  Træet  med  den  forbudne  Frugt  —  og 
Bryan  tog  som  Kakophron  Faderens  — 
kemp's  —  store  Sko  paa  og  agerede  ganske 
forstaaeligt,  hvordan  han  med  dem  satte 
ret  tydelige  Aftryk  i  den  bløde  Grund  om 
Træet.  Saa  kom  Kemp,  maalte  Sporene 
og  fandt,  at  de  kun  passede  paa  ham  selv, 
og  med  saa  stor  komisk  Kraft  gav  han  den 
stupide  Forbauselse  Udtryk,  at  selv  Iver 
Kramme,  der  var  en  alvorlig  Mand,  lo  høit 
—  han  havde  ikke  tænkt,  at  hans  egen 
Komedie  var  saa  morsom. 

Just  som  Forspillet  var  ført  til  Ende, 
faldt  Will's  Blik  paa  et  af  Tapeterne,  der 
slog  nogle  underlige  Folder  og  bevægede 
sig,  som  om  Nogen  kunde  være  skjult  bag- 
ved det. 

Kemp  saae  det  i  det  samme  og  raabte: 

„Hvad  er  det?  Der  er  Nogen  bag  Ta- 
petet!" og  saa  løb  han  hen  og  løftede  det 
til  Side. 

Der  stod  Hr.  Johan,  høirød  i  Ansigtet  af 
Varme  og  Forbitrelse. 

„Iver,  Iver,"  pustede  han  frem,  „det  var 
derfor,  jeg  ikke  maatte  komme  op  at  se 
din  elendige  Komedie!  Men  jeg  narrede 
Dig  alligevel,  for  Dorthe  viste  mig  Vei  op 
ad  Trappen  fra  Stegerset,  og  jeg  kom  tids- 
nok! Skam  faae  Du,  der  spotter  din  egen, 
fattige  Farbroder!  Men  nu  er  det  falden 
som  Skjæl  fra  mine  Øine,  og  nu  veed  jeg 
baade,  at  det  er  Jens  Tunbo,  der  har 
stjaalet  mine  gode  Kirsebær,  og  at  den 
arge  Skjelm  har  gjort  mig  den  yderligere 
Tort  at  stjæle  dem  i  mine  egne  gamle 
Sko!" 

Iver  Kramme  saae  netop  saa  uskyldig 
ud,  som  han  jo  virkelig  ogsaa  var,  og  er- 
klærede sagtmodigt,  at  Forspillet,  det  havde 
ikke  han,  men  Will  lavet. 

Will  traadte  nu  til  og  fik  saa  nogenledes 
Hr.  Johan  stillet  tilfreds,  dels  ved  at  give 
ham  en  Snik  for  en  Snak,  dels  ved  at  sige, 
at  da  han  nu  engang  var  kommen  herop, 
saa  fik  han  i  Guds  Navn  ogsaa  blive  og  se 
Stykket  til  Ende. 

Saa  satte  Hr.  Johan  sig  —  nedenfor  Tri- 
bunen —  og  den  egentlige  Komedie  be- 
gyndte. 

Will  var  uafbrudt  paa  Færde,  lod  Skue- 
spillerne tage  om  og  rettede  ideligt  paa  dem. 

—  „Ikke  sige  mere,  end  der  staaer  i  din 
Rolle,  Kemp,"  lød  det,  „og  ingen  Over- 
drivelser, det  er  imod  Skuespillets  Natur! 
—  Saadan,  Bryan!  Men  Bevægelserne  maa 
svare  til  Ordene,  og  Ordene  til  Bevægel- 
serne! —  Om  igjen.  Pope!  Og  gjør  det 
med  Maadehold;  Versene  skal  dog  ikke 
brøles  ud  som  af  en  Taarnvægter!" 

Will's  Kamerater  fandt  sig  i  alle  hans 
Rettelser  og  lempede  sig  efter  dem,  og  da 
de  først  var  kommen  over  Begyndelsen  af 
Stykket,  gik  det  uden  videre  Afbrydelser. 
Pope,  der  spillede  Eucharis  eller,  som  hun 
jo  nu  var  kommen  til  at  hedde:  Elisabeth, 
talte  med  høi,  fin  Discant,  Bull  sagde  sine 
Repliker  til  ham  med  saa  megen  Inderlig- 
hed, som  om  det  virkelig  havde  været  en 
Kvinde,  han  talte  til,  Bryan  var  tilpas  dæ- 
monisk som  den  onde  Kakophron,  og 
Percy   gjøede  og  hylede  hel    naturligt   som 

Hunden  Snelle,  der  lod  sit  Liv  for  sin 
Herre. 

Men  just  som  denne  Scene  var  til  Ende, 
og  Percy  krøb  ud  af  Bjørneskindet  forat 
trække  i  Dommerkjolen,  blev  Prøven  plud- 
selig afbrudt  ved,  at  Hr.  Johan  fik  som  et 
Slagtilfælde;  han  gav  et  høit  Skrig  fra  sig, 
sank  sammen  paa  Gulvet  og  faldt  i  saa 
stor  Svaghed,  at  Maal  og  Mæle  forgik  ham. 

Iver  Kramme  fik  ham  ved  et  Par  af  In- 
strumentisternes  Hjælp  løftet  op  og  stænket 
med  Vand  i  Ansigtet;  det  bragte  ham  saa 
nogenlunde  til  sig  selv  igjen,  og  da  han 
havde  tømt  et  Bæger  Sæk,  som  var  blevet 
hentet  fra  Stegerset,  kunde  han  igjen  støtte 
paa  Benene,  men  hel  hjertesyg  var  han, 
rystende  paa  alle  Lemmer  og  svagmælet. 
Et  Par  Gange  begyndte  han  at  tale  til  Iver 
Kramme,  men  hvad  han  sagde,  var  hartad 
ganske  uforstaaeligt,  og  saa  blev  Enden  paa 
det,  at  to  af  Kongens  Spidvendere  fulgte 
den  Syge  hjem  til  hans  Bolig. 

Slutningen  af  Prøven  gik  nu  sin  Gang, 
Percy  agerede  Dommer  med  megen  Vær- 
dighed,   og   Retfærdigheden   skete   Fyldest, 

idet     Kakophron     forsmædeligt    blev    hen- 
rettet. 

Iver  Kramme  var  saare  vel  fornøiet,  og 
Will  mente  ogsaa,  at  „Det  gruelige  Broder- 
mord" efter  end  en  Prøve  nok  kunde  fore- 
stilles for  Kongen. 


Som  Will  nu  om  Aftenen  sad  hjemme  i 
Klosteret  i  Enesamtale  med  Christence, 
kom  der  Bud  til  ham,  om  han  ikke  vilde 
se  ind  til  Hr.  Johan:  der  var  noget  grumme 
Vigtigt,  han  vilde  meddele  ham. 

Will  gik  strax  over  Gaden  og  fandt  den 
Gamle  i  Sengen,  tilsyneladende  nogenlunde 
legemlig  vel  men  stærkt  betagen. 

—  „Hvorfra  har  dog  Iver  faaet  det  at 
vide!"  begyndte  han,  rystende  paa  Stem- 
men. „Er  det  fra  Jer?  —  Hvorfra  veed 
saa  I  det?  —  Men  idel  Digt  og  Løgn  er 
det  tilhobe,  og  Ingen  kan  bevise  mig  Noget 
over,  Ingen!  Jeg  har  aldrig  undlivet  noget 
Menneske,  aldrig,  —  kun  Hunden,  og  det 
var  den,  der  anfaldt  mig!" 

Ved  disse  Ord  gik  det  i  samme  Nu  op 
for  Will,  baade  at  Hr.  Johan  i  sin  Tid  selv 
maatte  have  spillet  Broderen  Kakophrons 
Rolle,  og  at  det  var  Mordscenen  i  Kome- 
dien, der  havde  gjort  saadant  Indtryk  paa 
ham,  at  den  nu  bragte  ham  til  at  røbe  sig. 
Han  svarede  derfor  ogsaa  roligt: 

„Eders  Brodersøn  veed  endnu  Intet,  men 
jeg  veed  Alt.  Jeg  veed,  at  det  var  Jer, 
som  myrdede  eders  Broder  ude  i  Skoven 
og  udplyndrede  ham  aldeles." 

„Det  er  ikke  sandt!"  raabte  Hr.  Johan 
og  reiste  sig  op  i  Sengen  paa  den  ene  Arm. 
„Hunden  slog  jeg  ihjel,  ikke  ham!" 

„I  lyver!  Men  saa  skarpe  Kløer  har  den 
onde  Gjæst,  der  kaldes  Samvittigheden, 
at  den  river  Flænger  i  sin  egen  Herre 
—  I  vil  derfor  ogsaa  ende  med  at  tilstaa 
Alt!" 

Hr.  Johan  tørrede  Angstens  kolde  Sved 
af  sin  Pande  og  svarede  klynkende: 

„Hvorfra  I  har  faaet  jer  Kundskab,  det 
fatter  jeg  intet,  men  veed  I  Sanden,  saa 
veed  I  ogsaa,  at  jeg  uformodet  traf  min 
salig    Broder    liggende    død    i    Skoven   tæt 

ved  Sortesø;  en  svær  Gren  var  nedblæst 
af  Stormen  og  havde  knust  hans  Pande." 

„Og  saa?" 

„Saa  anfaldt  hans  galne  Hund  mig,  da 
jeg  vilde  løse  hans  Vams." 

„Ja,  forat  plyndre  Liget!  —  Og  saa  slog 
I  Hunden  ihjel?" 

„Med  den  tykke  Gren,  ja  —  det  var 
Nødværge!" 

„Og  I  tog  alle  Pengene,  som  han  havde 
faaet  for  det  Hus,  han  havde  solgt!" 

Nu  sank  Hr.  Johan  helt  tilbage  i  Puderne 
og  stønnede: 

„Det  veed  I  ogsaa!" 

„Jeg  veed  Alt!  —  Hvor  mange  Penge 
var  det,  I  tog?" 

„To  Tusende  Daler  —  ikke  flere!" 

„Nu  lyver  I  jo  igjen!" 

„Og  fem  Hundrede  til  —  saa  sandt  Gud 
hjælpe  mig,  ikke  flere!" 

„Har  I  dem  endnu  alle  i  Behold?" 

„Paa  nogle  Hundrede  nær.  —  Men  hvor- 
dan vil  I  handle  med  mig,  gamle  Mand  — 
hvad  forlanger  I,  at  jeg  skal  gjøre?" 

„I  skal  strax  give  de  to  Tusende  til  lige 

Deling  mellem  eders  Brodersøn  og  Jomfru 
Christence." 

„Alle  to  Tusende!" 

Ja!" 

„Kan    det   ikke  vente,   til  efter  min  Død 

—  jeg  lever  saa  vist  ikke  længe!" 
„Fanden   hytter   nok   sine!   —  Vil  I,  jeg 

skal  fortælle  Byfogden  om  Sagen?" 

Hr.  Johan  sukkede,  saa  Sengen  rystede 
under  ham.  —  „Hvad  vil  Iver  tænke,  om 
jeg  frivillig  flyer  ham  alle  de  mange,  mange 
Penge,"  sagde  han,  „han  vil  ane  Uraad 
eller  tro,  jeg  er  galen!" 

„Jeg  skal  bringe  ham  og  Jomfru  Chri- 
stence, hvad  der  tilkommer  dem,"  svarede 
Will,  „og  jeg  vil  sige  til  eders  Brodersøn, 
at  hans  Komedie  har  vakt  saadan  Beun- 
dring hos  Jer,  at  I  for  dens  Skyld  alt  i 
levende  Live  vil  betænke  ham  og  Søsteren. 

—  Det    troer    han    gjerne!"    tilføiede   "Will 
med  et  uvilkaarligt  Smil. 

„Og  jeg  kan  forlade  mig  paa,  at  I  ellers 
Intet  siger  —  hverken  til  ham  eller  nogen 
Anden?" 

„Det  kan  I!" 

Hr.  Johan  betænkte  sig.  —  „Og  hvad 
skal  I  selv  have?" 

„Jeg?  Intet!  —  Jo,  I  kan  betale  mig  fem 
Ducater  til  Reisepenge,  saa  kommer  jeg 
dog  hæderligt  fra  Helsingør!" 

Hr.  Johan  skrævede  ud  af  Sengen,  hen- 
tede frem  af  en  Ørk  et  jernbundet  Skrin, 
aabnede  Laasen  og  talte  under  Suk  og 
Stønnen  to  Tusende  Daler  og  fem  hol- 
landske Ducater  op  paa  Bordet.  Will  fik 
dem  i  en  Pose  og  beredte  sig  til  at  gaa. 

„Ak,  jeg  fattige,  gamle  Mand!"  klynkede 
Hr.  Johan.  „Hvordan  skal  jeg  nu  bjerge 
mit  usle  Liv!" 

„Som  I  hidtil  har  gjort,"  svarede  Will, 
„og  nu  kan  I  for  mig  gifte  Jer  med  Dorthe 
i  Stegerset,  naar  I  vil!" 

Dermed  forlod  Will  Hr.  Johan  og  gik  til- 
bage til  Klosteret. 

Men  Iver  Kramme  vilde  i  Førstningen 
slet  ikke  tro  paa  Muligheden  af,  at  Pengene 
virkelig  var  til  ham  og  Christence,  og  at 
de  kom  fra  Farbroderen.  Først  efterat  Will 
gjentagne   Gange    havde    forklaret    ham,    at 

det  jo  i  og  for  sig  slet  ikke  var  saa  for- 
underligt, at  et  dramatisk  Mesterværk  som 
hans  ved  sin  egen  Magt  kunde  virke  saa 
stærkt,  at  en  af  Tilskuerne  —  oven  i  Kjøbet 
en  nær  Slægtning,  som  dels  var  stolt  af 
sit  Forhold  til  Forfatteren,  dels  vel  ogsaa 
var  bleven  stærkt  berørt  ved  at  mindes  om 
sin  Broders  ynkelige  Død  —  følte  Trang 
til  at  lægge  sin  Beundring  for  Dagen,  først 
da  faldt  Iver  Kramme  til  Ro,  kneb  smilende 
Øinene  sammen  og  sagde: 

„Saa  meget  fik  ikke  Mester  Hieronymus 
Justesen  for  „Kong  Salomons  Hylding"  i 
Viborg!" 

„Nei,  det  forstaaer  sig,"  svarede  Will, 
„men  nu  har  I  da  faaet  Troen  i  Hænde 
paa  Poesiens  Almagt!" 

„Ja,  „Kunst  bringt  Gunst",  som  de  Tyske 
i  Wittenberg  pleiede  at  sige!"  sagde  Iver 
Kramme. 

Et  Øieblik  efter  fik  han  dog  Skrupler  og 
udbrød: 

„Det  Paafund  med  Hunden  —  var  det 
forresten  ikke  eders?" 

„Nei,"  svarede  Will,  „det  var  jo  eders!" 

„Virkelig?  —  Ja,  nu  troer  jeg  ogsaa, 
jeg  mindes  det.  —  Jo,  det  var  mig,  der 
foreslog,  at  det  skulde  gaa  saaledes  til.  — 
I  har  kun  ført  det  i  Pennen  for  mig  paa 
Engelsk!" 


m 


Ganske  tidligt  næste  Morgen  var  Iver 
Kramme  og  Christence  i  deres  bedste 
Puds  ovre  hos  den  gode  Farbroder  foratover- 
bringe  ham  deres  varmeste  Taksigelser  for 
den  store  Livsgave,  han  saa  uformodet 
havde  betænkt  dem  med.  Men  den  gode 
Farbroder  havde  taget  hel  underligt  imod 
dem,  sagde  Iver  Kramme  ved  Tilbagekom- 
sten til  Will,  havde  Intet  villet  høre  om 
Tak  og  teede  sig  næsten,  som  om  han  alt 
fortrød  sin  Veldædighed. 

Lidt  efter  kom  saa  Hr.  Johan  selv   over 
i    Klosteret.      Han    havde    nu    ganske    for- 

vundet  sin  Krankhed,  men  var  dog  til  at 
begynde  med  noget  faamælt  og  saae  med 
sky  Blik  til  Will.  Da  han  imidlertid  lod, 
som  Intet  dem  imellem  var  forefaldet,  blev 
Hr.  Johan  efterhaanden  mere  kry,  begjæ- 
rede  af  Brodersønnen  en  Kande  Sæk  for 
den  lumre  Morgens  Skyld  og  drak  sig,  da 
Kanden  strax  var  bleven  hentet,  temmelig 
lystig,  inden  han  gik  ad  Slottet  til. 

Imens  tænkte  Will  ved  sig  selv,  at  om 
Hr.  Johan  skulde  leve  en  Del  Aar  endnu, 
kunde  Iver  Kramme  endda  komme  til  at 
svare  ret  dyre  Renter  af  de  to  Tusinde 
Daler. 

—  Hen  paa  Formiddagen  kom  Chri- 
stence  ind  til.  Will,  mens  hendes  Broder 
var  i  Skolen  —  hun  vilde  kun  sætte  friske 
Blomster  i  det  blaa  Krus,  sagde  hun. 

—  „Nu  skal  jeg  snart  reise,"  begyndte 
Will. 

„Reise,"   gjentog  Christence.     „Herfra?" 
,Ja,   jeg   maa   hjem  —  her   har  jeg  Intet 
at  gjøre!" 

„Og  hvad  vil  I  da  i  England?" 

Komedie  paa  Kronborg.  10 

,,Se  at  skabe  mig  en  Fremtid." 

Der  blev  en  Pause,  saa  sagde  Christence 
med  et  tvungent  Smil: 

,,I  vil  maaske  se  at  finde  en  Pige  med 
Midler  derovre?"  og  halv  tøvende  og  med 
nedslagne  Øine  tilføiede  hun:  „Det  kunde 
vel  ogsaa  findes  i  Helsingør!" 

„Nei,  Jomfru,"  svarede  Will,  ,,jeg  har 
Intet  at  søge,   thi  jeg  er  alt  bunden." 

,,0g  vil  dog  reise?" 

,Ja  —  netop  derfor!" 

Christence  saae  spørgende,  uforstaaende 
op,  brast  i  Graad  og  gik  ud  af  Stuen. 

Lidt  efter  kom  Bull. 

Han  var  helt  ude  af  sig  selv.  Hans 
Elisabeth  havde  slaaet  Døren  i  for  ham, 
da  han  forsøgte  at  komme  hende  i  Tale, 
og  hun  havde  sagt,  at  hun  Intet  mere  vilde 
have  at  skaffe  med  ham.  —  „Men  jeg  vil 
tale  til  hende  end  en  Gang!"  sagde  han. 
„Imorgen  kommer  hun  og  hendes  ynkelige 
Trolovede  til  Prøven,  og  fra  Scenen  vil  jeg 
sige  hende  det  sidste  Farvel,  sige,  hvor 
høit  jeg  elsker  hende,  og  sige,  at  jeg  ogsaa 
veed,  hun  har  elsket  mig.  —  Will,  Du  maa 

gjøre  mig  en  Tjeneste:  sæt  sammen  en 
Replik  for  Agathon,  der  hivor  han  drager 
paa  den  lange  Reise  og  byder  sin  Elskede 
Farvel,  læg  ind  i  den,  hvad  jeg  her  har 
sagt,  saa  skal  jeg  lære  den  og  kaste  hende 
den  i  Ansigtet  imorgen!" 

Will  søgte  at  tale  sin  Ven  tilrette,  men 
det  var  umuligt,  og  tilsidst  maatte  han  da 
love  at  føie  ham. 

Saa  gik  Bull  forat  give  Will  Tid  til  at 
skrive,  men  om  en  Time  vilde  han  komme 
igjen  og  hente  sin  Replik. 

Will  satte  sig  ved  det  aabne  Vindue  ud 
til  Klostergaarden,  tog  et  Ark  Papir  og 
dyppede  sin  Pen. 

Han  saae  ud  og  saae  da  Christence  sidde 
paa  en  Gravsten;  hun  støtted  Albuerne  paa 
sine  Knæ  og  skjulte  Ansigtet  i  sine  Hæn- 
der. Hendes  Skikkelse  var  fuld  af  Ynde, 
som  hun  sad  der,  slank  og  dog  yppig,  jom- 
fruelig og  harmonisk.  — Ja,  indtagende  var 
hun,  og  hvor  skjønt  hun  sang  —  aldrig 
vilde  han  kunne  glemme  hendes  Sang!  — 
Og  hin  Morgen,  da  han  saae  hende  i  Senge- 
kammeret, saae  den  varme  Sol  kysse  hen- 

des  unge,  deilige  Nøgenhed  —  heller  aldrig 
vilde  han  kunne  glemme  det!  Og  hun, 
hun!  —  Hvorfor  havde  han  ikke  forlængst 
taget,  hvad  der  jo  dog  uden  Ord  daglig  blev 
budt  ham  af  et  villigt  Sind,  for  hun,  hun 
• —  nei,  Ræven  gjør  ikke  Fortræd  i  den 
Gaard,  der  er  næst  ved  dens  egen  Kule, 
det  havde  han  selv  sagt,  og  desuden  saa 
var  han  jo  ogsaa  —  ja,  desværre!  Men 
glemme  Christence  —  „Elisabeth"  —  det 
vilde  han  aldrig,  og  hun  —  nei,  heller  ikke 
hun! 

Nu  reiste  hun  Hovedet:  hel  forgrædt 
saae  hun  ud  —  stakkels,  lille  Christence! 

Saa  blev  Agathons  Replik  skrevet;  lidt 
efter  kom  Bull,  og  Will  læste  Repliken 
høit: 

„Elisabeth!  Afskedens  Stund  nærmer  sig. 
Vi  To  tales  sagtens  aldrig  mere  ved.  Men 
vide  skal  Du,  forinden  vi  skilles,  at  jeg 
har  baaret  Dig  i  mine  Tanker.  Jeg  elsker 
din  Stemmes  Sødhed,  naar  Du  synger  de 
gamle  Sange,  og  jeg  elsker  dit  hvide,  jom- 
fruelige Legeme,  hvis  fulde  Skjonhed  kun 
den  kyske  Maane  og   den   dristige  Sol  har 

beskuet.  Ogsaa  Du  har  elsket  mig,  jeg 
veed  det,  og  Mindet  herom  tager  jeg  med 
til  mit  fjerne  Hjem  —  Elisabeth,  jeg  glem- 
mer Dig  aldrig!" 

„Det  er  godt!"  erklærede  Bull.  „Og  jeg 
skal  nok  lære  det  Hele  til  imorgen.  Gan- 
ske vist  har  jeg  aldrig  hørt  hende  synge, 
og  heller  ikke  troer  jeg,  at  Sol  og  Maane 
just  har  været  ene  om  at  beskue  hendes 
Yndigheder,  men  det  gjør  Intet:  Meningen 
er  der,  og  jeg  har  faaet  sagt  Alt,  hvad  jeg 
vil,  der  skal  siges.  —  Tak,  Willi" 

Og  dermed  gik  Bull. 

Tidlig  næste  Morgen  —  det  var  den  24. 
August  —  mødte  Pope  op  i  Klosteret 
hos  Will  og  bad  ham  og  Iver  Kramme  om 
snarest  muligt  at  møde  paa  Kronborg  til  en 
sidste  Prøve,  eftersom  der  var  kommen 
Ilbud  fra  Kjøbenhavn,  at  Hans  Naade  Kon- 
gen alt  var  ventendes  om  Eftermiddagen. 
Iver    Kramme    blev    hel    høitidelig    ved 

Tanken  om  nu  at  være  saa  nær  ved  sit 
Maal,  skjændte  paa  Christence,  at  hun  dog 
skulde  gjøre  sig  færdig,  og  syntes,  at  hun 
aldrig  havde  været  saa  sendrægtig  til  at 
smykke  sig.  Endelig  fik  hun  da  sine  sølv- 
spændte Sko  paa  Fødderne  og  de  sidste 
Folder  glattet  i  Skjørtet,  og  saa  fulgtes  de 
alle  Tre  ad. 

Oppe  i  Riddersalen  var  der  allerede 
samlet  en  lille  Kreds  af  Tilskuere;  Instru- 
mentisterne  havde  —  med  Lensmandens 
Tilladelse  —  budet  deres  Værtsfolk  med 
til  Prøven,  og  af  Slottets  faste  Folk  var 
der  ogsaa  en  Del. 

Bull  var  —  naturligvis  —  endnu  ikke 
kommen;  Iver  Kramme  blev  urolig,  og 
Kemp  var  vred,  men  Will  gik  rundt  og  be- 
tragtede Kongetapeterne  og  standsed  igjen 
foran  Amlets  Contrafei  —  det  havde  han 
nu  engang  faaet  særlig  Forkjærlighed  for. 

Da  der  var  gaaet  en  halv  Time,  erklæ- 
rede Kemp,  at  nu  vilde  i  alt  Fald  han  ikke 
vente  længer:  prøves  skulde  der,  men  Will 
kunde  jo  hele  Komedien  udenad,  og  saa 
maatte  han  spille  Agathon  paa  Prøven. 

Det  gjorde  han  saa  ogsaa,  og  han  var 
Den  af  dem  Alle,  der  vidste  sin  Rolle  bedst; 
ikke  et  Ord  glemte  han,  og  om  det  saa 
var  den  bestilte  Replik  fra  igaar,  saa  sagde 
han  den  uden  at  standse  og  med  lige  saa 
megen  Følelse,  som  Bull  havde  kunnet 
lægge  i  den. 

I  og  for  sig  kunde  han  nu  gjerne  helt 
have  sparet  at  skrive  den  Replik,  thi  Elisa- 
beth Clayton  var  der  slet  ikke,  og  selv 
om  hun  havde  været  der,  var  det  da  i 
alt  Fald  Bull,  der  skulde  have  sagt  Ordene. 

Da  Prøven  var  til  Ende,  gik  alle  Til- 
skuerne, vel  fornøiede,  men  Will  og  Iver 
Kramme  blev  endnu  en  lille  Stund  samlede 
med  Instrumentisterne  forat  drøfte  nogle 
Enkeltheder,  Opførelsen  vedrørende,  og 
forat  bestemme,  hvad  der  skulde  gjores, 
hvis  Bull  —  som  det  jo  desværre  nu 
maatte  formodes  —  pludselig  var  bleven 
syg  og  slet  ikke  kunde  optræde,  og  blev 
Aftalen  da,  at  Will  i  Nødstilfælde  skulde 
spille  Agathon  om  Aftenen. 

Som  nu  Will  og  Iver  Kramme  paa  Hjem- 

veien  nærmede  sig  Byen,  saae  de  i  Afstand, 
at  der  maatte  være  Noget  paafærde;  der 
stod  samtalende  Grupper,  og  kom  En  forbi, 
blev  han  strax  raabt  an  og  fik  Noget  for- 
talt. 

Iver  Kramme  forstærkede  sin  Gang,  og 
ikke  saa  snart  var  han  naaet  hen  til  Hjør- 
net af  Kongensgade,  før  han  stak  sin  spidse 
Næse  ind  mellem  de  Samtalende  og  spurgte, 
hvad  Nyt,  der  var  passeret. 

Jo,  han  fik  Nyt  at  høre! 

Bull  havde  dræbt  Boltum  paa  aaben 
Gade  og  sad  nu  under  Laas  og  Lukke  i 
Mørkekjælderen. 

Iver  Kramme  spurgte  videre  ud,  Flere 
kom  til  og  fortalte  yderligere,  hvad  de 
vidste,  og  snart  kunde  han  med  alle  Om- 
stændigheder berette  Will  og  Instrumen- 
tisterne,  hvordan  deres  Kamerat  var  ge- 
raadet  i  den  Ulykke  at  blive  en  Mand- 
draber. 

Bull  var  den  Morgen  længe  i  sær  Uro 
gaaet  op  og  ned  i  Stuen  hos  Gertrud  Clay- 
ton,  hvor  han  jo  var  til  Huse,  og  hvor  to 
Piger  samtidig  sad  og  spandt.    Saa  var  Bol- 

tum  kommen  til,  og  han  og  Bull  havde  vexlet 
først  hidsige  Ord,  siden  tørre  Hug.  Bull 
var  derefter  løben  op  paa  Loftet  at  hente 
sin  Degen,  og  imens  sprang  den  ene  af 
Pigerne  efter  Gertrud,  mens  den  anden 
stængede  Døren  til  Stuen,  saa  Bull  ikke 
kunde  komme  ind  til  Boltum.  Da  Gertrud 
kommen  tilstede,  gik  hun  strax  hen  at 
hente  sin  Datter  Eisabe,  der  jo  boede  for 
sig  selv,  og  da  saa  de  to  Kvinder  kom  til 
Gertruds  Hus,  fandt  de  Bull  med  draget 
Værge  i  Forstuen.  De  havde  dog  faaet 
ham  talet  tilrette,  mente  de,  og  Gertrud, 
Eisabe  og  Boltum  fulgtes  samdrægtigen  ned 
ad  Strædet,  men  paa  Hjørnet  kom  Bull 
atter  efter  dem;  Boltum  retirerede  ind  un- 
der Bislaget,  og  her  rendte  Bull  ham  sin 
Degen  gjennem  Livet,  saa  han  faldt  død  om. 
Hans  Bartskjær  var  strax  bleven  hentet  og 
havde  synet  Liget,  og  han  vidnede,  at  Bol- 
tum var  stunget  for  imod  og  bag  ud  igjen, 
tvers  gjennem  Livet.  Saa  var  Bysvendene 
kommen  til,  og  nu  sad  Bull,  som  sagt,  i 
Mørkekjælderen  paa  Raadhuset. 

Instrumentisterne  blev  som  lamslaaede  af 

Rædsel  over,  hvad  der  var  passeret,  og  gik 
tause  hver  til  sit;  Iver  Kramme  sprang  hen 
til  Hans  Bartskjær  forat  faae  rigtig  Rede 
paa  Alt,  Ligsynet  vedrørende,  og  Will  kom 
hjem  til  Klosteret  i  stum  Bedrøvelse. 

Men  der  stod  Christence  og  fortøvede 
ham  med  blussende  Kinder  og  straalende 
Øine,  og  før  Will  kunde  forhindre  det,  laa 
hun  ved  hans  Bryst,  trykked  sig  ind  til 
ham,  gav  ham  de  varmeste  Kys  og  kaldte 
ham  ved  de  ømmeste  Navne. 

Han  var  knuget  af  Sorgen  over  Bull's 
Skjæbne,  men  han  glemte  alligevel  sin  Sorg 
i  en  kort,  hed  Rus. 

—  „Christence,"  sagde  han  siden  og 
tog  venligt  hendes  Haand,  „kan  Du  tilgive 
mig!" 

„Du  maa  ikke  kalde  mig  Christence," 
svarede  hun,  „jeg  er  din  Elisabeth  —  med 
det  Navn  talte  Du  mig  jo  ogsaa  til  oppe 
paa  Kronborg  for  Alles  Øren!" 

Wil  saae  uforstaaende  op  og  sagde  kun: 
Jeg!" 

„Ja,    i    de    skjønne  Ord,    Du    sagde  ved 

Agathons  Afsked.  —  Dem  har  Du,  og  ikke 
min  Broder,  skrevet,  og  først  gjennem  dem 
erfoer  jeg,  at  ogsaa  Du  har  sat  din  Hu  til 
mig,  som  jeg  forlængst  har  gjort  det  til 
Dig!" 

Will  drog  sin  Haand  tilbage  og  sagde 
tøvende: 

„Ja,  skrevet  dem  har  jeg  —  men  det 
var  kun,  fordi  stakkels  Bull,  som  nu  sid- 
der der,  hvor  hverken  Sol  eller  Maane 
lyser  for  ham,  bad  mig  saa  indstændigt 
derom.  Han  skulde  jo  ogsaa  selv  sagt 
dem,  og  de  skulde  havt  Ærinde  til  hans 
Elisabeth !" 

Christence  saae  op  med  hel  forstenet 
Udtryk,  bleg  som  et  Lig. 

„Det  var  ikke  til  mig!"  sagde  hun  hvi- 
skende, som  for  sig  selv.  „Jeg  har  kun 
annammet,  hvad  der  var  bestemt  for  en 
Anden!  —  Men  Du  maa  ikke  reise,  Du 
kan  ikke  forlade  mig  nu!"  vedblev  hun 
heftigt.  „Reiser  Du,  saa  følger  jeg  Dig 
som  en  lille  Hund,  hvor  Du  gaaer,  og  le- 
ver af  de  Smuler,  som  din  Kjærlighed  ka- 
ster til  mig!" 

„Ak,  Christence,  stakkels  Christence," 
svarede  Will  bedrøvet,  „var  gjort  blot 
ugjort!  —  Hjemme  i  England  venter  mig 
Hustru  og  Børn!" 

Christence  gav  et  Skrig,  et  kort,  for- 
tvivlet Skrig,  brast  i  Graad  og  skjulte  An- 
sigtet i  sine  Hænder.  Saadan  sad  hun  en 
Stund,  da  forsøgte  Will  igjen  at  tage  hen- 
des Haand,  men  hun  drog  den  hastigt  til 
sig  og  sagde  med  tonløs  Røst: 

„Nu  først  forstaaer  jeg  ret  den  gamle 
Vise,  I  led  saa  vel:  I  har  villet  kastet  Ru- 
ner for  en  Anden,  men  de  er  falden  paa 
mig  —  og  Runerne  tvinger  Den,  de  ram- 
mer!" 

Dermed  gik  Christence  ind  i  sit  Senge- 
kammer, og  Will  hørte  hende  hulke  og 
stønne  derinde.  Selv  sad  han  sammen- 
sunken paa  Bænken,  villieløs  og  sanseløs, 
og  saadan  fandt  Iver  Kramme  ham,  da  han 
ud  paa  Eftermiddagen  kom  tilbage  og  for- 
talte, hvad  videre  han  havde  erfaret.  Om 
Bull  kunde  han  ellers  Intet  berette  ud 
over,  hvad  man  strax  vidste,  men  Eet  var 
sikkert,    og    det    var,    at  hans   Komedie   nu 

ikke  kunde  ageres:  der  blev  slet  ingen 
Forestilling  om  Aftenen  paa  Grund  af  den 
indtrufne  Begivenhed. 

Ingen  af  de  tre  Husfæller  mæled  et  Ord 
ved  Nadveren  —  hver  havde  nok  i  sine 
Tanker.  Luften  var  trykkende,  lummer- 
varm, det  hjalp  ikke,  at  Vinduer  og  Døre 
stod  aabne. 

—  Will  rejste  sig  pludselig  og  tog  sin 
Hat. 

„Hvor  vil  I  hen?"  spurgte  Iver  Kramme. 

„Ud  —  i  fri  Luft  —  lige  meget  hvor- 
hen!" 

„Saa  gaaer  jeg  med!" 

Will  havde  ikke  Kraft  nok  til  at  sige,  at 
han  helst  vilde  gaa  ene,  og  saa  fulgtes  da 
han  og  Iver  Kramme  ad  —  Christence 
saae  langt,  langt  efter  dem  med  vaade 
Blikke. 

De  gik  den  korteste  Vei  gjennem  Byen, 
over  Grønnehave  og  ned  til  Stranden  un- 
der Kronborg,  til  Terrassen  mod  Øst.  Der 
sad  de  saa  mellem  et  Par  store  Kartover, 
imens  det  mørknedes,  og  vexled  kun  med 
lange    Mellemrum    et    Par  ligegyldige    Ord. 

Ruderne  ovre  i  Helsingborg  fanged  Da- 
gens sidste  Solfaldsguld,  saa  sluktes  ogsaa 
de,  men  Lysene  i  Riddersalen  tændtes,  og 
deroppefra  hørte  man  Latter  og  Støien  — 
det  var  Kong  Frederik,  der  holdt  Goliats 
med  sine  gode  Mænd  og  Hofsinder. 

Med  eet  lød  Fanfare  af  Pauker  og  Trom- 
peter, og  Iver  Kramme  spidsed  Øren. 

„Nu  tømmer  Hans  Naade  Pokalen," 
sagde  han.  —  „Ak,  ja,  ret  nu  skulde  de 
ogsaa  have  ageret  min  Komedie  deroppe!" 

„Der  er  ageret  Tragedie  andensteds, 
baade  her  og  der,"  svarede  Will  sørgmodigt. 

Nu  blev  der  aabnet  Vinduer  i  Ridder- 
salen; Tale,  Latter  og  Klirren  af  Bægre 
hørtes  hel  tydeligt  ned.  Paukeslag  og  Trom- 
petstød lød  med  korte  Mellemrum. 

„Hans  Naade  tømmer  ofte  Pokalen," 
sagde  Iver  Kramme,  „der  vil  gaa  megen 
rhinsk  Vin  med  iaften!"  men  Will  svarede 
Intet. 

Saa  tog  Iver  Kramme  lidt  efter  som  i 
Tanker  en  grøn  Gren,  der  var  strandet 
nedenfor  Lappestenen  og  kasted  den  i 
Soen  —  den  drev  nordefter. 

„Det  er  Søndenvande,"  sagde  han  for 
dog  at  sige  Noget,  men  Will  tænkte  paa 
Christences  Krans,  som  hun  hin  Aften 
havde  kastet  fra  sig,  og  uvilkaarligt  udbrød 
han: 

„Stakkels  Christence!  —  Vær  god  imod 
hende  nu  og  ahid!" 

„Tænker  I  paa  Christence?"  sagde  Iver 
Kramme.  „I  sidder  i  saa  dybe  Tanker,  at 
jeg  mente,  I  tænkte  paa  Prins  Amlet!" 

„Maaske  paa  Begge!"  svarede  Will. 

Det  var  bleven  hel  mørkt,  et  Uveir  var 
trukken  op,  og  ovre  under  Kuliebjerget 
saaes  glimtvis  Lyn  og  hørtes  Torden. 

—  „Det  er  en  uhyggelig  Aften,  som  det 
har  været  en  uhyggelig  Dag,"  sagde  Will. 
„Lad  os  gaa  hjemad  nu,  inden  det  bryder 
løs  for  Alvor!" 

Da  lød  der  søndenfra  et  kort,  klagende 
Skrig,  der  skar  gjennem  Sundets  Bølge- 
skvulp og  gjennem  Lystigheden  fra  Ridder- 
salen. Det  lød  som  en  saaret  Søfugls 
Skrig  eller  som  en  Menneskerøst  i  høieste 
Nød. 

Will    og    Iver    Kramme    foer    uvilkaarligt 

sammen  og  sank  næsten  i  Knæ,  og  for 
Will  var  det,  som  om  der  i  det  samme 
gled  Noget,  han  ikke  saae,  forbi  ham  og 
svandt  —  langt,  langt  bort,  længer  end 
Himmel  og  Hav  rakte. 

„Her  er  ondt  at  være,"  sagde  Iver 
Kramme  i  stor  Banghed  og  skyndte  sig  op 
fra  Stranden.  „Saadan  lyder  Havfruskrig, 
tænker  jeg." 

„Ja,  der  er  Mere  mellem  Himmel  og 
Jord,  end  vi  drømmer  om,"  svarede  Will 
alvorligt  og  fulgte  hastigt  efter,  men  inden 
de  naaede  Klosteret,  var  Uveiret  over  Byen, 
Lynene  knitred  blaaligt,  og  Regnen  strøm- 
mede ned. 

Christence  var  ikke  kommen  hjem,  og 
Will  blev  urolig. 

„Hun  fortøver  Natten  over  hos  sin  Mo- 
ster paa  Lappen,"  sagde  Iver  Kramme. 
„Det  har  hun  gjort  saa  ofte  før,  og  det  er 
jo  ikke  Veir  at  gaa  hjem  inat!" 

Saa  gik  han  og  Will  til  Ro,  men  Will  laa 
vaagen  det  meste  af  Natten,  og  sov  han, 
drømte  han  tunge  Drømme,  drømte  om 
Drab   og  Blod,   om   visnede  Jomfrukranse, 

Komedie  paa  Kronborg.  1 1 

som  drev  paa   mørke  Bølger,   og  om  Hav- 
fruskrig,  der  hvined  gjennem  Stormen. 

Først  henad  Morgenstunden  faldt  han  i 
rolig  Søvn,  men  af  den  vaktes  han  ved 
Lyden  af  mange  Stemmer,  af  tunge  Fodtrin 
og  lydelig  Klagen. 

Det  var  Christence,  der  blev  baaret 
hjem. 

Et  Par  Fiskere,  der  var  ude  at  røgte  de- 
res Garn  i  den  tidlige  Morgen,  havde  fun- 
det hendes  Lig  i  Strandkanten  under  den 
grønne  Pil,  der,  hvor  hun  hin  Aften  havde 
siddet  med  Will  og  sin  Broder. 

Og  snart  efter  vidste  man  Alt.  Nogle 
Baadsfolk  og  en  af  Tolderens  Hjælpere 
havde  om  Aftenen  seet  en  Kvinde  gaa  ud 
paa  Skibsbroen;  de  havde  hørt  et  Skrig  og 
seet  hende  forsvinde,  men  om  hun  selv 
havde  kastet  sig  ud  eller  var  gleden  ned, 
det  vidste  de  ikke,  og  da  de  var  ilet  ud 
paa  Broen,  var  der  Intet  at  se,  og  Intet  at 
høre  —  Strømmen  havde  taget  hende. 

Iver  Kramme    græd    som   et    Barn,   Will 

sad  i  graadløs  Sorg.  Og  som  i  en  Døs 
gled  den  hele  Dag  for  ham,  og  han  hørte 
kun  halvt,  hvad  Iver  Kramme  om  Aftenen 
fortalte,  men  saa  Meget  forstod  han  dog, 
at  Christence  vel  ikke  turde  begraves  paa 
almindelig  Vis,  men  at  det  var  bleven  til- 
stedet, at  hun  maatte  nedsættes  i  et  Hjørne 
af  den  gamle  Klostergaard  —  den  havde 
dog  engang  været  viet  Jord  —  eftersom 
der  ikke  var  fuld  Vished  for,  at  hun  med 
Forsæt  selv  havde  berøvet  sig  Livet. 

—  „Og  Bull?"  spurgte  Will,  bange  for 
Svaret. 

„Han  skal  halshugges  for  Kronborg  imor- 
gen,"  sagde  Iver  Kramme.  „Gud  være 
hans  arme  Sjæl  naadig!" 


Will  fik  ved  Daggry  sagt  Bull  det  sidste, 
bevægede  Farvel,  og  Will  stod  en  Time 
efter  i  Afstand  og  saae  ham  blive  fort  til 
Retterstedet.  Han  saae  ham  tage  Hatten 
af  med  den  røde  Heirefjer  —  den  var 
knækket  nu  —  og  saae  ham  knæle  ved 
Blokken,  men  da  Hugget  faldt,  vendte  han 
sig  bort:  han  saae  det  ikke,  han  hørte  det  kun. 


Hjemme  i  Klostergaarden  grov  to  Karle 
en  Grav  i  det  nordvestre  Hjørne  under 
den  store  Hyld. 

Will  saae  dem  fra  Vinduet  skovle  den 
sorte  Jord  op;  muldne  Ben  og  et  skjørnet, 
gult  Dødninghoved  fulgte  med  —  saadan 
vilde  engang  Bull's  se  ud.  —  Og  hvem  var 
nu  det,  som  her  maatte  vige  for  Chri- 
stence?  Var  det  maaske  Dyveke,  Konge- 
frillen, hvem  hendes  Elskovshandler  førte 
i  Døden,  eller  var  det  kun  en  af  de  gamle 
Hvidebrødre?  Her  var  Alle  lige,  og  her 
skulde  maaske  engang  igjen  om  mange  Aar 
en  ny  Grav  graves,  og  saa  —  den  Tanke 
kunde  han  ikke  tænke  til  Ende. 

—  Om  Aftenen  blev  Christence  nedsat. 
Iver  Kramme  bad  en  inderlig  Bøn,  Jens 

Tunbo  sang  med  Graaden  i  Halsen  to 
Psalmevers,  og  Will  lagde  en  Krans  af  vilde 
Blomster  paa  Kisten  —  Andre  var  der  ikke 
tilstede. 

—  „I  har  ogsaa  holdt  af  min  gode  Sø- 
ster," sagde  Iver  Kramme  siden  til  Will, 
„I  sørger  over  hende  som  jeg,  ikke  sandt?" 

„Om  jeg  sørger!"  svarede  Will.  „Mit  Liv 
har  hidtil,  trods  Alt,  været  som  en  Sommer- 
morgen, hvor  Lærken  syngende  hæver  sig 

over  Marken,  og  Varmetaagen  dirrer  om 
den  grønne  Skov.  Men  nu  er  Alt  om- 
kring mig  som  den  sene  Høst,  naar  der 
kun  sidder  gule  Blade  paa  de  sorte  Grene, 
der,  hvor  Fuglene  engang  sang.  Solen  er 
nede,  og  Natten  kommer,  og  lysner  det 
igjen,  vil  der  dog  bestandig  falde  en  Skygge 
over  mit  Liv  —  hvad  bringer  den  næste 
Dag!" 


Men  næste  Dag  var  Will  forsvunden, 
efterladende  sin  Luth  og  et  Brev,  hvori 
han  kortelig  takkede  Iver  Kramme  for  alt 
Godt  og  bad  ham  tilgive,  hvad  Bekymring 
han  maatte  have  forvoldt  ham. 

Ingen  —  heller  ikke  Instrumentisterne 
—  havde  forud  havt  mindste  Kundskab  om 
hans  Afreise,  og  Ingen  kunde  for  vist  sige, 
hvorhen  han  var  reist,  men  nede  ved 
Skibsbroen  fortaltes  der,  at  en  Fremmed 
om  Morgenen  havde  ladet  sig  ro  ud  til  et 
engelsk  Skib,  der  laa  seilrede,  men  om  det 
var  seilet  ad  England  eller  ad  Middelhavet 
til,  derom  var  der  delte  Meninger,  og  det 
blev  aldrig  opklaret. 

Men  Will  var  nu  for  bestandig  ude  af 
Helsingørs  Saga. 


Iver  Kramme  levede  indtil  Aaret  1620. 
Nogle  Maaneder  efter  Christence's  Død 
giftede  han  sig  med  Jochum  Hansen  hans 
Efterleverske,  og  i  et  lykkeligt  Ægteskab 
avlede  han  med  hende  flere  Børn.  Han 
endte  som  Sognepræst  til  Set.  Olai  Kirke 
og  efterlod  sig,  som  det  sees  af  Skiftet, 
ikke  ubetydelige  Midler. 

Lige  til  det  sidste  holdt  sig  hans  Lyst  til 
at  spørge  Nyt  og  hans  store  Forkjærlighed 
for  Skuespil,  men  han  naaede  aldrig  at  faae 
nogen  af  sine  egne  Komedier  opført,  og  det 
var  ham  til  hans  Livs  Ende  en  stor  Skuf- 
felse. Han  maatte  nøies  med  at  se,  hvad 
Andre  producerede,  og  var  hans  største 
Lyst  altid   enten    at    læse    et    nyt  Skuespil 

eller  at  fortælle  til  hvem,  der  vilde  høre 
derpaa,  om  de  to  Begivenheder  i  hans  Liv, 
der  havde  gjort  det  største  Indtryk  paa 
ham:  dengang  da  han  selv  agerede  i  „Da- 
vid og  Goliath"  paa  Kjøbenhavns  Slot,  og 
dengang  de  engelske  Instrumentister  oppe 
paa  Kronborg  indstuderede  „Det  gruelige 
Brodermord". 

Aaret,  før  han  døde,  indtraf  der  imidler- 
tid Noget,  som  optog  ham  stærkt. 

En  Skipper,  der  var  hjemmehørende  i 
Helsingør,  havde  ovre  i  London  paa  Ga- 
den kjøbt  en  trykt  Komedie,  som  han  ved 
Hjemkomsten  forærede  Iver  Kramme,  da 
han  vidste,  at  Denne  var  en  Nar  efter 
Sligt. 

Komedien  var  en  tynd  Bog  i  Kvart  og 
hed  „Hamlet,  Prince  of  Denmarke'' . 

Med  stedse  stigende  Forundring  læste 
Iver  Kramme  det  engelske  Skuespil,  Minde 
paa  Minde  dukkede  frem  for  ham,  Adskil- 
ligt, som  han  hidtil  kun  dunkelt  havde 
anet,  stod  ham  nu  klart,  og  da  Læsningen 
var  til  Ende,  var  han  ikke  i  Tvivl  om,  at  den 
William    Shakespeare,   hvis   Navn   stod 

paa  Titelbladet,  maatte  være  den  Will,  som 
engang  havde  boet  under  hans  Tag  i  Klo- 
steret. 

Han  paalagde  da  Skipperen,  næste  Gang 
han  kom  til  London,  at  forhøre  sig  om 
samme  Shakespeare  og  navnlig  om,  hvor- 
vidt han  i  Aaret  1586  havde  været  i  Hel- 
singør. Men  Skipperen  bragte  kun  den 
Efterretning  med  tilbage,  at  den  Mand,  der 
havde  skrevet  Stykket  om  den  danske 
Prins,  alt  var  død  for  et  Par  Aar  siden; 
om  han  havde  været  i  Helsingør,  kunde 
ikke  oplyses,  men  i  det  nævnte  Aar  havde 
han  hverken  været  i  sin  Fødeby  eller  i 
London,  og  hvor  han  da  havde  opholdt  sig, 
vidste  Ingen. 

Endskjøndt  Iver  Kramme  saaledes  ikke 
kunde  faae  fuld  Vished,  var  han  dog  gan- 
ske sikker  i  sin  Sag:  det  var  hans  Will 
og  ingen  Anden,  der  var  William  Shake- 
speare, og  denne  hans  faste  Overbevisning, 
hvormed  han  gik  i  sin  Grav,  er  som  en 
Familietradition  bestandig  gaaet  videre. 

Slægten  Kramme  uddøde  i  Begyndelsen 
af  forrige  Aarhundrede,   og  den  Luth,  Will 

havde  efterladt,  er  forlængst  forsvunden, 
men  en  endnu  levende  kvindelig  Descen- 
dent af  Krammerne  har  hørt  sin  Farfader 
—  en  Jydsk  Præstemand  —  omtale,  at  han 
som  Barn  selv  har  seet  den  Saxo,  der 
havde  været  i  Iver  Krammes  Eie. 

Det  var  Pariserudgaven  af  1514,  og  hvis 
Nogen  tilfældigt  skulde  træffe  et  Exemplar  af 
denne  sjeldne  Bog,  hvori  der  Pagina  54, 
der  hvor  Fortællingen  om  Amlet  begyn- 
der, er  en  Rødkridtstreg  i  Marginen  og  en 
Skjold  midt  paa  denne  og  den  følgende 
Side,  saa  er  jo  i  alt  Fald  Formodningen 
for,  at  det  er  Will's  Mærke  og  Aftrykket 
af  Christence's  Blomster. 

Goldschmidts  Maneer.  „F'olitiken". 

